Diari Oficial de la Generalitat Valenciana


Sumari del DOGV 4811, del 03-08-2004 (2004/8213)

DECRET 128/2004, de 30 de juliol, del Consell de la Generalitat, pel qual s'aproven els Estatuts de la Universitat de València (Estudi General).
------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2004/07/30/128**

### Versions

 04/04/2013 - Actualitat  Text inicial: 03/08/2004 - 03/04/2013 

### Dades del document

Número de DOGV
:   4811

Data del DOGV
:   03-08-2004

Secció del DOGV
:   I. DISPOSICIONS GENERALS

Número del document
:   2004/8213


Data del document
:   30-07-2004

Organisme emissor
:   Conselleria de Cultura, Educació i Esport

Tipus de document
:   Decret

Correcció d'errades

Anàlisi jurídica

 Descriptors 

:   * Universitat de València
    * reglament intern
    * universitat
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

 

**Versió vigent: 03.04.2013 –**

 

**Decret 128/2004, de 30 de juliol, del Consell de la Generalitat, pel qual s'aproven els Estatuts de la Universitat de València (Estudi General).**

 

[**(DOGV núm. 4811 de 03.08.2004)**](http://www.dogv.gva.es/datos/2004/08/03/pdf/2004_8213.pdf)**Ref. 3468/2004**

 

El claustre de la Universitat de València Estudi General, amb data 23 d'octubre de 2003, va aprovar la proposta d'Estatuts de la Universitat. El rector de la Universitat va presentar una proposta d'Estatuts per a l'aprovació a l'empara del que establix la disposició transitória segona i l'article 6 de la Llei 6/2001, de 21 de desembre, d'Universitats (LOU).

La sol·licitud ha sigut tramitada d'acord amb les previsions de l'article 6.2 de la Llei Orgànica 6/2001, de 21 de desembre, d'Universitats, i s'ha efectuat el control de legalitat previ. Per Acord del Consell de la Generalitat de data 2 de gener de 2004, es van formular diverses objeccions de legalitat a la proposta.

El Claustre de la Universitat de València Estudi General, en sessió de data 27 de maig del 2004, a la vista dels inconvenients de legalitat formulats, ha aprovat una nova proposta d'Estatuts.

Per tot alló, a proposta de conseller de Cultura, Educació i Esport, oït el Consell Jurídic Consultiu de la Comunitat Valenciana, i amb la deliberació prèvia del Consell de la Generalitat en la sessió que va tindre lloc el dia 30 de juliol de 2004,

 

DECRETE

 

**Article únic**

Aprovar els Estatuts de la Universitat de València (Estudi General), d'acord amb el text especificat en l'annex d'este decret.

 

DISPOSICIÓ DEROGATÒRIA

 

Queda derogat el Decret del Consell de la Generalitat 172/1985, de 28 d'octubre, pel qual s'aproven els Estatuts de la Universitat de València Estudi General, i les modificacions a este aprovades pel Decret 165/1989; pel Decret de 13 de novembre, pel Decret 71/1990, de 26 d'abril, pel Decret 43/1993, de 22 de març, pel Decret 75/1994, de 12 d'abril, pel Decret 167/1996, de 10 de setembre, pel Decret 48/2000, de 17 d'abril i pel Decret 45/2001, de 27 de febrer.

 

DISPOSICIÓ FINAL

 

Este decret entra en vigor des de la seua publicació en el Diari Oficial de la Generalitat Valenciana.

 

València, 30 de juliol de 2004

 

El president de la Generalitat,

FRANCISCO CAMPS ORTIZ

 

El conseller de Cultura, Educació i Esport,

ESTEBAN GONZÁLEZ PONS

 

 

ANNEX  
 ESTATUTS DE LA UNIVERSITAT DE VALÈNCIA  
 (ESTUDI GENERAL)

 

PREÀMBUL

 

A la primeria del segle XV, els Jurats de València van reunir els estudis dependents de la ciutat i de l'Església, peró l'any 1416 tornaren a separar-se. La fundació de la Universitat de València havia d'esperar: el 30 d'abril de 1499 apareixien les Constitucions, redactades a instàncies del Consell del Cap i Casal del Regne de València. La butlla pontifícia del xativí papa Alexandre VI, de l'any 1501, juntament amb el privilegi reial de Ferran II, datat el 1502, van conduir a la inauguració oficial de l'Estudi General de València, equiparat en prerrogatives i distincions a les universitats de Roma, Bolonya, Salamanca i Lleida, el 13 d'octubre de 1502.

Quan gairebé cinc segles d'história havien passat, i després d'un període d'agitada provisionalitat, sense un text de referència que ajudés a la resolució d'una greu i difícil problemàtica, la Universitat de València es va trobar en circumstàncies propícies per a una renovació d'estructures que li permetessen de desenvolupar les funcions que li són própies i que la societat li reclamava: el conreu de l'esperit crític, la contribució a la lliure circulació de les idees, la participació en l'avenç universal de la ciència, l'increment del nivell cultural de la població..., tot aixó emmarcat en una acció transformadora de la societat que, alhora que hi estimulés objectius de justícia, llibertat i pau, solucionés problemes reals del País Valencià i contribuís al manteniment de la seua identitat lingüística i cultural.

Les eleccions del 9 de març de 1984 de representants dels diversos estaments al Claustre Constituent, realitzades en el marc de la Llei de reforma universitària, van ser la fita inicial d'un procés que hom endevinava llarg i no gens fàcil. La Universitat de València tenia el repte de respondre a expectatives de divers abast i sols amb l'assoliment de la més àmplia autonomia estava en condicions de començar a ferho.

Els Estatuts de 1985 constituïren el punt de partida de l'exercici d'aquesta necessària autonomia. Successives reformes posteriors, la validesa de les quals –com també la d'alguns preceptes del text originari– va haver de ser, de vegades, confirmada per pronunciaments judicials, van conduir a un text estatutari que, tret dels ajusts aconsellats per un esperit crític atent al desenvolupament social, havia estat assumit per la comunitat universitària com el referent immediat de la regulació de la seua activitat.

Avui, quan han transcorregut gairebé dues dècades de vigència dels Estatuts de 1985, i sota l'imperatiu d'una nova legislació en matèria d'universitats, resulta necessària una reforma, no sols per procedir-ne a l'adaptació, sinó també per afrontar els nous reptes que es presenten.

Aquests Estatuts han de constituir una eina que ens permeta consolidar una Universitat de qualitat, immersa en l'Espai Europeu d'Ensenyament Superior com una institució sólida i de prestigi. Per tal d'assolir aquest objectiu, resulta essencial aprofundir en la millora de l'ensenyament, de la recerca i dels serveis, com també en la formació dels professionals, en la inserció en la societat, en el desenvolupament i la promoció de la cultura, en l'esperit crític i en la defensa dels drets del nostre poble, tant en el pla individual com en el col·lectiu.

Recollint, doncs, el tarannà que caracteritza la nostra Universitat aprovem els següents

 

ESTATUTS

 

TÍTOL PRELIMINAR. De la naturalesa i dels fins de la Universitat de València

 

**Article 1**

Universitat de València (Estudi General) és el nom que adopta la institució regida per aquests Estatuts, sense perjudici de la validesa oficial, amb caràcter general, de la denominació abreujada Universitat de València.

 

**Article 2**

La Universitat de València és una institució de dret públic, amb personalitat jurídica i patrimoni propis, i amb els drets reconeguts per la Constitució i les altres lleis vigents.

 

**Article 3**

La Universitat de València, en tant que servei públic, té com a missió impartir els ensenyaments necessaris per a la formació dels estudiants, la preparació per a l'exercici d'activitats professionals o artístiques i l'obtenció, si escau, dels títols acadèmics corresponents, així com per a l'actualització permanent del coneixement i de la formació del seu personal i del professorat de tots els nivells d'ensenyament. La Universitat de València fomenta la recerca, tant bàsica com aplicada, i el desenvolupament científic i tecnológic. Així mateix, amb les garanties de racionalitat i universalitat que li són própies, és una institució difusora de cultura en el si de la societat. La Universitat de València facilita, estimula i acull les activitats intel·lectuals i crítiques en tots els camps de la cultura i del coneixement.

En el compliment de totes aquestes funcions, la Universitat de València tindrà present l'harmonia dels sabers, originats en el desenvolupament del pensament humà i destinats al perfeccionament de les persones i de llur convivència en una societat plural i democràtica.

 

**Article 4**

La Universitat de València està al servei del desenvolupament intel·lectual i material dels pobles, del progrés del coneixement, de la pau, de la igualtat entre les dones i els homes i de la defensa ecológica del medi ambient. Les activitats universitàries no han de ser mediatitzades per cap mena de poder social, polític, económic o religiós.

 

**Article 5**

La Universitat de València, vinculada a la realitat histórica, social i económica de la Comunitat Valenciana, dedica una atenció especial a l'estudi i al desenvolupament de la cultura de la seua nacionalitat, i es projecta activament sobre els problemes valencians mitjançant programes específics de docència, investigació i divulgació.

 

**Article 6**

1. Són llengües oficials de la Universitat de València les que reconeix com a tals l'Estatut d'Autonomia de la Comunitat Valenciana.

2. Com a institució pública, la llengua própia de la Universitat de València és la llengua própia de la Comunitat Valenciana.

3. És objectiu fonamental de la Universitat de València l'assoliment de l'ús normalitzat de la seua llengua própia, ço és, el desenvolupament de totes les seues funcions sociolingüístiques com a llengua de cultura moderna. Per assolir aquest objectiu, la Universitat de València es dotarà d'un servei de política lingüística.

4. Les llengües oficials de la Universitat de València són vehicle d'expressió normal de qualsevol órgan universitari de govern i representació, així com de la docència i de les activitats acadèmiques, administratives i culturals.

 

**Article 7**

1. La Universitat de València disposa d'autonomia docent, investigadora, administrativa i financera, d'acord amb alló que estableixen les lleis vigents i en la forma que la desenvolupen aquests Estatuts.

2. La Universitat de València garanteix la llibertat acadèmica, la qual es manifesta en les llibertats de càtedra, d'investigació i d'estudi.

3. La Universitat de València estableix lliurement els camps de l'ensenyament i la investigació que desitja conrear; elabora i desenvolupa els respectius plans d'estudis i de formació, d'investigació i d'extensió universitàries, així com determina l'admissió i les formes d'avaluació i decideix els criteris didàctics que s'han d'aplicar en els diferents ensenyaments en l'àmbit educatiu europeu.

4. La Universitat de València fomenta iniciatives i plans per a la millora de la seua gestió i de la qualitat de les activitats i dels serveis que presta a la societat.

 

**Article 8**

Per complir degudament la missió social que li pertoca, la Universitat de València facilita l'accés i la permanència als estudis universitaris mitjançant una política adient d'ajuts, en col·laboració amb les entitats públiques i privades que contribuesquen al seu sosteniment.

 

**Article 9**

La Universitat de València fomenta la cooperació amb altres universitats i institucions científiques i culturals, com també la participació en els plans públics d'investigació. En especial, coordina el seu treball amb el de les altres universitats valencianes i coopera amb les universitats de la resta de l'àrea lingüística, principalment mitjançant la participació en la xarxa de l'actual Institut Joan Lluís Vives.

Així mateix, pot establir acords amb entitats públiques i privades, sense perjudici de la garantia que, respecte a la titularitat dels resultats de la recerca, estableixen aquests Estatuts.

 

**Article 10**

1. Són drets dels membres de la comunitat universitària, a més dels que reconeixen les lleis i altres articles d'aquests Estatuts, els que segueixen:

a) La no-discriminació per raons de sexe, ètnia, naixement, llengua, creença religiosa, ideologia o opció sexual.

b) L'exercici de la lliure expressió.

c) La constitució i la integració en associacions, sindicats i altres organitzacions, i la realització de les activitats corresponents.

d) La participació en els órgans de govern, de representació i de gestió, d'acord amb alló que estableixen aquests Estatuts.

e) La promoció i realització d'activitats culturals, esportives i recreatives.

f) La utilització adequada de les instal·lacions, béns i recursos de la Universitat de València.

2. Són deures dels membres de la comunitat universitària, a més dels que estableixen les lleis i altres articles d'aquests Estatuts, els que segueixen:

a) Contribuir a la millora de les finalitats i al funcionament de la Universitat de València com a servei públic.

b) Potenciar el prestigi de la Universitat de València i la seua vinculació a la societat.

c) Complir els Estatuts de la Universitat de València, les disposicions que els desenvolupen i els acords i les resolucions dels órgans de govern.

d) Respectar i conservar el patrimoni de la Universitat de València.

3. La Universitat ha de promoure i establir mesures d'acció positiva per garantir la igualtat real entre dones i homes.

4. La Universitat ha de promoure i establir mesures d'acció positiva perquè els membres de la comunitat universitària amb discapacitat puguen desplegar, de manera plena i efectiva, llur activitat universitària.

 

**Article 11**

1. L'emblema de la Universitat de València està format per:

a) Un fons delimitat per dos cercles blancs concèntrics, els radis dels quals guarden la proporció 1:1,25.

b) La llegenda: ALEXANDER PP VI VALENTINVS FERDINANDVS DEI GRA REX ARAGONVM, escrita en lletres capitals romanes de color negre sobre la corona circular resultant al fons i iniciada al segment comú dels sectors superiors esquerre i dret.

c) La disposició que segueix, al cercle interior: ****[1]****

I. Al centre del semicercle superior, l'escut amb armes reials de la ciutat de València, en losange: d'or quatre pals de gules. Timbrat de corona.

II. Ocupant el sector inferior esquerre, l'escut del papa Alexandre VI, apuntat i partit: primer (Borja), d'or un bou de gules terrassat de sinople, en tot bordura de gules carregada amb vuit feixos de palla en or; segon (Oms), faixat d'or i sable de sis peces. Timbrat de tiara papal.

III. Ocupant el sector inferior dret, l'escut del rei Ferran II el Católic, apuntat i quarterat: primer i quart, requarterats de Castella i Lleó, ço és, de gules un castell d'or i d'argent un lleó rampant de gules coronat d'or; segon i tercer, partits de Catalunya-Aragó i Aragó-Sicília, ço és, d'or quatre pals de gules, i quarterat en satuor, primer i quart d'or quatre pals de gules, i segon i tercer d'argent una àguila de sable. Abaixat d'argent, una magrana oberta de gules, tijada i fullada de sinople (Granada). Timbrat de corona reial oberta.

2. El segell de la Universitat de València reprodueix el seu emblema, peró amb la llegenda ·UNIVERSITAT·DE·VALÈNCIA escrita en lletres capitals romanes, i ocupant la paraula ·UNIVERSITAT· la meitat superior de la corona circular, i DE·VALÈNCIA la meitat inferior.

3. La medalla, que a afectes honorífics té instituïda la Universitat de València, és circular i de bronze.

L'anvers està format per:

a) Dos cercles concèntrics, els radis dels quals guarden la proporció 1:1,25.

b) La llegenda: ALEXANDER PP VI VALENTINVS FERDINANDVS DEI GRA REX ARAGONVM, escrita en lletres capitals romanes, sobre la corona circular resultant, i iniciada al segment comú dels sectors superiors esquerre i dret.

c) La disposició que segueix, al cercle interior: ****[2]****

I. A l'esquerra, l'escut del papa Alexandre VI, gaiat a la punta i timbrat de tiara papal.

II. Al centre i a la part de baix, l'escut amb armes reials de la ciutat de València, en losange i timbrat de corona.

III: Sobre la corona timbre de l'escut de València, i ocupant el sector central superior, la imatge de la Maternitat Divina de la Verge Maria.

IV. A la dreta, l'escut del rei Ferran II el Católic, gaiat a la punta i timbrat de corona reial oberta.

Al revers, duu una imatge del claustre de l'edifici del carrer de la Nau, a la ciutat de València, seu histórica de la Universitat de València.

4. L'emblema, el segell, la medalla i les marques de la Universitat de València són propietat d'aquesta, la qual es reserva el dret d'autoritzar-ne l'ús i d'impedir-ne l'ús indegut.

 

**Article 12**

El patrimoni cultural de la Universitat de València està constituït pels béns mobles i immobles de valor históric, artístic, arquitectónic, arqueológic, paleontológic, etnológic, documental, bibliogràfic, científic, tècnic o de qualsevol altra naturalesa cultural existent a la Universitat de València.

La Universitat es compromet a conservar i difondre els diferents valors d'aquest patrimoni i, en particular, la seua biblioteca histórica.

 

**Article 13**

1. Les denominacions oficials dels departaments, centres i serveis de la Universitat de València s'han d'escriure en la llengua própia d'aquesta.

2. Els segells dels departaments, centres i serveis de la Universitat de València han de ser iguals al segell d'aquesta, llevat de la llegenda, car la d'UNIVERSITAT DE VALÈNCIA ha d'anar acompanyada de la denominació respectiva.

 

TÍTOL PRIMER. De l’estructura de la Universitat de València

 

**Article 14** ****[3]****

La Universitat de València s’organitza, segons les seues finalitats, en departaments, facultats, escoles, instituts universitaris d’investigació, escoles de doctorat, col·legis majors, residències universitàries i tots aquells altres centres, serveis i estructures específiques necessaris per al compliment de les seues funcions.

 

CAPÍTOL PRIMER. Dels departaments

 

**Article 15** ****[4]****

1. Els departaments són les unitats de docència i d’investigació encarregades de coordinar els ensenyaments d’acord amb la programació de la Universitat, fomentar la investigació i les altres activitats universitàries referents a un o varis àmbits del coneixement.

2. Els departaments estan constituïts per una àrea de coneixement o conjunt d’àrees, l’afinitat o relació de les quals en justifique l’agrupament des d’un punt de vista acadèmic i amb criteris d’eficàcia i eficiència.

En la Universitat de València no pot haver-hi més d’un departament per àrea de coneixement, tret d’alló que disposa l’article 19.3. No obstant aixó, i per raons acadèmiques, la Universitat, per acord del Consell de Govern, podrà crear àrees de coneixement própies.

 

**Article 16** ****[5]****

1. Els departaments tenen adscrits i desenvolupen en un o més centres els ensenyaments inclosos en els diversos plans d’estudis els continguts dels quals siguen propis de llur àrea o llurs àrees de coneixement.

En cas d’ensenyaments que puguen ser considerats propis d’àrees adscrites a diversos departaments, el Consell de Govern determinarà la corresponent adscripció i el temps de durada. Prèviament a aquest acord, el vicerectorat corresponent, oïts els departaments, les comissions acadèmiques de títols i els centres afectats, haurà d’emetre l’informe pertinent.

2. Cada departament ha d’estar adscrit, als efectes d’aquests Estatuts, a aquell centre on tinga una major docència en matèries troncals i obligatóries en les diferents titulacions, sense perjudici que, per raons d’afinitat científica i acadèmica, el Consell de Govern, després de l’informe del vicerectorat corresponent, puga canviar aquesta adscripció.

 

**Article 17** ****[6]****

La creació, modificació i supressió de departaments correspon al Consell de Govern, sense perjudici de les competències del Consell Social sobre els aspectes pressupostaris. L’expedient l’iniciarà el rector o la rectora, d’ofici o a proposta de la junta d’un centre o d’un consell de departament. Una vegada iniciat l’expedient, el rector o la rectora en demanarà un informe als centres i als departaments afectats, com també tots aquells informes que estime oportuns. Així mateix, s’ha d’obrir un període d’un mes d’informació pública en la comunitat universitària i, si escau, s’ha de sotmetre a informe del Consell Social.

 

**Article 18**

1. L'expedient de creació o modificació de departaments ha d'incloure una memória que faça referència, almenys, als aspectes següents:

a) Denominació.

b) Àrea o àrees de coneixement afectades i ensenyaments que es propose impartir.

c) Adscripció a centre.

d) Línies d'investigació.

e) Mitjans personals.

f) Mitjans materials i financers.

2. En la proposta de supressió s'ha d'especificar la situació futura del seu personal, dels mitjans materials adscrits i, si s'escau, de les obligacions docents.

 

**Article 19** ****[7]****

1. Les condicions mínimes per a la creació d’un departament són:

a) Disposar d’un nombre de professors o professores amb vinculació permanent a la Universitat, igual o superior a 18, amb dedicació a temps complet.

A l’efecte del cómput de l’esmentat mínim, dues dedicacions a temps parcial es consideren equivalents a una a temps complet. No hi comptabilitzarà el personal d’institucions sanitàries a què fa referència la disposició addicional onzena.

b) En tot cas, cada departament ha de tenir almenys vuit funcionaris o funcionàries dels cossos docents universitaris amb dedicació a temps complet.

2. Quan un departament quede per sota dels mínims esmentats durant un període de quatre anys, el departament es considerarà extingit. El Consell de Govern, després de l’informe del vicerectorat corresponent i oïts els afectats, haurà de decidir la seua fusió amb un altre o altres departaments.

3. Quan un departament estiga constituït per una única àrea de coneixement i el nombre de membres del personal docent i investigador que tinga adscrits siga superior a 50, el consell de departament, a proposta d’un terç del personal docent i investigador i del personal d’administració i serveis adscrit al departament, podrà sol·licitar al rector o la rectora la creació, per segregació, d’un nou departament.

Així mateix, quan un departament impartesca docència en centres o agrupacions de centres allunyats geogràficament, el Consell de Govern, després de l’informe del vicerectorat corresponent, podrà autoritzar-ne la segregació en dos departaments, sempre que aquests estiguen adscrits a centres diferents.

4. Quan un departament estiga constituït per més d’una àrea de coneixement i el nombre de membres del personal docent i investigador adscrit a una de les àrees supere el mínim establert en aquest article, el consell de departament podrà sol·licitar al rector o la rectora la creació, per segregació, d’un nou departament.

5. En els supósits assenyalats en els punts 3 i 4, els departaments resultants hauran de respectar els mínims establerts. Així mateix, l’expedient de creació haurà d’explicitar la coherència acadèmica i científica de la proposta, com també la nova adscripció de tot el personal docent i investigador i del personal d’administració i serveis.

 

**Article 20**

Cada departament es pot organitzar en unitats docents, d'acord amb criteris de funcionalitat, per a la millor realització de les seues tasques docents. Al capdavant de cada unitat docent ha d'haver-hi un coordinador o una coordinadora elegit pel consell de departament. La durada del càrrec és de tres anys, amb una única possibilitat de reelecció consecutiva. Dels acords presos en les reunions de les unitats docents caldrà deixar-ne constància escrita.

 

**Article 21** ****[8]****

1. Quan un departament tinga responsabilitats docents en un centre allunyat geogràficament del centre a què està adscrit i el compliment d’aquestes responsabilitats exigesca la presència de sis o més professors o professores a temps complet al centre en qüestió, el consell de departament podrà elevar al Consell de Govern la proposta de creació de la secció departamental corresponent en cada centre on es done aquesta situació. Una vegada creada la secció departamental, en el cas que integre tots els professors i les professores d’una àrea de coneixement diferent a la resta del departament, l’esmentada secció formarà part, als efectes acadèmics, del centre on tinga una major docència en matèries troncals i obligatóries.

2. Cada secció departamental de centre serà dirigida per un professor o una professora amb vinculació permanent que hi exercesca docència. La durada del càrrec és de tres anys, amb una única possibilitat de reelecció consecutiva. Dels acords presos en les reunions de les seccions departamentals caldrà deixar-ne constància escrita.

 

**Article 22**

Són funcions dels departaments:

a) Assignar i coordinar la docència dels ensenyaments que tinguen encomanats, d'acord amb la programació del centre o centres on s'imparteixen, i formular propostes per a l'elaboració d'aquesta programació.

b) Vetllar pel compliment de les obligacions del personal del departament.

c) Promoure i coordinar el desenvolupament de projectes d'investigació.

d) Donar suport a les activitats i iniciatives docents i investigadores dels seus membres, així com a totes aquelles que pretenguen millorar la qualitat dels serveis que ofereix el departament.

e) Organitzar i desenvolupar estudis de postgrau i cursos d'especialització en l'àrea o les àrees de coneixement de la seua competència.

f) Vetllar pel compliment de les previsions de la docència en valencià establertes en l'oferta de curs acadèmic.

g) Administrar l'assignació pressupostària.

h) Fomentar i dur a terme activitats de col·laboració de la Universitat de València amb organismes públics o privats en l'àmbit de la seua competència.

i) Participar en el procés de selecció del personal que ha de desenvolupar les seues tasques en el departament, en els termes que assenyalen la legislació vigent i aquests Estatuts.

j) Qualssevol altres que puguen atribuir-los aquests Estatuts i altres disposicions vigents.

 

**Article 23**

Cada departament ha d'elaborar una memória anual de totes les seues activitats. Aquesta memória l'ha de remetre al centre a què es trobe adscrit i al Rectorat.

 

**Article 24**

En cada departament ha d'haver-hi els órgans següents: consell, director o directora i junta permanent.

 

**Article 25** ****[9]****

1. El consell és l’órgan de govern del departament. Està integrat per:

a) Tots els doctors i doctores del personal docent i investigador adscrits al departament.

b) Una representació de la resta del personal docent i investigador, de la manera següent:

I. Tots els que tinguen dedicació a temps complet.

II. El 50 % d’aquest personal a temps parcial.

c) El 50 % del personal investigador en formació adscrit al departament.

d) Una representació dels estudiants i les estudiantes que cursen ensenyaments dels diferents cicles i centres impartits pel departament, igual a la meitat del total de membres dels apartats a i b.

e) Una representació del personal d’administració i serveis adscrit al departament igual a la cinquena part del total de membres dels apartats a i b.

f) Una representació, si s’escau, del professorat associat d’institucions sanitàries, d’acord amb el que disposa la disposició addicional onzena d’aquests Estatuts.

2. El consell de departament ha de ser renovat cada tres anys, llevat dels representants dels estudiants i les estudiantes, el mandat dels quals tindrà la durada establerta en el Reglament electoral general previst en aquests Estatuts. Les vacants que s’hi produesquen en aquest període seran cobertes pel temps que reste.

 

**Article 26**

1. Són competències del consell de departament:

a) Elaborar, aprovar i modificar el projecte de reglament de règim intern del departament.

b) Elegir el director o la directora i els membres de la junta permanent del departament.

c) Elegir els representants del departament en comissions del centre o de la Universitat.

d) Crear, si escau, les unitats docents del departament i elegir-ne els coordinadors o les coordinadores.

e) Proposar al Consell de Govern la creació de les seccions departamentals de centre i elegir-ne els directors o les directores.

f) Exigir responsabilitats als càrrecs o representants que elegesca i, si escau, revocar-los.

g) Emetre informe sobre les propostes de plans d'estudis en alló que faça referència als ensenyaments adscrits al departament, com també sol·licitar-ne la modificació.

h) Aplicar les directrius de la Universitat de València sobre política lingüística.

i) Emetre informe sobre les propostes d'organització del curs acadèmic elaborades pels centres.

j) Assignar al professorat les responsabilitats docents en cada curs acadèmic.

k) Formular la petició a la Universitat de València dels mitjans personals i materials necessaris per a l'execució del pla d'activitats del departament.

l) Supervisar, amb el respecte degut a la llibertat de càtedra, que els programes dels ensenyaments impartits pel departament s'adeqüen al que estableixen els plans d'estudis respectius.

m) Distribuir l'assignació pressupostària del departament.

n) Elaborar la memória anual del departament.

o) Dirimir els conflictes que puguen sorgir en el si del departament, sense perjudici de recursos ulteriors.

p) Nomenar les comissions de departament que considere necessàries perquè l'assistesquen per al millor exercici de les seues competències.

q) Totes aquelles que li reserven aquests Estatuts.

2. Per a l'aprovació del que estableixen els apartats a) i f) caldrà el vot favorable de la majoria absoluta del consell de departament. Per a l'aprovació del que estableixen els apartats j) i l) caldrà majoria de vots, sempre que aquesta majoria supere el 25% del consell.

El consell de departament s'ha de reunir almenys dues vegades en el curs acadèmic.

 

**Article 27**

1. La junta permanent és l'órgan encarregat de la gestió ordinària del departament i exerceix les competències que li puga delegar el consell de departament. La integren el director o la directora, que la presideix, i els representants del personal docent i investigador, dels estudiants i les estudiantes i del personal d'administració i serveis elegits a aquest efecte pel consell de departament. La junta permanent es renovarà durant el mes posterior a la data de nomenament del director o la directora del departament. Les vacants que s'hi produesquen es renovaran pel temps que reste.

2. El director o la directora designarà, entre els membres del departament, el secretari o la secretària, que ho serà també del consell i de la junta permanent. Si no hagués estat elegit membre de la junta permanent hi actuarà amb veu i sense vot.

 

**Article 28** ****[10]****

1. El director o la directora del departament és elegit pel consell de departament i nomenat pel rector o la rectora. Per ser-hi candidat o candidata són necessàries les condicions següents:

a) Ser professor doctor o professora doctora amb vinculació permanent a la Universitat.

b) No haver estat revocat com a tal durant els sis mesos anteriors a l’elecció.

c) Que la candidatura siga avalada per un 10 % dels membres del consell de departament.

El compliment d’aquests requisits serà verificat pel consell de departament.

2. Resultarà elegit en primera volta el candidat o la candidata que obtinga un nombre de vots superior a la meitat del nombre de membres del consell de departament. En segona volta, en la qual seran candidats els dos més votats en la primera, resultarà elegit el candidat o la candidata més votat, sempre que supere el nombre de vots en blanc.

Si cap candidatura no assoleix aquesta majoria, el rector o la rectora designarà un director o una directora provisional i s’iniciarà un nou procés electoral en el termini de tres mesos.

En aquesta nova elecció, en la segona volta, en la qual seran candidats els dos més votats en la primera, resultarà elegit el que obtinga més vots.

3. La durada del càrrec és de tres anys, amb una única possibilitat de reelecció consecutiva.

 

**Article 29**

Són competències del director o la directora del departament:

a) Exercir la representació del departament.

b) Dirigir, amb l'assistència de la junta permanent, la gestió ordinària del departament.

c) Coordinar i supervisar la docència, l'administració i els serveis del departament, executant i fent complir els acords del consell i, si s'escau, de la junta permanent.

d) Convocar el consell quan ho considere convenient i, en tot cas, quan ho sol·licite, si més no, un 20% dels seus membres.

e) Representar la Universitat de València, per delegació expressa del rector o la rectora, en qualsevol mena d'actes jurídics que afecten les activitats del departament.

f) En general, totes aquelles competències derivades de l'article 22 d'aquests Estatuts, tret de les que es reserven expressament al consell o, si s'escau, a la junta permanent.

 

**Article 30** ****[11]****

1. En el termini de sis mesos a partir de la data de constitució d’un departament, aquest haurà de presentar al Consell de Govern un projecte de reglament de règim intern. El projecte s’haurà d’atenir al reglament marc aprovat pel Consell de Govern a proposta de la Comissió d’Estatuts. Aquest reglament marc regularà provisionalment el funcionament del departament des de la seua constitució fins a l’aprovació del reglament de règim intern propi.

2. En tot cas, en el reglament de règim intern del departament ha de figurar:

a) (suprimit).

b) La composició, les competències i les normes de funcionament de la junta permanent.

c) El règim de majories per a la presa d’acords.

d) Els criteris objectius per a la distribució de les activitats docents programades.

e) Les competències i les normes de funcionament de les seccions departamentals i les unitats docents, si n’hi ha.

 

CAPÍTOL SEGON. De les facultats i escoles ****[12]****

 

Secció primera. De les facultats i escoles própies ****[13]****

 

**Article 31** ****[14]****

Les facultats i escoles són els centres encarregats de l’organització dels ensenyaments i dels processos acadèmics, administratius i de gestió conduents a l’obtenció de títols de grau. També poden organitzar ensenyaments conduents a l’obtenció d’altres títols, així com activitats d’extensió universitària i de difusió de la cultura.

 

**Article 32** ****[15]****

La creació, modificació o supressió de facultats i/o escoles l’ha d’acordar la Generalitat, bé per iniciativa própia, amb l’acord del Consell de Govern, o bé per iniciativa de la Universitat, mitjançant una proposta del Consell de Govern, en ambdós casos després de l’informe favorable del Consell Social.

 

**Article 33**

1. El rector o la rectora, en rebre una proposta promoguda segons el que estableix l'article anterior, iniciarà l'expedient oportú.

2. En cas de creació o modificació d'un centre, l'expedient haurà d'incloure documentació sobre els aspectes següents:

a) Justificació científica, cultural i social de la necessitat del centre i la seua denominació.

b) Proposta d'adscripció, modificació o creació de nous plans d'estudis i, si s'escau, de les previsions sobre titulacions que s'hi impartiran a mitjà i llarg termini.

c) Possibles repercussions en centres ja existents.

d) Perspectives quant al nombre estimat d'estudiants.

e) Repercussió en l'estructura i la càrrega docent dels departaments.

f) Previsió de les necessitats pressupostàries relatives als mitjans materials i personals necessaris per a un funcionament adequat del nou centre.

3. En cas de supressió, l'expedient haurà d'incloure documentació sobre els aspectes següents:

a) Justificació de la proposta de supressió del centre.

b) Proposta d'adscripció, modificació o supressió dels ensenyaments existents.

c) Possibles repercussions en la resta de centres de la Universitat.

d) Destinació del personal i dels mitjans materials vinculats al centre, així com la futura adscripció dels departaments que té adscrits.

4. L'expedient s'haurà de sotmetre a informació de la comunitat universitària durant un mes. Una vegada finalitzat el període d'informació pública, el Consell de Govern emetrà el preceptiu informe d'acord amb els criteris generals aprovats pel Claustre.

 

**Article 34**

Són funcions d'aquests centres:

a) Proposar la implantació de noves titulacions.

b) Emetre informe sobre les propostes de plans d'estudis que conduesquen a l'obtenció de les diverses titulacions.

c) Organitzar la docència, coordinar-la i supervisar-la d'acord amb els plans d'estudis per mitjà de les comissions acadèmiques de títol.

d) Aplicar les directrius de la Universitat de València sobre política lingüística, especialment les que es relacionen amb l'elaboració de les propostes d'organització del curs acadèmic.

e) Promoure activitats culturals i d'extensió universitària.

f) Promoure iniciatives i aplicar mesures que milloren la qualitat dels diversos ensenyaments i serveis prestats pel centre.

g) Elegir els representants del centre en les comissions de la Universitat.

h) Facilitar els mitjans materials necessaris per a la formació del personal vinculat al centre.

i) Dur a terme les activitats de col·laboració de la Universitat de València amb organismes públics o privats en tot alló que afecte el centre.

j) Administrar l'assignació pressupostària del centre i controlar els seus propis serveis.

k) Realitzar la gestió administrativa necessària perquè les funcions anteriors puguen portar-se a terme.

l) Qualssevol altres que els puguen atribuir aquests Estatuts i altres disposicions vigents.

 

**Article 35**

En cada centre ha d'haver-hi almenys els órgans següents: junta i degà o degana o director o directora. Així mateix, s'hi constituiran les comissions acadèmiques de títol.

 

**Article 36** ****[16]****

1. La junta de centre n’és el màxim órgan de govern, on es troben representats els seus membres. En formen part el degà o la degana o el director o la directora, que la presideix, i un màxim de 60 membres distribuïts de la manera següent:

a) Un 51 % en representació del professorat amb vinculació permanent.

b) Un 6 % en representació del professorat sense vinculació permanent.

c) Un 3 % en representació del personal investigador en formació vinculat als departaments o seccions departamentals adscrits al centre.

d) Un 30 % en representació dels estudiants i les estudiantes.

e) Un 10 % en representació del personal d’administració i serveis.

2. Assisteixen a la junta, amb veu i sense vot, tret que hi tinguen la condició de representants:

a) Els vicedegans i les vicedeganes o els subdirectors i les subdirectores.

b) El secretari o la secretària del centre, que també ho serà de la junta.

c) Els directors i les directores dels departaments adscrits al centre.

d) Els directors i les directores de les seccions departamentals adscrites al centre.

e) Els directors i les directores dels departaments que, sense estar adscrits al centre ni constituir seccions departamentals, tinguen assignada una docència elevada en l’esmentat centre.

f) Els presidents i les presidentes de les comissions acadèmiques de títol.

g) L’administrador o l’administradora.

h) Un estudiant o una estudianta de cadascuna de les titulacions que no hi compten amb cap estudiant electe, designat per l’assemblea de representants del centre.

3. La junta de centre ha de ser renovada totalment cada tres anys, llevat dels representants dels estudiants i les estudiantes, el mandat dels quals tindrà la durada establerta en el Reglament electoral general previst en aquests Estatuts. Si en el moment de la renovació no hi ha membres del col·lectiu del personal investigador en formació censats al centre, el percentatge d’aquest col·lectiu incrementarà el del professorat sense vinculació permanent. Les vacants que s’hi produesquen en aquest període seran cobertes pel temps que reste.

4. La junta de centre s’ha de reunir, si més no, una vegada cada trimestre i, en tot cas, quan ho sol·licite almenys un 10 % dels membres.

 

**Article 37**

Són competències de la junta de centre:

a) Elegir el degà o la degana o el director o la directora.

b) Proposar al Consell de Govern el reglament de règim intern del centre.

c) Formular una moció de censura al degà o la degana o al director o la directora, l'aprovació de la qual implicarà el seu cessament.

d) Elegir i, si escau, revocar els representants del centre en els órgans de la Universitat.

e) Formular propostes per a l'elaboració del pressupost i aprovar la distribució de l'assignació pressupostària del centre.

f) Emetre informe sobre les propostes dels plans d'estudis.

g) Proposar la implantació de noves titulacions.

h) Proposar la creació de títols i diplomes propis de la Universitat de València.

i) Elaborar la proposta d'assignació d'espais.

j) Crear i aprovar la composició de les comissions acadèmiques de títol i totes les comissions que es consideren necessàries per al compliment de les seues funcions.

k) Formular les peticions del personal necessari per al compliment de les funcions del centre.

l) Aprovar les propostes d'organització de curs acadèmic elaborades per les corresponents comissions acadèmiques de títol, que es remetran al Consell de Govern.

m) Aprovar, a fi de facilitar-ne l'avaluació, la memória anual d'activitats que es remetrà al Rectorat.

n) Resoldre els conflictes que puguen sorgir en el centre.

o) Proposar la concessió de premis i honors.

p) Totes aquelles que li reserven aquests Estatuts i la legislació vigent.

 

**Article 38** ****[17]****

1. El degà o la degana o el director o la directora del centre és elegit per la junta de centre i nomenat pel rector o la rectora. Per ser-hi candidats són necessàries les condicions següents:

a) Ser professor o professora amb vinculació permanent a la Universitat.

b) No haver estat revocat o revocada com a tal durant els sis mesos anteriors a l’elecció.

c) Que la candidatura siga avalada per un 10 % dels membres de la junta de centre.

El compliment d’aquests requisits serà verificat per la junta electoral del centre.

2. Resultarà elegit o elegida en primera volta el candidat o la candidata que obtinga un nombre de vots superior a la meitat del nombre de membres de la junta de centre. En segona volta, en la qual seran candidats els dos més votats en la primera, resultarà elegit o elegida el candidat o la candidata més votat, sempre que supere el nombre de vots en blanc.

Si cap candidatura no assoleix aquesta majoria, el rector o la rectora designarà un degà o una degana o un director o una directora provisional i s’iniciarà un nou procés electoral en el termini de tres mesos.

En aquesta nova elecció, en la segona volta, en la qual seran candidats els dos més votats en la primera, resultarà elegit o elegida qui obtinga més vots.

3. El degà o la degana o el director o la directora del centre és elegit per un període de tres anys i amb possibilitat de només una reelecció consecutiva

 

**Article 39**

1. El degà o la degana o el director o la directora designa, entre els membres del centre, vicedegans i vicedeganes o subdirectors i subdirectores, així com un secretari o una secretària i, si s'escau, un vicesecretari o una vicesecretària, que han de ser nomenats pel rector o la rectora. Tots aquests integren l'equip deganal o de direcció del centre. ****[18]****

2. Finalitzat el període de temps per al qual fou nomenat el degà o la degana o el director o la directora, o en cas del seu cessament o revocació, tots els càrrecs que haja designat quedaran a disposició de qui exercesca el càrrec en funcions.

 

**Article 40**

El degà o la degana o el director o la directora del centre, amb l'assistència de l'equip deganal o de direcció, és el responsable de la direcció del centre i té les funcions següents:

a) Ostentar la representació del centre.

b) Convocar la junta de centre.

c) Executar els acords de la junta de centre.

d) Supervisar el funcionament dels serveis i la gestió ordinària del centre.

e) Elaborar la proposta d'horaris.

f) Proposar la iniciació d'expedient disciplinari a qualsevol membre del centre.

g) Proposar a la junta de centre aquelles iniciatives que considere pertinents.

h) En general, totes aquelles competències derivades de l'article 34 d'aquests Estatuts, tret de les que es reserven a la junta de centre.

 

**Article 41**

1. Les comissions acadèmiques de títol col·laboren en l'organització de la docència i garanteixen la coherència acadèmica de la titulació corresponent.

Són funcions de les comissions acadèmiques de títol:

a) Elaborar la proposta d'organització del curs acadèmic, tenint en compte els criteris establerts pel Consell de Govern i les propostes dels departaments. Aquesta proposta ha d'explicitar la llengua en què s'imparteix.

b) Coordinar i supervisar la programació docent dels departaments implicats.

c) Preparar i difondre la documentació necessària per a l'orientació i informació als estudiants i les estudiantes sobre els itineraris curriculars, les matèries optatives i de lliure elecció.

d) Emetre informe de la proposta d'horaris i d'assignació d'espais.

e) Elaborar un informe anual de l'activitat docent desenvolupada durant el curs acadèmic, atenent els objectius de les titulacions, que s'haurà de remetre al deganat o a la direcció del centre i als membres de la junta de centre.

f) Proposar la resolució, després de l'informe dels departaments competents, de les peticions de convalidacions parcials d'estudis.

2. Les comissions acadèmiques de títol, presidides pel degà o la degana o el director o la directora del centre o la persona en qui delegue, quedaran regulades per un reglament aprovat pel Consell de Govern.

Aquest reglament ha de garantir, almenys:

a) La presència de tots els departaments responsables de la docència de matèries troncals i obligatóries de la titulació.

b) La veu de totes les àrees de coneixement amb docència assignada en matèries troncals i obligatóries de la titulació.

c) Una representació dels departaments amb docència només en matèries optatives.

d) Una representació dels estudiants i les estudiantes de la titulació proposats per l'assemblea de representants del centre.

e) L'assistència, amb veu i sense vot, de l'administrador o l'administradora del centre o la persona que designe.

3. El Consell de Govern aprovarà, si s'escau, a proposta de la junta de centre, que una mateixa comissió acadèmica de títol puga encarregar-se de més d'una titulació.

 

**Article 42**

L'administrador o l'administradora de cada centre, sota la dependència funcional del degà o la degana o del director o la directora, dirigeix la gestió dels serveis economicoadministratius, executa les decisions dels órgans del centre en matèria de la seua competència, té la responsabilitat del funcionament dels esmentats serveis i assumeix la direcció del personal d'administració i serveis del centre.

L'administrador o l'administradora, sota la dependència funcional del director o la directora del departament, assumeix la direcció del personal d'administració i serveis dels departaments adscrits al centre.

 

**Article 43** ****[19]****

1. En el termini de sis mesos a partir de la data de creació d’un centre, aquest haurà de presentar al Consell de Govern un projecte de reglament de règim intern. El projecte s’haurà d’atenir al reglament marc aprovat pel Consell de Govern a proposta de la Comissió d’Estatuts. Aquest reglament marc regularà provisionalment el funcionament del centre des de la seua creació fins a l’aprovació del reglament de règim intern propi.

2. En el reglament de règim intern del centre, hi haurà de constar almenys:

a) La determinació del nombre total de membres de la junta del centre.

b) (suprimit).

c) El règim, les normes i la periodicitat de convocatóries de la junta de centre.

d) La regulació de les relacions, les competències i la distribució dels recursos compartits entre el centre i els departaments i les seccions departamentals adscrits al centre.

e) La normativa de votacions i el règim de majories per a la presa d’acords.

f) Els percentatges mínims necessaris per incloure punts en l’ordre del dia i per a peticions de convocatória de junta.

g) La composició i les normes de funcionament de les comissions acadèmiques de títol.

h) Les normes per a la creació i el funcionament de comissions del centre.

i) Les previsions en cas de cessament o de revocació.

j) (suprimit).

k) En general, totes aquelles qüestions relatives al funcionament i l’organització del centre.

 

Secció segona. De les agrupacions de centres

 

**Article 44**

1. El Claustre, a proposta del Consell de Govern, ha d'aprovar un reglament que regularà l'agrupació de centres atenent la coherència acadèmica, l'afinitat de les titulacions la gestió de les quals tinguen encomanada, el nombre d'usuaris dels serveis acadèmics prestats per cada centre i qualsevol altre factor que influesca en l'eficiència del servei públic d'educació superior.

2. L'agrupació podrà tenir les funcions següents:

a) La programació i l'organització d'ensenyaments no conduents a l'obtenció de títols de caràcter oficial i validesa en tot l'Estat.

b) L'atenció als estudiants i les estudiantes dels programes d'intercanvi internacionals i interuniversitaris.

c) L'organització de la docència d'assignatures de lliure elecció.

d) La realització d'estudis i informes que analitzen i potencien la transversalitat i la integració en l'Espai Europeu d'Educació Superior dels ensenyaments impartits en cadascun dels centres que componen l'agrupació, sense perjudici de llurs competències.

e) La promoció i l'organització d'actes extraacadèmics.

f) La proposta al Consell de Govern de l'establiment de convenis amb altres entitats públiques o privades que puguen ser d'interès comú per als centres agrupats.

g) Qualssevol altres que li puguen encomanar el rector o la rectora, el Consell de Govern o les juntes dels centres agrupats.

3. Són órgans mínims de l'agrupació de centres el consell d'agrupació, el president o la presidenta i el secretari o la secretària.

El consell d'agrupació estarà integrat per:

a) Els degans, les deganes, els directors i les directores de centre.

b) Un màxim de 40 membres, que es determinarà reglamentàriament, elegits per les juntes de centre conjuntament, tot reflectint llur composició i garantint, en tot cas, la presència de tots els sectors de la comunitat universitària.

Igualment hi assistiran, amb veu, i sense vot llevat que hagen estat elegits, els administradors i les administradores.

El president o la presidenta serà elegit pel consell d'agrupació entre els degans, les deganes, els directors i les directores, per un període màxim de tres anys, sense possibilitat de reelecció consecutiva. Designarà un secretari o una secretària entre els membres del consell d'agrupació i, si s'escau, un vicepresident o una vicepresidenta.

4. Per al desenvolupament de llurs funcions, i sense perjudici d'alló que estableix l'article 45 d'aquests Estatuts, els órgans de l'agrupació comptaran amb el suport dels serveis economicoadministratius assignats als centres agrupats.

5. El reglament haurà de determinar els casos en què la representació dels centres, prevista en aquests Estatuts en diversos órgans i comissions de la Universitat, serà atribuïda a l'agrupació atenent, fonamentalment, el nombre d'estudiants dels centres, de professorat adscrit i de titulacions que organitzen, i les finalitats de l'órgan o la comissió de què es tracte.

6. Per a l'aprovació del reglament a què es refereix aquest article s'exigirà la majoria dels vots emesos, sempre que aquesta majoria supere el 40% del nombre total de membres del Claustre.

 

**Article 45**

1. Les competències dels órgans centrals de la Universitat, atenent criteris d'eficàcia i eficiència, es podran desconcentrar en órgans dels centres o de les agrupacions de centres.

2. La desconcentració l'acordarà o la resoldrà l'órgan titular de la competència, en la forma establerta per a la formació dels seus actes.

3. La desconcentració de competències anirà acompanyada dels acords i les resolucions adequats per a la reassignació del personal d'administració i serveis als centres i serveis afectats, com també per a la creació, si escau, d'unitats administratives de suport als órgans específics de gestió de l'agrupació de centres.

 

Secció tercera: De la coordinació dels centres

 

**Article 46**

1. El Consell de Govern, mitjançant un reglament, regularà la coordinació entre els centres docents de cada campus.

2. Aquest reglament haurà d'establir:

a) L'adscripció dels centres a un campus.

b) La mesa de campus, que és l'órgan de coordinació i de la qual formaran part, almenys, els degans, les deganes, els directors i les directores dels centres, així com, amb veu, els administradors i les administradores dels centres, els directors i les directores de les biblioteques de campus i el o la cap de la unitat de gestió.

c) Les matèries objecte de coordinació, que seran les que segueixen:

I. Ús i gestió d'espais i altres recursos materials que no estiguen destinats específicament al desenvolupament de les activitats d'un centre o una agrupació de centres.

II. Ús i gestió de les estructures de suport a la investigació que no tinguen el caràcter de centrals i que no estiguen específicament vinculades a un centre o una agrupació de centres, o a un o diversos departaments.

III. Ús i gestió de mitjans de suport a la docència no específicament vinculats a un centre o una agrupació de centres.

IV. Manteniment dels espais i mitjans materials del campus no específicament vinculats a un centre o una agrupació de centres.

V. Qualssevol altres que li puga encomanar el Consell de Govern.

3. En cada campus hi haurà una unitat de gestió.

 

Secció quarta. Dels centres d’educació superior adscrits ****[20]****

 

**Article 47** ****[21]****

1. La sol·licitud d’adscripció de centres docents de titularitat pública o privada per impartir estudis conduents a l’obtenció de títols de caràcter oficial i validesa en tot l’Estat i dels títols propis, que quedaran sotmesos a la tutela acadèmica de la Universitat de València, ha de contenir:

a) Una memória justificativa de la proposta d’adscripció que s’ajuste, en alló que li siga aplicable, a l’article 33.2 d’aquests Estatuts i en la qual, en tot cas, figure el projecte de pressupost del centre, amb els recursos prevists per al seu funcionament i, en especial, les quantitats que han de satisfer els estudiants.

b) La plantilla de personal docent i investigador, acompanyada dels corresponents currículums acadèmics i professionals.

c) Un projecte de conveni en què es fixen les bases de relació i col·laboració entre la Universitat de València i l’entitat o les entitats promotores i el període de vigència.

2. L’expedient s’haurà de sotmetre a informació pública de la comunitat universitària durant dos mesos, transcorreguts els quals el Consell de Govern realitzarà la seua proposta respectant els criteris generals aprovats pel Claustre.

3. La proposta del Consell de Govern, després de l’obtenció del preceptiu informe favorable del Consell Social, s’haurà de trametre a la Generalitat per a l’aprovació de l’adscripció.

4. L’adscripció no pressuposa subvencions económiques per part de la Universitat de València.

 

**Article 48** ****[22]****

El director o la directora d’un centre adscrit és nomenat pel rector o la rectora, d’acord amb l’entitat titular del centre, entre el professorat amb vinculació permanent a la Universitat que complesquen els requisits que exigeix la legislació vigent, oït el Consell de Govern.

 

**Article 49**

1. Per impartir docència en centres adscrits cal obtenir venia docendi del Consell de Govern, després de l'informe dels departaments corresponents. Aquesta vènia s'ha de renovar cada cinc cursos acadèmics, atenent els resultats obtinguts en les avaluacions de l'activitat docent de qui la sol·licite.

2. Abans de l'inici de cada curs acadèmic, el centre adscrit ha de presentar la plantilla de personal docent i investigador.

 

**Article 50**

Els plans d'estudis dels centres adscrits els ha d'aprovar el Consell de Govern. L'activitat docent del centre serà supervisada per la Universitat per comprovar-ne la conformitat amb l'ordenament jurídic i el conveni d'adscripció.

 

CAPÍTOL TERCER. Dels instituts universitaris d’investigació

 

**Article 51**

1. Els instituts universitaris d'investigació són centres destinats a la investigació científica i tècnica o a la creació artística. Poden organitzar i desenvolupar activitats docents en estudis de doctorat i de postgrau en general, i proporcionar l'assessorament tècnic en l'àmbit de llur competència.

2. Els instituts de la Universitat de València tenen per objecte camps d'estudis multidisciplinars o interdisciplinars. No s'hi poden constituir instituts l'objecte dels quals coincidesca amb l'àrea o les àrees de coneixement d'un departament de la Universitat.

 

**Article 52**

Els instituts universitaris poden ser:

a) Propis de la Universitat de València.

b) De caràcter interuniversitari.

c) Mixts o concertats amb institucions públiques o privades.

d) Adscrits.

 

**Article 53** ****[23]****

1. El procediment per a la creació o supressió d’un institut universitari d’investigació propi es regeix pel que disposa l’article 32 d’aquests Estatuts. L’actuació del Consell de Govern haurà de respectar els criteris generals aprovats pel Claustre.

2. (suprimit).

3. En cas d’iniciativa de creació, l’expedient es formarà amb documentació referida als aspectes següents:

a) Denominació i fins de l’institut.

b) Justificació de la creació en la Universitat de València.

c) Programa d’activitats a mitjà i llarg termini.

d) Relació dels recursos humans i materials inicialment adscrits a l’institut.

e) Necessitats materials i economicofinanceres per al funcionament.

f) (suprimit).

g) Qualsevol altra documentació que siga d’interès per valorar la procedència de l’actuació que cal realitzar.

4. En cas d’iniciativa de supressió, l’expedient es formarà amb documentació referida als aspectes següents:

a) Justificació de la procedència de la supressió.

b) Destinació del personal i dels mitjans materials adscrits a l’institut que se suprimeix.

5. L’expedient, que ha d’incloure l’informe d’una agència oficial d’avaluació d’universitats, s’haurà de sotmetre a informació pública de la comunitat universitària al llarg d’un mes.

6. (suprimit).

7. En el termini de sis mesos a partir de la data de constitució d’un institut universitari d’investigació, aquest haurà de presentar al Consell de Govern un projecte de reglament de règim intern. El projecte s’haurà d’atenir al reglament marc aprovat pel Consell de Govern a proposta de la Comissió d’Estatuts. Aquest reglament marc regularà provisionalment el funcionament de l’institut universitari d’investigació des de la seua constitució fins a l’aprovació del reglament de règim intern.

 

**Article 54**

1. Si la iniciativa es refereix a la creació o supressió d'un institut d'investigació interuniversitari, el procediment en la Universitat de València es regirà pel que disposa l'article anterior.

2. En cas de creació, l'informe del Consell de Govern s'haurà d'emetre tenint en compte, a més dels criteris acadèmics pertinents, els interessos de la Universitat de València, principalment en els aspectes següents:

a) Ubicació de les instal·lacions per a l'activitat de l'institut.

b) Règim de finançament.

c) Infraestructures que s'han d'adscriure a l'institut.

d) Personal que es puga adscriure a l'institut, així com el seu règim de dedicació.

3. En cas de supressió, l'informe del Consell de Govern s'haurà d'emetre tenint en compte, a més dels criteris acadèmics pertinents, els interessos de la Universitat de València en les operacions de liquidació.

 

**Article 55**

1. Per a la creació d'un institut mixt o concertat amb una altra entitat pública o privada, a més del compliment del que disposa l'article 53, cal que el Consell de Govern aprove un conveni entre la Universitat de València i l'entitat cotitular. En l'elaboració d'aquest conveni, la Universitat ha de vetllar pels principis que estableix el títol preliminar dels Estatuts i, en particular, pel principi de participació de la comunitat universitària en el govern de les seues institucions.

2. En el conveni s'han d'establir els acords relatius a la situació administrativa o laboral i al règim de dedicació del personal vinculat a l'institut, a l'aportació d'infraestructures per les entitats cotitulars, al finançament, a la participació en els resultats que genere l'activitat de l'institut i a la liquidació d'aquest, en cas de supressió.

 

**Article 56**

1. En cas de creació d'instituts interuniversitaris, mixts o concertats amb entitats públiques o privades, s'ha de constituir una comissió mixta per a la solució dels conflictes que es puguen plantejar durant el funcionament de l'institut o amb motiu de la liquidació.

2. La composició i el règim de funcionament de la comissió mixta s'han de regular en el reglament de règim intern de l'institut, si és un institut interuniversitari, i en el conveni, si és un institut mixt o concertat.

 

**Article 57**

1. Per a l'adscripció a la Universitat de València, com a instituts universitaris d'investigació, d'institucions o centres d'investigació o creació artística de caràcter públic o privat, s'ha de seguir el procediment que estableix l'article 53.

2. Aquesta adscripció no pressuposa subvencions económiques per part de la Universitat de València.

 

**Article 58** ****[24]****

1. El procediment per a la modificació d’un institut universitari d’investigació propi es regeix pel que disposa l’article 32 d’aquests Estatuts.

2. La modificació d’un institut interuniversitari s’ha de fer d’acord amb alló que estableix el seu reglament de règim intern sense perjudici de la competència del Consell Social.

3. La modificació d’un institut mixt o concertat s’ha de fer d’acord amb alló que estableix el conveni de creació.

4. La modificació d’un institut adscrit s’ha de fer d’acord amb alló que estableix el conveni d’adscripció.

 

**Article 59** ****[25]****

1. Als instituts universitaris d’investigació propis de la Universitat de València ha d’haver-hi els órgans següents: comitè científic, consell i director o directora. S’hi pot preveure l’existència d’una junta permanent i del càrrec de secretari o secretària.

2. El comitè científic és competent per proposar les directrius generals de les activitats própies de l’institut, supervisar-ne el desenvolupament i avaluar-ne els resultats.

El comitè està compost per un màxim de set membres, especialistes de reconegut prestigi en el camp d’activitat de l’institut. Els designa el Consell de Govern, a proposta del consell de l’institut i després de l’informe del vicerectorat corresponent. Almenys la meitat dels membres del comitè han de ser aliens a la Universitat de València.

3. El consell de l’institut està compost per un màxim de 40 membres i hi estan representats, d’acord amb alló que dispose el reglament de règim intern, el personal docent i investigador pertanyent a l’institut, el personal investigador en formació, el personal d’administració i serveis que s’hi trobe adscrit i, si s’escau, els estudiants i les estudiantes, distribuïts de la manera següent:

a) Un 55 % en representació del professorat amb vinculació permanent.

b) Un 15 % en representació del professorat sense vinculació permanent.

c) Un 15 % en representació del personal investigador en formació.

d) Un 5 % en representació dels estudiants i les estudiantes.

e) Un 10 % en representació del personal d’administració i serveis.

El consell de l’institut ha de ser renovat totalment cada tres anys, llevat de la representació dels estudiants i de les estudiantes, el mandat dels quals tindrà la durada establerta en el Reglament electoral general previst en aquests Estatuts. Les vacants que s’hi produesquen en aquest període seran cobertes pel temps que reste.

4. El consell té les competències següents:

a) Proposar al Consell de Govern el reglament de règim intern i les seues modificacions, que ha de respectar, en tot cas, alló que dispose el reglament marc aprovat pel Consell de Govern.

b) Proposar programes de doctorat i altres estudis de postgrau i d’especialització que ha d’impartir l’institut.

c) Resoldre sobre l’admissió i l’exclusió de membres de l’institut.

d) Distribuir l’assignació pressupostària de l’institut.

e) Aprovar plans d’investigació de l’institut i adoptar les mesures oportunes de coordinació de projectes d’investigació de membres de l’institut, d’acord amb les directrius aprovades pel comitè científic.

f) Aprovar la memória anual d’activitats.

5. El director o la directora de l’institut, que és nomenat pel rector o la rectora, l’elegeix el consell de l’institut entre el personal docent i investigador pertanyent a l’institut, amb el títol de doctor i amb dedicació a temps complet, que hi haja estat presentat com a candidat o candidata per un 20 % dels membres del consell de l’institut i que no haja estat revocat durant els sis mesos anteriors a l’elecció. El compliment d’aquests requisits serà verificat pel consell de l’institut.

Resultarà elegit en primera volta el candidat o la candidata que obtinga un nombre de vots superior a la meitat del nombre de membres del consell de l’institut. En segona volta, en la qual seran candidats els dos més votats en la primera, resultarà elegit el candidat o la candidata més votat, sempre que supere el nombre de vots en blanc.

Si cap candidatura no assoleix aquesta majoria, el rector o la rectora designarà un director o una directora provisional i s’iniciarà un nou procés electoral en el termini de tres mesos. En aquesta nova elecció, en la segona volta, en la qual seran candidats els dos més votats en la primera, resultarà elegit el que obtinga més vots.

La durada del càrrec és de tres anys, amb una única possibilitat de reelecció consecutiva.

És competència del director o la directora la representació de l’institut, la direcció i la gestió ordinària, com també les competències no atribuïdes a altres órgans de l’institut.

 

**Article 60** ****[26]****

1. En el reglament de règim intern dels instituts ha de figurar, si més no:

a) La denominació, la naturalesa i els fins de l’institut.

b) El règim del seu personal docent i investigador i la naturalesa de la seua vinculació a l’institut, juntament amb els criteris científics que regulen el procediment d’admissió i exclusió dels seus membres.

c) L’estructura orgànica i funcional de l’institut i els criteris per a la seua modificació.

d) La composició i les funcions dels seus órgans de govern.

e) La previsió del seu cessament o revocació.

f) La normativa de distribució de les assignacions pressupostàries corresponents.

g) La normativa de votacions i el règim de majories per a la presa d’acords.

h) La regulació de les seues relacions amb els departaments, centres i serveis de la Universitat de València.

2. El reglament de règim intern dels instituts universitaris d’investigació propis i les seues modificacions han de ser aprovats pel Consell de Govern.

3. El reglament de règim intern dels instituts d’investigació interuniversitaris i les seues modificacions han de ser aprovats pel Consell de Govern de la Universitat de València i per l’órgan competent de l’altra universitat titular.

4. En el cas d’instituts d’investigació mixts o concertats o dels adscrits, el reglament de règim intern ha de formar part del conveni. Les modificacions s’hauran d’aprovar d’acord amb alló que estableix el conveni.

 

**Article 61** ****[27]****

1. És membre d’un institut universitari d’investigació el personal docent i investigador que es trobe en alguna de les situacions següents:

a) Ser personal docent i investigador de la Universitat de València i haver estat admès com a membre de l’institut. El consell de l’institut ha de resoldre la sol·licitud d’admissió de la persona interessada, oït el departament a què es troba adscrit, en consideració al currículum aportat. Tant la persona interessada com el departament, poden recórrer contra la resolució davant el Consell de Govern, el qual resoldrà després de l’informe del vicerectorat corresponent.

b) Haver accedit a una plaça adscrita a l’institut o haver estat contractat per ocupar-la.

2. L’admissió com a membre d’un institut del personal a què es refereix l’apartat 1.a d’aquest article no modifica, per ella mateixa, els seus deures docents, que ha de complir en el departament a què es trobe adscrita la seua plaça, tret de la docència de doctorat, que es pot impartir en programes propis de l’institut. La funció investigadora l’ha de desenvolupar principalment en l’àmbit de l’institut.

3. Les obligacions docents del personal a què es refereix l’apartat 1.b d’aquest article s’han de complir prioritàriament en l’institut i, si no és possible, en el departament que establirà el Consell de Govern, després de l’informe del vicerectorat corresponent, oït el departament implicat.

4. És membre d’un institut el personal d’administració i serveis que ocupa places que s’hi troben adscrites.

5. Són membres d’un institut el personal investigador en formació que hi estiga adscrit segons alló que regule l’estatut del personal investigador en formació aprovat pel Consell de Govern.

6. Per a cada institut, en els supósits no prevists en altres articles d’aquests Estatuts, el Consell de Govern haurà de determinar a través de quins centres i sectors es realitzarà la participació del personal corresponent en els processos electorals dels órgans centrals de la Universitat.

 

**Article 62**

1. La composició, la designació, l'elecció i les competències dels órgans dels instituts d'investigació interuniversitaris, les estableix el reglament de règim intern, que han d'aprovar el Consell de Govern de la Universitat de València i l'órgan competent de l'altra universitat. Per prendre l'acord, el Consell de Govern ha de tenir presents els criteris que informen la regulació prevista en l'article 59 d'aquests Estatuts.

2. La composició, la designació i les competències dels órgans dels instituts d'investigació mixts o concertats i dels adscrits, les fixaran els convenis de creació i d'adscripció, respectivament.

3. En els supósits dels dos apartats anteriors es determinarà expressament en el conveni el règim de l'elecció o designació del titular de la direcció, que ha de garantir una intervenció de la Universitat de València proporcional a la seua aportació a la creació i al funcionament de l'institut. A més a més, s'hi han d'establir els requisits per a l'ocupació del càrrec si aquest pogués recaure en qui no tinga la condició de personal docent i investigador de la Universitat de València.

 

CAPÍTOL QUART. Dels col·legis majors i de les residències universitàries

 

**Article 63**

Els col·legis majors i les residències universitàries poden ser:

a) Propis de la Universitat de València.

b) Adscrits a la Universitat de València.

 

Secció primera. Dels col·legis majors propis

 

**Article 64**

1. Els col·legis majors són centres universitaris que, integrats en la Universitat de València, proporcionen residència de forma prioritària als membres de la Universitat de València i promouen la formació humana, cultural i científica dels qui hi resideixen. Llur activitat, projectada al servei de la comunitat universitària, s'ha d'ajustar als principis generals que figuren en el títol preliminar d'aquests Estatuts.

2. La creació, la modificació o la supressió d'un col·legi major les ha de decidir el Consell de Govern, després de l'informe favorable del Consell Social.

 

**Article 65** ****[28]****

1. El funcionament dels col·legis majors es regeix per aquests Estatuts i pels seus propis. L’aprovació o modificació d’aquests darrers correspon al Consell de Govern a proposta dels mateixos col·legis.

2. Els estatuts dels col·legis majors s’han d’ajustar a alló que disposen els Estatuts de la Universitat i un estatut marc aprovat pel Consell de Govern. Han de regular almenys els aspectes següents:

a) Principis que animen i defineixen l’activitat del col·legi major.

b) Normes d’organització i de funcionament.

c) Funcionament dels órgans de govern.

d) Règim d’admissió i permanència que s’atinga a criteris objectius, entre els quals ha de figurar necessàriament l’aprofitament acadèmic i la situació económica personal.

 

**Article 66**

Els col·legis majors són regits per un director o una directora, amb l'assistència d'un consell directiu elegit per i entre els residents del col·legi. El director o la directora és nomenat pel rector o la rectora, oïts el Consell de Govern i el consell directiu. Si el nomenament recau en un professor o una professora, hi serà preceptiva la dedicació a temps complet, i si recau en un membre del personal d'administració i serveis, la dedicació exclusiva.

 

Secció segona. Dels col·legis majors adscrits

 

**Article 67**

Els col·legis majors vinculats a la Universitat de València en règim d'adscripció són aquells que, fundats per qualsevol entitat pública o privada diferent de la Universitat de València, siguen reconeguts com a adscrits per aquesta, d'acord amb alló que estableixen la llei i les bases elaborades pel Consell de Govern i aprovades pel Claustre. Aquests col·legis, pel que fa a llurs fins i funcionament, s'han de regir per alló que disposen els articles 64, 65 i 66 d'aquests Estatuts. El director o la directora ha de ser nomenat pel rector o la rectora a proposta de l'entitat titular del col·legi, oïts el Consell de Govern i el consell directiu.

 

**Article 68**

1. Per a l'adscripció d'un col·legi major a la Universitat de València, l'entitat o les entitats titulars han de presentar una memória justificativa de la proposta d'adscripció i un projecte de conveni ajustat a les bases establertes i en el qual se'n determine el període de vigència.

2. El reconeixement d'un col·legi major com a adscrit a la Universitat de València requereix successivament:

a) L'informe del Consell de Govern sobre l'aprovació del conveni.

b) La signatura del conveni, que formalitza l'adscripció.

c) La inscripció en el Registre de centres adscrits a la Universitat de València.

3. L'adscripció no pressuposa subvencions económiques per part de la Universitat de València.

 

Secció tercera. De les residències universitàries

 

**Article 69** ****[29]****

1. La Universitat de València pot crear, modificar o suprimir residències universitàries, mitjançant acord del Consell de Govern, després de l’informe favorable del Consell Social. Així mateix, el Consell de Govern pot instar el Consell Social perquè efectue la proposta d’adscripció d’una residència mitjançant la signatura del conveni corresponent amb l’entitat titular. En el cas de les residències própies de la Universitat de València, el rector o la rectora en nomenarà un director o una directora i n’informarà el Consell de Govern.

2. El funcionament de les residències própies es regeix per aquests Estatuts i pels seus propis. L’aprovació o la modificació d’aquests darrers correspon al Consell de Govern a proposta de les residències.

3. Els estatuts de les residències s’han d’ajustar a alló que disposen els Estatuts de la Universitat i un estatut marc aprovat pel Consell de Govern.

 

CAPÍTOL CINQUÈ. D’altres centres

 

Secció primera. Del Jardí Botànic

 

**Article 70**

El Jardí Botànic de la Universitat de València, patrimoni históric de la institució, és un centre en què es realitzen funcions d'investigació, docència i difusió cultural en col·laboració amb els departaments, centres o serveis que, per llur naturalesa, hi estan relacionats.

 

**Article 71**

El Consell Assessor del Jardí Botànic, la composició i les funcions del qual són determinades pel Consell de Govern, elabora la proposta del seu reglament de règim intern i proposa la col·laboració amb altres entitats, les quals poden estar representades en el Consell Assessor.

 

**Article 72**

Al personal i al director o la directora del Jardí Botànic, els són aplicables els articles 78 i 79 d'aquests Estatuts, respectivament.

 

Secció segona. De l’Observatori Astronómic

**Article 73**

L'Observatori Astronómic de la Universitat de València és un centre en què es realitzen funcions d'investigació, docència i difusió cultural en col·laboració amb els departaments, centres o serveis que, per llur naturalesa, hi estan relacionats.

 

**Article 74**

El Consell Assessor de l'Observatori Astronómic, la composició i les funcions del qual són determinades pel Consell de Govern, elabora la proposta del seu reglament de règim intern i proposa la col·laboració amb altres entitats, les quals poden estar representades en el Consell Assessor.

 

**Article 75**

Al personal i al director o la directora de l'Observatori Astronómic, els són aplicables els articles 78 i 79 d'aquests Estatuts, respectivament.

 

CAPÍTOL SISÈ. De l’Hospital Clínic i de les institucions sanitàries   
 própies i concertades

 

**Article 76**

1. L'Hospital Clínic Universitari, patrimoni históric de la Universitat de València, desenvolupa funcions clinicoassistencials, docents i investigadores, en l'àmbit sanitari.

2. La Universitat de València pot subscriure convenis amb entitats titulars d'institucions i establiments sanitaris, a fi de desenvolupar-hi activitats docents i investigadores per tal de garantir els ensenyaments dels estudis sanitaris. Amb la formalització d'aquests convenis, els esmentats establiments i institucions podran ser reconeguts com a universitaris.

D'acord amb les bases generals aprovades pel Govern, la Universitat de València ha de vetllar perquè en els convenis es coordinen adequadament les activitats docents i investigadores amb les activitats assistencials.

3. En cas que l'entitat titular siga privada, el corresponent conveni s'haurà d'ajustar a les bases elaborades pel Consell de Govern i aprovades pel Claustre.

4. La Universitat de València pot establir clíniques especialitzades d'assistència sanitària per tal de desenvolupar-hi tasques docents, investigadores i de formació cultural dins l'àmbit de la seua competència. Un reglament del Consell de Govern en regularà els órgans de govern i el funcionament.

 

CAPÍTOL SETÈ. Dels serveis generals

 

**Article 77**

1. Els serveis de caràcter general són unitats funcionals de l'estructura administrativa de la Universitat de València destinades a realitzar les activitats que són necessàries per al compliment dels seus fins i que no són específiques dels departaments o centres.

2. És competència del Consell de Govern la creació i la modificació dels serveis generals. De la creació se'n retrà compte al Claustre. La supressió d'un servei general requereix l'acord favorable del Claustre.

3. El Consell de Govern ha de regular, mitjançant reglament, l'estructura i les funcions dels serveis generals.

 

**Article 78**

1. Cada servei ha de comptar amb el personal tècnic especialitzat i amb el d'administració i serveis necessari per al compliment dels seus fins, d'acord amb la relació de llocs de treball.

2. Per a cada servei, en els casos no prevists en altres articles d'aquests Estatuts, el Consell de Govern, a proposta de la Junta Electoral, haurà de determinar els col·legis electorals per mitjà dels quals es realitzarà la participació electoral del personal corresponent en els órgans centrals de la Universitat.

 

**Article 79**

1. En cada servei ha d'haver-hi un director o una directora, pertanyent al personal docent i investigador o al personal d'administració i serveis, nomenat pel rector o la rectora. Si el nomenament recau en un membre del personal docent i investigador, hi serà preceptiva la dedicació a temps complet, i si recau en un membre del personal d'administració i serveis, la dedicació exclusiva.

2. Són funcions del director o la directora del servei les que segueixen:

a) Dirigir la gestió ordinària, d'acord amb les directrius emanades dels órgans de govern de la Universitat, i vetllar pel bon funcionament del servei.

b) Proposar al Consell de Govern, per a la seua aprovació, el pla d'actuació del servei.

c) Elaborar i elevar a l'órgan que corresponga les propostes de necessitats materials i de personal.

d) Elaborar propostes de reformes d'infraestructura i organitzatives del servei.

e) Elaborar la memória anual d'activitats del servei.

 

CAPÍTOL VUITÈ. Dels Serveis Centrals Administratius i Económics

 

**Article 80**

Els Serveis Centrals Administratius i Económics constitueixen l'estructura de gestió i assessorament centralitzada necessària per dur a terme la funció administrativa i económica de la Universitat de València. Sota la dependència orgànica i funcional de la Gerència, i en coordinació amb la resta de les unitats de gestió que figuren en l'organigrama de la Universitat, asseguren el compliment dels acords dels órgans col·legiats de govern, les decisions del Rectorat i de l'equip de govern i el funcionament ordinari de la institució. El Consell de Govern ha de regular-ne, mitjançant un reglament, l'estructura i les funcions.

 

TÍTOL SEGON. Dels Òrgans Centrals de la Universitat

 

CAPÍTOL PRIMER. Del Claustre

 

**Article 81** ****[30]****

1. El Claustre és l’órgan màxim de representació de la comunitat universitària. Li corresponen les competències de reglamentació, resolució i control que li atribueixen les lleis i aquests Estatuts.

2. El Claustre està format pel rector o la rectora, que el presideix, el secretari o la secretària general, que ho és del Claustre, el gerent o la gerenta i per tres-cents membres elegits d’acord amb la distribució que s’indica tot seguit:

a) Cent cinquanta-tres membres del professorat doctor amb vinculació permanent a la Universitat i trenta-vuit membres del professorat no doctor o sense vinculació permanent, elegits per tot el personal docent i investigador.

b) Setanta-cinc membres elegits pels estudiants i les estudiantes entre aquests.

c) Trenta membres elegits pel personal d’administració i serveis i entre aquests.

d) Quatre membres elegits pel personal investigador en formació i entre aquests.

Els vicerectors, les vicerectores, els vicesecretaris i les vicesecretàries generals formen part del Claustre, amb veu i sense vot, llevat que tinguen la condició de representants en el Claustre.

3. El Claustre ha de ser renovat totalment cada quatre anys, llevat dels representants dels estudiants i les estudiantes, el mandat dels quals tindrà la durada establerta en el Reglament electoral general previst en aquests Estatuts. Les vacants que s’hi produesquen en els períodes esmentats seran cobertes pel temps que reste. Les eleccions per a la renovació del Claustre s’han de realitzar durant el primer trimestre del curs acadèmic.

4. El Claustre també ha de ser renovat totalment en cas de cessament del rector o la rectora en virtut de revocació aprovada pel Claustre.

 

**Article 82** ****[31]****

Les eleccions corresponents a les representacions establertes en l’article anterior es regeixen per les normes següents:

a) La representació del personal docent i investigador es distribueix proporcionalment a cada facultat o escola, en funció del nombre de membres del personal docent i investigador adscrits a cada centre. En cadascun d’aquests centres, aquesta representació es distribueix segons el nombre de membres del professorat doctor amb vinculació permanent i del professorat no doctor o sense vinculació permanent del centre. El percentatge de participació en el Claustre del professorat associat d’institucions sanitàries és el que estableix la disposició addicional onzena d’aquests Estatuts.

b) La representació dels estudiants i les estudiantes es distribueix proporcionalment a cada facultat o escola en funció del nombre d’estudiants i estudiantes censats a cada centre.

c) La representació del personal d’administració i serveis es distribueix proporcionalment d’acord amb el cens de cada col·legi electoral, de manera que es garantesca la participació de tot el personal d’administració i serveis.

d) La representació del personal investigador en formació s’elegeix en col·legi electoral únic.

e) El Claustre elegeix una Junta Electoral que, segons els criteris assenyalats en els apartats anteriors, elabora el cens de cada col·legi electoral, determina el nombre de membres que han de ser elegits i resol les reclamacions i els recursos que s’interposen en el procediment electoral.

 

**Article 83** ****[32]****

Són competències del Claustre:

a) Defensar la personalitat i els principis de la Universitat de València establerts en el títol preliminar d’aquests Estatuts.

b) Elaborar els Estatuts i les modificacions d’aquests, com també reformular, si s’escau, els textos inicialment aprovats.

c) Aprovar i modificar els reglaments de la Universitat de València en les matèries que estableixen els Estatuts i, en particular, el Reglament electoral general.

d) (suprimit).

e) Establir els criteris generals que el Consell de Govern ha de tenir presents per emetre informe sobre la creació, modificació i supressió de facultats, escoles i instituts universitaris d’investigació de la Universitat de València, i sobre l’adscripció de centres a aquesta.

f) Debatre i, si escau, aprovar els objectius generals de la política universitària que el rector o la rectora ha de presentar el segon trimestre de cada any natural.

g) Debatre i, si escau, aprovar les línies generals de la proposta de pressupost que el rector o la rectora ha de presentar el segon trimestre de cada any natural, de manera coordinada amb els objectius esmentats en l’apartat f anterior.

h) Debatre l’informe de gestió que, respecte dels objectius generals aprovats per a un curs acadèmic i un exercici pressupostari i atenent, si escau, els pressuposts aprovats, ha de presentar el rector o la rectora el segon trimestre de cada any natural.

i) Aprovar, si escau, la gestió del rector o la rectora, una vegada debatut l’informe esmentat en l’apartat h), com també la gestió de la resta d’órgans de govern de la Universitat.

j) Convocar, amb caràcter extraordinari, eleccions al Rectorat, d’acord amb alló que disposa l’article 104 d’aquests Estatuts i amb els efectes que s’hi estableixen.

k) Exigir responsabilitats als càrrecs o representants que elegeix i, si escau, revocar-los.

l) Deliberar i prendre acords sobre qualsevol proposta que li siga presentada i, si escau, traslladar-los als organismes corresponents.

m) Totes aquelles que li reserven aquests Estatuts i altres disposicions aplicables.

 

**Article 84**

La condició de claustral es perd per revocació, per dimissió, per inassistència injustificada a tres reunions, i per cessament de la vinculació del claustral al col·legi electoral pel qual fou elegit. En tots aquests casos caldrà cobrir la vacant produïda.

 

**Article 85**

El Claustre és convocat pel rector o la rectora com a mínim una vegada a l'any, i sempre que ho sol·licite el 10% dels membres del Claustre.

El Claustre ha de ser convocat almenys amb 15 dies naturals d'antelació. En cas d'urgència podrà ser convocat amb una antelació mínima de 24 hores. En aquest darrer cas, per poder adoptar acords, prèviament se sotmetrà a votació l'existència o no de la urgència, i si no s'aprova, s'alçarà la sessió.

L'ordre del dia és confeccionat pel rector o la rectora i, en tot cas, ha d'incloure els punts que propose el Consell de Govern, el Consell Social, qualsevol junta de centre, l'Assemblea General d'Estudiants o un 10% dels membres del Claustre.

La convocatória del Claustre ha de contenir l'ordre del dia, que anirà acompanyat d'un annex documental suficient.

Els acords del Claustre es publicaran provisionalment en el mitjà electrónic d'informació general de la Universitat. Així mateix, es publicaran les actes una vegada aprovades.

 

**Article 86**

El Claustre es dotarà d'un reglament de règim intern que, d'acord amb aquests Estatuts, ha de regular, entre altres, les qüestions següents:

a) Composició, forma d'elecció i funcions de la Mesa del Claustre.

b) Règim de convocatóries i elaboració de l'ordre del dia.

c) Normes sobre quórum i intervencions.

d) Presentació de propostes, presa d'acords i règim de votacions.

e) Composició, forma d'elecció i funcions de la Junta Electoral i de les comissions del Claustre.

f) Règim de publicitat i custódia de les actes i de la documentació del Claustre.

Per a l'aprovació i la modificació del reglament de règim intern es requereix el vot favorable de la majoria absoluta del Claustre.

 

CAPÍTOL SEGON. Del Consell de Govern

 

**Article 87**

El Consell de Govern és l'órgan col·legiat de govern de la Universitat de València i, com a tal, desenvolupa les línies generals de política universitària aprovades pel Claustre, exerceix la potestat reglamentària no reservada a altres órgans de la Universitat, com també les potestats de proposta, d'informe i de resolució que li atribueixen aquests Estatuts i altres disposicions aplicables, i assisteix el rector o la rectora en tots els assumptes de la seua competència.

 

**Article 88** ****[33]****

El Consell de Govern està format:

1. Pel rector o la rectora, que el presideix, el secretari o la secretària general, que ho és també del Consell, i el gerent o la gerenta.

2. Per 15 membres de la própia comunitat universitària designats pel rector o la rectora, en què s’han d’incloure necessàriament els vicerectors i les vicerectores.

3. Per 20 membres del Claustre elegits per aquest entre les representacions dels seus diversos sectors en els nombres següents:

a) Nou en representació del professorat doctor amb vinculació permanent.

b) Dos en representació del professorat no doctor o sense vinculació permanent.

c) Un en representació del personal investigador en formació.

d) Tres en representació del personal d’administració i serveis.

e) Cinc en representació dels estudiants i les estudiantes.

4. Per 15 representants dels degans, les deganes, els directors i les directores de centres, instituts universitaris d’investigació i departaments, distribuïts de la forma següent:

a) Onze representants dels degans, les deganes, els directors i les directores d’escola.

b) Tres representants dels directors i les directores de departament.

c) Un representant dels directors i les directores d’instituts universitaris d’investigació.

5. Per tres membres del Consell Social no pertanyents a la própia comunitat universitària.

6. El mandat dels membres del Consell a què es refereixen els apartats 3 i 4 és de dos anys, tret del mandat dels estudiants i les estudiantes, el qual tindrà la durada establerta en el Reglament electoral general previst en aquests Estatuts.

7. Els degans, les deganes, els directors i les directores de centre que no siguen membres del Consell de Govern tenen el dret d’assistir a les reunions, amb veu peró sense vot, i han de ser convocats en els mateixos termes que els membres del Consell.

 

 

**Article 89**

1. El nombre de representants de degans, deganes, directors i directores d'escola es distribueix mitjançant un reglament aprovat pel Claustre, entre les facultats, les escoles, o llurs agrupacions, atenent principalment el nombre d'estudiants, el professorat adscrit i les titulacions que organitzen.

2. Els representants dels directors i les directores de departament són elegits per i entre aquests. A aquest efecte, el Consell de Govern ha de distribuir el nombre de representants que s'han d'elegir en tres grups de departaments, atenent l'afinitat científica i acadèmica. Durant dos mandats consecutius, un mateix departament no podrà tenir el seu director o la seua directora com a membre del Consell de Govern.

3. El representant dels directors i les directores d'institut d'investigació és elegit per i entre aquests en col·legi electoral únic. Durant dos mandats consecutius, un mateix institut d'investigació no podrà tenir el seu director o la seua directora com a membre del Consell de Govern.

4. Els representants del personal docent i investigador són elegits per i entre els corresponents membres del Claustre.

5. Els representants dels estudiants i les estudiantes són elegits per i entre els estudiants i les estudiantes membres del Claustre. ****[34]****

6. Els representants del personal d'administració i serveis són elegits per i entre els corresponents membres del Claustre.

 

**Article 90**

Són competències del Consell de Govern:

1. Convocar eleccions a rector o rectora, tret de quan la competència corresponga al Claustre.

2. Convocar eleccions per a la renovació total del Claustre.

3. Aprovar i modificar els reglaments marc i els reglaments d'organització i funcionament de la Universitat, tret que aquests Estatuts o altres disposicions aplicables atribuesquen expressament aquesta competència a altres órgans.

4. Emetre tots els informes preceptius que determine la legislació vigent i aquests Estatuts.

5. Aprovar i revocar tots aquells convenis adients per al compliment dels fins de la Universitat de València.

6. Crear, modificar i suprimir departaments i els centres o les estructures que la legislació vigent no reserve a altres organismes.

7. Crear i modificar serveis generals, així com proposar-ne al Claustre la supressió.

8. Acordar, sense perjudici de les competències del Consell Social, la creació per la Universitat o en col·laboració amb altres institucions públiques o privades, d'empreses, fundacions o altres persones jurídiques, com també la participació en les que ja estan constituïdes. D'aquests acords n'haurà de ser informat el Claustre en la sessió següent.

9. Aprovar o modificar els plans d'estudis conduents a l'obtenció de títols universitaris de caràcter oficial i validesa en tot l'Estat, així com determinar el centre propi al qual s'encarrega l'organització dels ensenyaments.

10. Aprovar els títols propis de la Universitat de València i els seus plans d'estudis.

11. Aprovar anualment el calendari acadèmic i l'oferta de curs acadèmic.

12. Aprovar estudis i activitats d'extensió universitària.

13. Aprovar plans propis de promoció i desenvolupament de la investigació i de formació d'investigadors, com també d'innovació educativa.

14. Establir els criteris generals per a la configuració i l'actualització de la plantilla del personal docent i investigador i d'administració i serveis.

15. Aprovar la relació de llocs de treball del personal docent i investigador i les seues modificacions, i proposar per a la seua aprovació, si s'escau, la relació de llocs de treball del personal d'administració i serveis i les seues modificacions.

16. Aprovar els reglaments que regulen els concursos d'accés i els de selecció de personal docent i investigador contractat.

17. Acordar les places de professorat que s'han de proveir mitjançant concurs d'accés entre habilitats, així com la convocatória dels concursos d'accés corresponents.

18. Acordar la convocatória de concursos públics per a la selecció de personal docent i investigador contractat laboral de durada indefinida.

19. Nomenar professors emèrits i acordar-ne la contractació i la prórroga d'aquesta.

20. Aprovar els reglaments de concessió del doctorat honoris causa i de la medalla de la Universitat, i atorgar aquestes distincions.

21. Aprovar els procediments de selecció i provisió de llocs de treball, com també acordar la convocatória de l'oferta d'ocupació pública i de la provisió de llocs de treball del personal d'administració i serveis.

22. Proposar al Consell Social el reconeixement de les situacions que, a més de les que estableixen les disposicions de la Generalitat, puguen causar dret al component retributiu per mèrits de dedicació a la gestió universitària.

23. Aprovar els reglaments dels procediments d'admissió d'estudiants i estudiantes, de gestió de matrícula i d'expedients acadèmics, de revisió de qualificacions i de concessió dels premis extraordinaris.

24. Proposar, en l'elaboració del pressupost, la política própia de beques i d'ajuts a l'estudi.

25. Aprovar les bases especials dels concerts singulars de la Universitat amb les institucions sanitàries en què s'hagen d'impartir ensenyaments universitaris.

26. Aprovar les directrius generals de política lingüística i el reglament que les desenvolupe.

27. Exigir responsabilitats als càrrecs o representants que elegeix i, si escau, revocar-los.

28. En general, totes les competències que li atribueixen la llei i aquests Estatuts.

 

**Article 91**

Qualsevol membre de la comunitat universitària o persona aliena a aquesta, amb la invitació prèvia del rector o la rectora, podrà assistir a les reunions del Consell de Govern i participar en les seues deliberacions. Seran invitats a participar en les reunions del Consell de Govern els presidents o les presidentes de la Junta de Personal Docent i Investigador, de la Junta de Personal d'Administració i Serveis i del Comitè d'Empresa.

Els membres de la comunitat universitària tenen el deure d'assistir-hi si així es fa constar per resolució del rector o la rectora.

 

**Article 92**

1. El Claustre, a proposta del Consell de Govern, aprova el reglament de funcionament d'aquest.

2. El reglament podrà determinar que el Consell de Govern puga funcionar en ple o en comissions i, si s'escau, la composició de les comissions de forma proporcional als grups de membres designats o electes que formen part del ple.

El ple del Consell de Govern podrà delegar en les comissions, per acord favorable de la majoria absoluta dels seus membres, la decisió d'aquells assumptes que no li estiguen reservats per llei o per aquests Estatuts. En tot cas, i per la mateixa majoria, podrà decidir-ne l'advocació.

3. El ple del Consell de Govern s'ha de reunir, si més no, una vegada cada dos mesos i sempre que ho decidesca el rector o la rectora o ho sol·licite un 10% dels seus membres, amb indicació dels assumptes que sol·liciten incloure en l'ordre del dia.

4. Per a la constitució vàlida del ple i de les comissions es requereix la presència del rector o la rectora i del secretari o la secretària general, o de qui haja de substituir-los, i, si més no, de la meitat dels membres de l'órgan. En segona convocatória, que es pot fixar per a passats 30 minuts després de la primera, n'hi haurà prou amb la presència d'un terç dels membres, a més de la del rector o la rectora i del secretari o la secretària general o de qui haja de substituir-los.

5. La convocatória, signada pel secretari o la secretària general i amb el vistiplau del rector o la rectora, ha d'anar acompanyada de l'ordre del dia i d'un annex documental suficient i s'ha de cursar amb 72 hores d'antelació. En cas d'urgència, el termini podrà ser menor i, per poder adoptar acords, prèviament se sotmetrà a votació l'existència o no de la urgència i, si no s'aprova, s'alçarà la sessió.

6. No serà vàlida la deliberació i l'adopció d'acords sobre assumptes no inclosos en l'ordre del dia, tret que, sent presents tots els membres del Consell, acorden per majoria tractar-hi l'assumpte.

7. Els acords s'adoptaran per la majoria de vots que, si s'escau, estableixen les lleis, aquests Estatuts i altres disposicions aplicables. Tret que es dispose una altra cosa, s'entén que:

a) La majoria es determina tenint en compte els membres de l'órgan presents en el moment de la votació.

b) Hi ha majoria de vots a favor d'una proposta si s'hi han emès més vots a favor que en contra. Si respecte d'un mateix assumpte resulten aprovades diverses propostes contradictóries, s'haurà de fer una votació en què els membres de l'órgan només podran optar entre una de les propostes aprovades en primera votació o per cap d'elles.

8. Els empats es dirimeixen amb el vot de la presidència.

 

CAPÍTOL TERCER. Del rector o la rectora

 

**Article 93**

El rector o la rectora és la màxima autoritat de la Universitat de València. N'ostenta la representació, n'exerceix el govern, en dirigeix la gestió i és responsable davant el Claustre, d'acord amb la llei i aquests Estatuts.

 

**Article 94**

1. Corresponen al rector o la rectora les competències següents:

a) Representar la Universitat, sense perjudici del seu deure de demanar autorització si la competència correspon a un altre órgan de la Universitat.

b) Presidir tots els actes de la Universitat de València a què assistesca, sense perjudici de les precedències legalment establertes.

c) Investir els doctors i les doctores honoris causa i imposar la medalla de la Universitat.

d) Subscriure i denunciar convenis de col·laboració i cooperació amb altres universitats, administracions, persones físiques o jurídiques, públiques o privades.

e) Acordar, i donar-hi el vistiplau, la convocatória del Claustre, del Consell de Govern i de la Junta Consultiva, aprovar-ne l'ordre del dia i presidir-ne les reunions.

f) Executar els acords dels órgans esmentats en l'apartat anterior i del Consell Social, i ordenar-ne i supervisar-ne l'execució en cas que corresponga a altres órgans de la Universitat, amb advocació de les competències si fos necessari per garantir el compliment dels acords.

g) Determinar el nombre, la denominació i les competències dels vicerectorats.

h) Designar, nomenar i destituir els vicerectors i les vicerectores, el secretari o la secretària general, els vicesecretaris i les vicesecretàries i els vicegerents i les vicegerentes, si n'hi ha, i en general tots els càrrecs de lliure designació.

i) Nomenar i revocar el gerent o la gerenta, segons la legislació vigent.

j) Nomenar els titulars dels órgans unipersonals de la Universitat i els dels órgans col·legiats que haja de designar.

k) Convocar els processos selectius d'accés i provisió de places del personal de la Universitat i nomenar els membres dels corresponents tribunals i comissions de selecció.

l) Acordar la convocatória de concursos públics per a la selecció de personal docent i investigador contractat laboral de durada determinada.

m) Nomenar els funcionaris i les funcionàries, i subscriure els contractes del personal que haja de prestar serveis en la Universitat.

n) Exercir la direcció superior sobre tot el personal que preste serveis en la Universitat.

o) Expedir els títols acadèmics i tots els que siguen de la competència de la Universitat de València.

p) Autoritzar i ordenar la despesa segons el que hi ha previst en el pressupost.

q) Aprovar les modificacions pressupostàries que no corresponguen a altres órgans.

r) Exercir la potestat disciplinària sobre tots els membres de la comunitat universitària.

s) Interposar les reclamacions i els recursos en via administrativa i les accions judicials en nom de la Universitat i en defensa dels seus drets i interessos legítims.

t) Exercir totes les competències que li atribueixen la llei i aquests Estatuts, com també aquelles que no estiguen atribuïdes a altres órgans.

2. El rector o la rectora pot adoptar, en cas d'urgència i de manera provisional, les disposicions i els actes que, sent competència de la Universitat i no estiguen atribuïts per llei a altres órgans d'aquesta, calguen per al compliment dels seus fins. Simultàniament, ha d'acordar la convocatória de l'órgan ordinàriament competent i la inclusió de l'assumpte en l'ordre del dia. Aquesta competència no és delegable.

 

**Article 95**

Les competències a què es refereix l'article anterior poden ser, tret que ho prohibesca la llei o aquests Estatuts, objecte de desconcentració i de delegació, i també d'advocació i revocació en qualsevol moment.

 

**Article 96**

El rector o la rectora és elegit per la comunitat universitària, mitjançant el sistema de votació establert en l'article 101, per un període de quatre anys i amb possibilitat de només una reelecció consecutiva, entre els catedràtics i les catedràtiques en activitat de la Universitat de València. És nomenat per l'órgan competent de la Generalitat.

 

**Article 97**

Sense perjudici del que disposen els articles 103 i 104, el Consell de Govern, una vegada convocada l'elecció per a la renovació total del Claustre, ha de convocar l'elecció del rector o la rectora almenys amb dos mesos d'antelació i perquè tinga lloc en el segon trimestre del mateix curs acadèmic.

 

**Article 98**

Les candidatures al Rectorat s'han de presentar almenys 40 dies abans de la data de l'elecció. La Junta Electoral farà la proclamació provisional dels candidats o les candidates el dia hàbil següent al de la finalització del termini de presentació de candidatures. Cinc dies després de la proclamació provisional, la Junta Electoral farà la proclamació definitiva de les candidatures.

 

**Article 99**

En el termini de set dies a partir de la proclamació definitiva, els candidats o les candidates podran presentar davant la Junta Electoral llur programa i els noms dels membres de llur equip per a la difusió a la comunitat universitària pels mitjans que estime oportuns, entre els quals, si més no, figurarà la distribució de cópies als claustrals.

 

**Article 100**

1. La Universitat, a instància de la Junta Electoral i sota la supervisió d'aquesta, ha de posar a la disposició dels candidats o les candidates, de forma igualitària, mitjans materials suficients per a la difusió dels programes electorals i les candidatures entre la comunitat universitària. Caldrà facilitar als candidats o les candidates els locals necessaris per a les reunions electorals.

2. Amb caràcter previ a l'elecció, s'ha de convocar un Claustre, en qualitat de màxim órgan de representació de la Universitat, perquè els candidats o les candidates exposen els programes i la composició dels equips de govern, i per respondre a les intervencions dels claustrals.

 

**Article 101** ****[35]****

1. L’elecció de rector o rectora es fa per votació directa i per sufragi universal, lliure i secret. El vot és ponderat per sectors de la comunitat universitària, de la manera següent:

a) El vot del professorat doctor amb vinculació permanent té el valor d’un 51 % del total de vots a candidatures vàlidament emesos per la comunitat universitària.

b) El vot del professorat no doctor o sense vinculació permanent té el valor d’un 12,67 %.

c) El vot dels estudiants i les estudiantes té el valor d’un 25 %.

d) El vot del personal d’administració i serveis té el valor d’un 10 %.

e) El vot del personal investigador en formació té el valor de l’1,33 %.

2. Serà proclamat rector o rectora, en primera votació, el candidat o la candidata que obtinga la majoria absoluta de vots ponderats a candidatures.

3. Si cap dels candidats o candidates no obté la majoria assenyalada en l’apartat anterior, es farà una segona votació entre les dues candidatures que hagen obtingut més vots ponderats en la primera. La segona votació es farà en un dia comprès entre el sisè i el quinzè següents a la data de la primera. Serà proclamat rector o rectora, en segona votació, el candidat o la candidata que obtinga la majoria simple dels vots ponderats.

4. El Claustre ha d’aprovar el reglament del procediment electoral.

 

**Article 102**

El rector o la rectora serà substituït, en cas de vacant, absència, malaltia, abstenció o recusació, pel vicerector o la vicerectora que prèviament haurà determinat. Si no l'hagués determinat, correspondrà la substitució al vicerector o la vicerectora de major categoria acadèmica, antiguitat en la categoria en la Universitat de València i edat, per aquest ordre.

 

**Article 103**

1. Si el rector o la rectora cessa per causa diferent de la finalització del període per al qual va ser elegit, tret que siga per aprovació d'una moció de censura, es procedirà de la manera següent:

a) Si no haguessen transcorregut dos anys des de l'elecció, el Consell de Govern convocarà eleccions al Rectorat amb almenys dos mesos d'antelació. El rector o la rectora electe ho serà pel període que reste del fixat en l'article 96.

b) Si haguessen transcorregut dos anys des de l'elecció, el Consell de Govern convocarà eleccions al Rectorat. En aquest supósit no serà aplicable el que disposen els articles 81.3 i 97 d'aquests Estatuts. ****[36]****

2. En els casos regulats per aquest article, el rector o la rectora continuarà en funcions fins a la presa de possessió del nou rector o rectora. Si l'exercici del càrrec en funcions no és possible, l'assumirà el vicerector o la vicerectora que ha de substituir el rector o la rectora segons l'article 102.

 

**Article 104**

1. El Claustre pot acordar la revocació del rector o la rectora mitjançant l'aprovació, per les dues terceres parts dels seus membres, d'una moció de censura i de convocatória d'eleccions al Rectorat.

2. La moció s'haurà d'incloure com a punt únic de l'ordre del dia en una sol·licitud de convocatória de Claustre signada, si més no, per un terç dels seus membres. El Claustre s'haurà de convocar per a un dia entre el setè i el quinzè següents a aquell en què s'haja presentat la moció i la sol·licitud.

3. Si el Claustre no aprova la moció, cap dels signants no podrà presentar-ne una altra fins que passe un any des de la votació de l'anterior.

4. Si resulta aprovada la moció, el rector o la rectora cessarà en el càrrec i romandrà en funcions fins a la presa de possessió del nou titular. L'exercici del càrrec en funcions només habilitarà, en aquest cas, per exercir les competències de gestió ordinària.

5. El cessament s'ha de comunicar a la Generalitat, com també al Consell de Govern i a la Junta Electoral per a la iniciació del procediment d'elecció de rector o rectora en virtut de la convocatória acordada pel Claustre. En rebre aquesta comunicació, el Consell de Govern convocarà, també, eleccions per a la renovació total del Claustre.

 

CAPÍTOL QUART. Del Consell de Direcció

 

**Article 105**

1. Els vicerectors i les vicerectores són nomenats pel rector o la rectora entre els membres de la Universitat de València que compleixen els requisits legals. Els vicerectors i les vicerectores assisteixen el rector o la rectora en les seues tasques i exerceixen les competències que se'ls atribuesquen per assegurar el regular funcionament de la Universitat de València. El rector o la rectora coordina les funcions assignades als vicerectors i les vicerectores, sense perjudici de les competències i responsabilitats d'aquests.

2. El rector o la rectora és competent per determinar les denominacions dels vicerectorats i definir les matèries de llurs competències.

 

**Article 106** ****[37]****

El secretari o la secretària general és nomenat pel rector o la rectora entre els membres de la Universitat de València que compleixen els requisits legals. El secretari o la secretària general actua com a tal en el Claustre i en el Consell de Govern, és el custodi de la documentació universitària, el fedatari de la Universitat de València i ha de garantir l’accés dels membres de la comunitat universitària al coneixement dels acords del Claustre i del Consell de Govern.

 

**Article 107**

El gerent o la gerenta dirigeix la gestió dels serveis económics i administratius de la Universitat de València i, d'acord amb el que dispose el rector o la rectora, exerceix com a cap del personal d'administració i serveis. El càrrec de gerent o gerenta, per a l'exercici del qual és preceptiu tenir titulació superior, és incompatible amb el compliment de funcions docents i s'ha de desenvolupar en règim d'exclusivitat.

 

CAPÍTOL CINQUÈ. De la Junta Consultiva ****[38]****

 

**Article 108** ****[39]****

Sense contingut

 

**Article 109** ****[40]****

Sense contingut

 

**Article 110** ****[41]****

Sense contingut

 

**Article 111** ****[42]****

Sense contingut

 

CAPÍTOL SISÈ. De les comissions assessores   
 dels órgans centrals de la Universitat

 

**Article 112**

Per contribuir a l'exercici més encertat de les competències dels órgans centrals de la Universitat, en els procediments corresponents tindran participació comissions representatives dels sectors de la comunitat universitària.

 

**Article 113**

1. La creació i la supressió de comissions de caràcter permanent és competència del Consell de Govern.

2. S'han de constituir amb caràcter permanent, si més no, les comissions següents:

a) Comissió d'Estatuts.

b) Comissió de Política Lingüística.

c) Comissió d'Investigació.

d) Comissió de Professorat.

e) Comissió d'Avaluació de la Qualitat dels Serveis Universitaris.

3. L'aprovació i la modificació del reglament d'organització i funcionament de la Comissió d'Estatuts són competència del Claustre. L'aprovació i la modificació dels reglaments de la resta de comissions esmentades en l'apartat 2 són competència del Consell de Govern, tret de la composició, que ha de ser aprovada pel Claustre.

 

**Article 114** ****[43]****

1. Els reglaments d’organització i funcionament de les comissions n’han d’establir, si més no:

a) Les competències, que podran consistir en la formulació de propostes i en l’emissió d’informes; en tot cas, hauran de respectar les competències decisóries dels órgans que les tenen atribuïdes.

b) La composició, en què s’han de trobar representats els sectors de la comunitat universitària afectats per la matèria en què la comissió siga competent, tot respectant el que disposen els punts següents.

2. Si la representació s’atribueix a les facultats o escoles, o si els representants han de ser elegits en aquests centres, el nombre de representants s’establirà atenent, prioritàriament, el nombre d’estudiants i de membres del personal docent i investigador de cada centre, que es ponderarà, si s’escau, tenint en compte la matèria en què la comissió siga competent. Amb aquesta finalitat, els reglaments poden atribuir la representació a centres o agrupacions de centres.

3. Els membres de les comissions han de cessar cada vegada que es renove totalment l’órgan que, si s’escau, els haja elegit. Els representants dels estudiants es renoven amb la periodicitat que s’establesca en els reglaments aplicables.

4. La presidència de la Comissió d’Estatuts correspon al membre d’aquesta que haja elegit la Comissió per majoria absoluta. La presidència de la resta de comissions correspon al vicerector o la vicerectora que tinga atribuïdes les funcions sobre la matèria en què la Comissió siga competent.

5. Per a l’exercici de llurs funcions, les comissions poden sol·licitar l’assessorament d’experts.

 

**Article 115**

Per a l'estudi d'assumptes determinats, el Claustre, el Consell de Govern i el rector o la rectora poden acordar la constitució de comissions no permanents. Les competències, la composició i les normes de funcionament d'aquestes s'especificaran en llurs reglaments, que ha d'aprovar l'órgan que les cree i que han de respectar el que disposa l'article anterior. En tot cas, els reglaments s'han de notificar al Consell de Govern.

 

CAPÍTOL SETÈ. Del Consell Social

 

**Article 116**

El Consell Social és l'órgan col·legiat de participació de la societat valenciana en la Universitat de València.

 

**Article 117**

La comunitat universitària s'integra en el Consell Social mitjançant una representació del Consell de Govern, de la qual formen part el rector o la rectora, el secretari o la secretària general, el gerent o la gerenta i un conjunt de membres del Consell de Govern en el nombre que fixe la llei, elegits per majoria absoluta. En aquesta representació cal assegurar la presència de membres del personal docent i investigador, dels estudiants i les estudiantes i del personal d'administració i serveis.

Els membres d'aquesta representació que no ho són per raó de llur càrrec es renoven cada dos anys i, en tot cas, quan perden la condició de membres del Consell de Govern.

 

**Article 118**

Les funcions del Consell Social són:

a) Supervisar les activitats económiques i administratives de la Universitat de València.

b) Promoure l'aportació, per part de la societat, de recursos per al finançament de la Universitat de València.

c) Formular suggeriments i propostes al Consell de Govern orientats a millorar la qualitat de l'activitat universitària i les respostes de la Universitat als requeriments del seu entorn cultural, professional, económic i social.

d) Rebre suggeriments i propostes del Consell de Govern adreçats als fins esmentats en l'apartat anterior, i exercir, si ho estima procedent tot atenent les iniciatives del Consell de Govern, les competències que les lleis li atribuesquen.

e) Elaborar les seues própies normes de funcionament.

f) Qualssevol altres que li atribuesquen les lleis i aquests Estatuts.

 

**Article 119**

El Consell Social té la seu a les dependències de la Universitat de València i per a l'exercici de les seues funcions pot utilitzar els serveis administratius d'aquesta.

Correspon al rector o la rectora l'execució dels acords del Consell Social.

 

TÍTOL TERCER. Dels estudis i de la investigació

 

CAPÍTOL PRIMER. Dels estudis

 

**Article 120**

La Universitat de València ofereix estudis dirigits a l'obtenció de títols de caràcter oficial i amb validesa en tot l'Estat, així com estudis dirigits a l'obtenció d'altres títols, diplomes o certificats propis de la Universitat de València i ensenyaments de formació continuada. Aquests estudis es poden impartir tant en la modalitat presencial com no presencial.

 

**Article 121** ****[44]****

1. Els títols oficials, amb la denominació que fixe la llei, són atorgats pel rector o la rectora en nom del cap de l’Estat.

2. Els títols, diplomes o certificats propis de la Universitat de València són atorgats pel rector o la rectora i poden ser almenys:

a) Qualssevol dels que no figuren en el Registre d’universitats, centres i títols.

b) Els que corresponen als estudis de postgrau i als d’especialització professional.

c) Els que corresponen als estudis d’extensió universitària.

 

**Article 122**

1. La Universitat de València ha d'adoptar les mesures necessàries per a la integració dels ensenyaments que imparteix en l'Espai Europeu d'Ensenyament Superior.

2. La Universitat de València ha de fomentar la mobilitat dels estudiants tant en l'àmbit europeu com en altres àmbits universitaris de cooperació internacional.

 

Secció primera. Dels estudis oficials de grau i de llur ordenació

 

**Article 123** ****[45]****

1. La iniciativa per a sol·licitar la implantació, la modificació o la supressió d’estudis per a l’obtenció de títols oficials i amb validesa en tot l’Estat correspon:

a) Al Consell de Govern, per decisió própia o a proposta de la comissió competent en matèria d’estudis de grau o a proposta d’un centre.

b) A la Generalitat, amb l’acord del Consell de Govern segons la legislació vigent.

2. Així mateix, si escau, el Consell de Govern determinarà el centre a què s’han d’adscriure els nous estudis, oïda la comissió competent en matèria d’estudis de grau.

 

**Article 124** ****[46]****

1. Les propostes de plans d’estudis per a l’obtenció de títols oficials i amb validesa en tot l’Estat, i llurs modificacions, les elaboren les comissions nomenades a aquest efecte pel Consell de Govern. Abans de formular la proposta, s’oferirà a les organitzacions professionals i socials interessades en el pla la possibilitat de ser oïdes.

2. Una vegada elaborada la proposta, la documentació haurà de ser sotmesa durant un mes a informació pública del centre en el qual s’impartesca la titulació, de la resta de la comunitat universitària i, si s’escau, de les organitzacions professionals i socials interessades en el pla. Finalitzat aquest termini, la comissió competent en matèria d’estudis de grau haurà d’emetre informe sobre aquesta proposta i l’elevarà al Consell de Govern per a la seua aprovació.

3. Una vegada aprovat, el pla d’estudis s’ha de remetre a la Generalitat perquè, després de l’informe favorable del Consell Social, l’autoritze i, posteriorment, al Consell de Universitats perquè en verifique les directrius.

 

**Article 125**

En les propostes de plans d'estudis a què fa referència l'article anterior, cal tenir en compte almenys els aspectes següents:

a) Justificació científica, cultural i social del pla, com també els coneixements, aptituds i habilitats que han d'adquirir els futurs titulats.

b) Estructura i objectius docents.

c) Nombre de crèdits, relació de matèries, pràctiques i treballs, hores lectives i condicions mínimes per a l'obtenció del títol, així com períodes d'escolaritat.

d) Règim general d'incompatibilitats i revalidacions, especialment respecte als anteriors plans que siguen substituïts o modificats pel pla que es proposa.

e) Departaments que se'n responsabilitzen de la docència.

f) Memória en què s'han de descriure els recursos necessaris, humans i materials, com també les possibles repercussions sobre els departaments, centres i serveis de la Universitat de València.

 

**Article 126** ****[47]****

El Consell de Govern, després de l’informe de la comissió competent en matèria d’estudis de grau, ha d’aprovar un reglament sobre l’actuació de la Universitat de València en matèria de revalidacions, adaptacions, validació de l’experiència i equivalències d’estudis cursats en centres universitaris a l’efecte de la continuació d’estudis.

 

**Article 127**

Els órgans de govern estan obligats a facilitar l'accés dels estudiants i les estudiantes al servei públic dels ensenyaments universitaris mitjançant una organització docent que garantesca l'existència de grups i horaris adequats i suficients, tot afavorint el respecte a l'opció lingüística dels estudiants i les estudiantes.

 

**Article 128**

La docència es desenvoluparà de conformitat amb el calendari acadèmic aprovat pel Consell de Govern.

 

**Article 129**

El professorat responsable de cadascun dels ensenyaments ha de presentar un programa juntament amb una exposició dels objectius, bibliografia i sistema d'avaluació, o si escau, una guia docent, perquè el departament i el centre, mitjançant la comissió acadèmica del títol corresponent, comproven l'adequació als continguts fixats per a la matèria en el pla d'estudis. Els programes s'han de fer públics abans de l'inici de la matrícula de cada curs acadèmic.

 

**Article 130**

1. En els sistemes d'avaluació de les assignatures cal tenir en compte els aspectes següents:

a) Els exàmens finals i parcials que, eventualment, es realitzen.

b) Els treballs que s'establesquen en relació amb el contingut de l'assignatura.

c) La participació en les classes teóriques i pràctiques o en els seminaris, si n'hi ha.

d) Altres activitats complementàries que determine el professor o la professora.

2. Qualsevol document lliurat a un professor o una professora perquè l'avalue i el qualifique ha de conservar-se al departament almenys fins que acabe el termini de resolució de les reclamacions i, si més no, fins que transcórrega un any des de la qualificació.

 

**Article 131** ****[48]****

Els estudiants i les estudiantes tenen dret a la revisió de llurs qualificacions d’acord amb el reglament que, a aquest efecte, aprove el Consell de Govern, oïda la comissió competent en matèria d’estudis de grau i després de l’informe de la Comissió d’Estatuts. Aquest reglament ha de preveure que el resultat de la revisió puga donar lloc, si s’escau, a una modificació positiva de la qualificació, o bé, si és el cas, a l’anul·lació i nova realització de la prova. La resolució tindrà tots els efectes retroactius que siguen favorables a l’estudiant o l’estudianta.

 

**Article 132**

Al final de cada curs acadèmic, el consell de departament ha de fer una anàlisi crítica del desenvolupament del curs. A aquest efecte, ha de prendre en consideració els informes que puguen presentar el professorat i els estudiants. Els resultats de l'anàlisi, juntament amb els informes presentats, s'han d'incloure en la memória anual.

 

Secció segona. Dels estudis oficials de màster i doctorat i llur ordenació ****[49]****

 

**Article 133**

1. Els estudis oficials de postgrau tenen com a finalitat l'aprofundiment de l'estudiant o l'estudianta en la seua formació, tant acadèmica o professional com investigadora, dins un àmbit del coneixement científic, tècnic, humanístic o artístic.

2. Aquests estudis s'estructuren en forma de programes, en els termes que assenyale la legislació vigent, i condueixen a l'obtenció del títol oficial de màster i del títol de doctor o, si s'escau, aquells que els substituesquen.

 

**Article 134** ****[50]****

1. El Consell de Govern establirà, després de l’informe del vicerectorat corresponent i en el marc de les disposicions vigents, el reglament que regule els estudis oficials de màster i doctorat en la Universitat de València. Aquest reglament ha de delimitar la composició, les competències i els àmbits d’actuació de l’órgan o la comissió competent en matèria de postgrau de la Universitat.

2. Correspon al Consell de Govern l’aprovació dels programes oficials de màster i doctorat.

 

**Article 135**

1. Els programes de postgrau conduents al títol de màster s'han de desenvolupar sota la direcció i la responsabilitat acadèmica d'un centre, d'un departament, d'un institut universitari d'investigació o d'una estructura específica creada a aquest efecte. Han de tenir una part de formació acadèmica avançada i una altra d'especialització professional o d'iniciació a la investigació.

2. Es poden establir programes compartits entre els órgans esmentats en el punt anterior, i també de caràcter interuniversitari o mixt amb altres entitats públiques o privades. ****[51]****

 

**Article 136**

El doctorat té com a finalitat la realització i la defensa d'una tesi doctoral en un departament o institut universitari d'investigació autoritzat pel Consell de Govern per a aquest efecte.

Els estudiants i les estudiantes poden sol·licitar l'admissió al doctorat en les condicions que fixe el reglament d'estudis oficials de postgrau.

La Universitat ha de garantir la transparència del procés de lectura i defensa de la tesi establint un període d'exposició pública, de forma que els membres de la comunitat universitària la puguen examinar.

 

Secció tercera. Dels estudis propis de grau i postgrau i llur ordenació

 

**Article 137** ****[52]****

1. La Universitat de València, per acord del Consell de Govern, pot establir estudis destinats a l’obtenció de títols propis de grau sobre ensenyaments no inclosos en el Registre d’universitats, centres i títols.

2. Els estudis conduents a l’obtenció de títols propis de grau han de seguir el mateix procediment que els conduents a títols oficials i amb validesa en tot l’Estat, tret de la verificació i l’autorització.

 

**Article 138** ****[53]****

La Universitat de València, per acord del Consell de Govern, pot establir estudis destinats a l’obtenció de títols propis de postgrau. Aquests estudis aniran dirigits a l’aplicació professional dels sabers, al reciclatge de titulats universitaris, a la formació permanent i a la formació inicial del personal docent i investigador universitari. També pot establir estudis conduents a l’obtenció de títols oficials d’especialització professional, en els termes que estableix la legislació vigent.

Poden proposar aquests estudis, per a l’aprovació pel Consell de Govern, els centres, els departaments, els instituts universitaris d’investigació, els serveis o les estructures específiques.

L’aprovació d’aquests estudis es farà d’acord amb un reglament aprovat pel Consell de Govern, després de l’informe del vicerectorat corresponent, que ha d’establir els requisits diferenciats en funció de l’entitat de les propostes.

 

Secció quarta. Dels estudis d’extensió universitària

 

**Article 139**

La Universitat de València, per acord del Consell de Govern, pot establir estudis d'extensió universitària. Aquests estudis van adreçats a la difusió i la divulgació social dels coneixements, la ciència i la cultura.

La realització d'aquest tipus d'estudis s'ha de fer preferentment en col·laboració amb altres entitats públiques o privades.

Les propostes d'aquests estudis poden sorgir dels departaments, instituts universitaris d'investigació, centres o serveis i, per a llur aprovació pel Consell de Govern, han d'anar acompanyades d'una memória que els justifique i en la qual s'exposen els mitjans necessaris per poder desenvolupar-los

.

Secció cinquena. Dels premis i honors acadèmics

 

**Article 140** ****[54]****

El Consell de Govern ha d’aprovar, a proposta del vicerectorat corresponent, el reglament que determine les condicions i el procediment per concedir premis extraordinaris relatius als títols corresponents als diferents ensenyaments que imparteix la Universitat de València.

 

**Article 141** ****[55]****

1. El Consell de Govern, a proposta del rector o la rectora, d’un departament, d’un centre o d’un institut universitari d’investigació, després de l’informe de la comissió competent en matèria de doctorat, pot nomenar doctor honoris causa aquelles persones que, en consideració a llurs mèrits, estime mereixedores d’aquest nomenament.

2. El Consell de Govern, a proposta del rector o la rectora o de la junta d’un centre, pot concedir la medalla de la Universitat de València, d’acord amb el que estableix el reglament corresponent.

 

CAPÍTOL SEGON. De la investigació

 

**Article 142**

1. La investigació constitueix una funció essencial de la Universitat de València, com a fonament de la docència, mitjà per al progrés social i suport de la transmissió del coneixement.

2. A aquest efecte, la investigació que es realitze ha de tenir els requisits d'originalitat i documentació que li són propis, i ha de fonamentar-se en:

a) Els valors ètics de la societat en què es desenvolupa i, en concret, aquells a què fa referència el títol preliminar d'aquests Estatuts.

b) La llibertat de l'investigador o la investigadora per treballar en el camp del coneixement que desitge.

c) El desenvolupament de línies d'investigació bàsiques i aplicades.

3. Són objectius de la investigació:

a) L'increment dels coneixements bàsics i del benestar de la societat, amb atenció preferent a la realitat i a l'anàlisi de les necessitats de la Comunitat Valenciana.

b) La formació d'investigadors i investigadores, per a llur incorporació posterior a centres d'investigació, públics o privats, o a la resta del sistema productiu.

c) El desenvolupament d'una cultura crítica transformadora de la realitat social que respecte la diversitat cultural i la igualtat democràtica.

 

**Article 143** ****[56]****

La Universitat de València ha de fomentar la mobilitat del seu personal docent i investigador, com també del seu personal investigador en formació, a fi de millorar-ne la formació i l’activitat investigadora, mitjançant la concessió de permisos i llicències, que seran regulats per reglament aprovat pel Consell de Govern.

 

**Article 144**

La investigació es duu a terme individualment, en grups o unitats d'investigació, departaments, instituts universitaris d'investigació o en altres centres o estructures propis o mixts entre la Universitat de València i altres organismes, públics o privats.

El Consell de Govern, després de l'informe de la Comissió d'Investigació, ha d'establir, mitjançant un reglament, els requisits mínims per a la constitució de grups i d'unitats d'investigació.

 

**Article 145**

1. Tot respectant els drets dels investigadors i les investigadores reconeguts per la legislació vigent, corresponen a la Universitat de València els drets de propietat industrial i altres resultats que siguen susceptibles d'apropiació derivats de la investigació duta a terme pel seu personal docent i investigador, amb els seus mitjans personals, materials i de coneixement, tret que siga conseqüència de la participació en contractes, convenis, programes o plans d'investigació que establesquen una destinació diferent dels resultats obtinguts.

2 Quan la patent o altres drets de propietat industrial tinguen com a titular la Universitat, aquesta suportarà totalment les despeses de tramitació. En aquest cas, i una vegada descomptades les despeses esmentades, es destinarà un 50% dels beneficis als investigadors o les investigadores i un 20% als departaments o instituts universitaris d'investigació als quals estiguen adscrits, i la resta quedarà incorporada al pressupost general de la Universitat.

3. En els casos que la Universitat cedesca els drets que li corresponen i permeta els investigadors i les investigadores adquirir la titularitat sobre els resultats, es reservarà una llicència gratuïta, intransferible i no exclusiva d'explotació, i una participació en els beneficis. En cas que la Universitat obtinga beneficis, es destinarà un 70% als investigadors o les investigadores i un 20% als departaments o instituts universitaris d'investigació als quals estiguen adscrits, i la resta quedarà incorporada al pressupost general de la Universitat.

4. Els recursos obtinguts com a conseqüència de la participació del personal docent i investigador de la Universitat de València en qualitat d'investigador o investigadora principal en els diversos programes o plans, contractes i convenis d'investigació s'incorporaran en la seua totalitat al pressupost de la Universitat i es gestionaran d'acord amb el règim economicopressupostari aplicable.

 

**Article 146**

La Comissió d'Investigació té caràcter consultiu i assessor del Consell de Govern. La presideix el vicerector o la vicerectora amb competències en matèria d'investigació, o la persona que delegue, i està formada per representants dels departaments i instituts universitaris d'investigació, com també dels becaris i les becàries d'investigació, d'acord amb alló que estableix el reglament aprovat pel Consell de Govern.

 

**Article 147**

Són funcions de la Comissió d'Investigació:

a) Assessorar els órgans amb competències en investigació.

b) Proposar i coordinar la política científica i investigadora de la Universitat.

c) Proposar la distribució de l'assignació pressupostària d'investigació.

d) Proposar la convocatória de beques i ajudes d'investigació própies.

e) Efectuar anualment el seguiment del desenvolupament de les investigacions finançades per la Universitat de València.

f) Elaborar la memória anual d'investigació.

g) Totes aquelles que li siguen encomanades pel rector o la rectora o el Consell de Govern.

 

CAPÍTOL TERCER. De la biblioteca i del arxiu universitaris

 

**Article 148**

1. La biblioteca universitària és un centre de recursos per a l'aprenentatge, la docència, la investigació i altres activitats relacionades amb el funcionament i la gestió de la Universitat.

La biblioteca té com a missió assegurar la conservació dels llibres, revistes i altres tipus de documents, i facilitar-ne l'accés i la difusió a tota la comunitat universitària, com també col·laborar en els processos de creació del coneixement a fi de contribuir a la consecució dels objectius de la institució universitària.

Els fons de la biblioteca estan constituïts principalment per les adquisicions realitzades amb càrrec al pressupost de la Universitat, pels llegats i donacions d'entitats públiques o privades, o de persones físiques, i pels fons rebuts com a intercanvi amb altres institucions.

És competència de la biblioteca gestionar els diferents recursos d'informació en qualsevol tipus de suport material.

2. L'arxiu universitari està constituït pels conjunts orgànics de documents produïts o aplegats pels órgans rectors i de govern al servei de la Universitat de València en el desenvolupament de llurs tasques, i per les donacions o cessions de persones físiques o jurídiques, organitzats i conservats per a la gestió administrativa i la informació, així com per a la investigació i la cultura.

Són funcions de l'arxiu recollir, organitzar, custodiar i conservar la documentació que li siga transmesa pels serveis i les unitats administratives.

És competència de l'arxiu gestionar les transferències documentals dels serveis administratius i aplicar l'avaluació i tria de la documentació d'acord amb la normativa establerta per la Universitat.

3. El reglament de la biblioteca i de l'arxiu universitaris, aprovat pel Consell de Govern, ha de regular els criteris de funcionament i les condicions d'utilització, així com les vies de participació dels usuaris en llurs órgans de gestió.

 

TÍTOL QUART. De la comunitat universitària

 

CAPÍTOL PRIMER. Del personal docent i investigador

 

Secció primera. De la composició i del règim jurídic

 

**Article 149** ****[57]****

El personal docent i investigador de la Universitat de València està constituït:

1. Pel personal docent i investigador funcionari:

a) Catedràtics i catedràtiques d’universitat.

b) Professorat titular d’universitat.

c) Catedràtics i catedràtiques d’escola universitària.

d) Professorat titular d’escola universitària.

2. Pel personal docent i investigador contractat:

a) Ajudants i ajudantes.

b) Professorat ajudant doctor.

c) Professorat col·laborador.

d) Professorat contractat doctor.

e) Professorat associat.

f) Professorat emèrit i visitant.

 

**Article 150**

1. Sense perjudici de regulació legal específica, són drets del personal docent i investigador de la Universitat de València, a més dels que estableixen les lleis i altres articles d'aquests Estatuts, els que segueixen:

a) La llibertat acadèmica, que es manifesta en les llibertats de càtedra i d'investigació.

b) La participació en els órgans de govern i representació de la Universitat de València.

c) La formació permanent, amb la finalitat de garantir la millora constant de la seua tasca docent i investigadora.

d) La participació en les iniciatives universitàries d'extensió cultural.

e) L'audiència en l'avaluació de les seues activitats universitàries i, en general, en les decisions que els afecten de forma personal.

f) La salut i la seguretat en el treball.

g) La carrera professional.

h) La negociació col·lectiva de les condicions de treball, la vaga i la realització d'eleccions sindicals.

2. Sense perjudici de regulació legal específica, són deures del personal docent i investigador, a més dels que estableixen les lleis i altres articles d'aquests Estatuts, els que segueixen:

a) Complir les obligacions inherents al règim de dedicació triat.

b) Sotmetre's al règim d'incompatibilitats establert en aquests Estatuts.

c) Atendre les seues tasques d'investigació i millorar la seua actuació docent.

d) Conèixer les llengües oficials de la Universitat de València.

 

**Article 151** ****[58]****

La relació de llocs de treball o un altre instrument organitzatiu similar ha d’establir les places de personal docent i investigador en l’accés a les quals el coneixement de la llengua própia constituesca un requisit, com també el nivell exigible. En tot cas, un coneixement de la llengua própia superior al que s’exigeix per a la plaça es considerarà com un mèrit.

 

**Article 152** ****[59]****

El professorat funcionari dels cossos docents universitaris es regeix per les disposicions vigents que els siguen aplicables i per aquests Estatuts. La relació de llocs de treball o un altre instrument organitzatiu similar establirà per a cada plaça el seu règim de dedicació, la qual serà preferentment a temps complet, llevat del cas que, davant una petició raonada presentada per la persona interessada, el Consell de Govern li concedesca la dedicació a temps parcial.

Les tasques docents del professorat funcionari seran les que acorde el consell de departament, en el marc de les disposicions vigents, de conformitat amb el seu reglament.

 

**Article 153** ****[60]****

La Universitat de València pot contractar, en règim laboral, personal docent i investigador d’acord amb les modalitats de contractació específiques de l’àmbit universitari o mitjançant les modalitats establertes en la normativa laboral vigent que siguen d’aplicació.

 

**Article 154** ****[61]****

Sense contingut

 

**Article 155** ****[62]****

Sense contingut.

 

**Article 156** ****[63]****

1. A l’efecte d’aquests Estatuts, són personal investigador en formació:

a) Els titulats i les titulades universitaris que desenvolupen la seua activitat en un departament, institut o altres estructures internes de la Universitat de València creades a l’empara de l’article 144 dels Estatuts i que siguen beneficiaris o beneficiàries de programes d’ajuda adreçats al desenvolupament d’activitats de formació i especialització científica amb caràcter predoctoral, adreçades a la realització i defensa de la tesi doctoral, sempre que aquests programes complisquen, almenys, les condicions mínimes requerides per a inscriure’ls en el Registre general de programes d’ajuda a la investigació previst en relació amb el personal investigador en formació per la legislació vigent.

b) Els beneficiaris i les beneficiàries de beques d’investigació concedides per la Universitat de València a càrrec de projectes, contractes i convenis d’investigació.

2. El Consell de Govern, a proposta de la Comissió d’Investigació, ha d’aprovar un estatut del personal investigador en formació que, sense perjudici del que dispose la normativa específica que els siga d’aplicació, en reglamentarà els drets i les obligacions, com també el règim de col·laboració en la docència i les altres activitats universitàries. En cap cas la col·laboració del personal investigador en formació en activitats docents no comportarà un obstacle per a llur formació.

 

**Article 157** ****[64]****

La Comissió de Professorat té caràcter consultiu i assessor del Consell de Govern. Està formada pel vicerector o la vicerectora competent en matèria de professorat o la persona que delegue, que la presideix, i per membres de la comunitat universitària en representació dels centres o agrupació de centres, d’acord amb el reglament aprovat pel Consell de Govern. Aquest reglament ha de garantir-hi la presència majoritària del personal docent i investigador a temps complet, com també una representació del personal investigador en formació, d’estudiants i estudiantes i de personal d’administració i serveis. A les seues sessions assisteixen amb veu i sense vot els presidents o les presidentes de la Junta de Personal Docent i Investigador i del Comitè d’Empresa i, si s’escau, es podrà convidar els departaments o els instituts universitaris d’investigació per informar sobre temes específics que els afecten.

Les funcions de la Comissió de Professorat són, a més de les que assenyalen aquests Estatuts, l’elaboració de la proposta del seu reglament de règim intern i aquelles que li puga encomanar el rector o la rectora o el Consell de Govern.

 

**Article 158**

1. El personal docent i investigador de la Universitat de València, d'acord amb alló que dispose el reglament que aprove el Consell de Govern, a proposta conjunta de les comissions de Professorat i d'Investigació, podrà millorar o completar la seua formació en una altra universitat o institució acadèmica o científica.

2. El personal docent i investigador amb dedicació a temps complet té dret a anys sabàtics, d'acord amb el que dispose el reglament que aprove el Consell de Govern a proposta conjunta de les comissions de Professorat i d'Investigació. En acabar l'any sabàtic, la persona beneficiària haurà de presentar una memória de l'activitat realitzada.

 

**Article 159**

La Universitat pot contractar, en els termes establerts per la llei, determinat personal docent, personal investigador, personal tècnic o un altre personal per al desenvolupament de projectes concrets d'investigació científica o tècnica.

 

Secció segona. Dels instruments d’organització   
 dels llocs de treball i la contractació ****[65]****

 

**Article 160** ****[66]****

El Consell de Govern, a proposta de la Comissió de Professorat, oïda la Comissió d’Investigació, i després de la intervenció sindical segons els termes legals establerts, ha d’aprovar anualment la relació de llocs de treball o un altre instrument organitzatiu similar que acompanyarà el pressupost de la Universitat. S’hi han d’incloure, degudament classificades, totes les places de personal docent i investigador, tant les que corresponen al personal funcionari com al contractat. En cap cas, el personal docent i investigador contractat, computat en equivalències a temps complet, no podrà superar el 49 % del total del personal docent i investigador de la Universitat.

El personal docent i investigador amb contracte laboral temporal no podrà superar el 40 % de la plantilla docent.

Correspon al Consell de Govern, oïdes les comissions de Professorat i d’Investigació, i després de la intervenció sindical segons els termes legals establerts, les modificacions de la relació de llocs de treball o un altre instrument organitzatiu similar, que han de ser comunicades al Consell Social. En els casos en què les modificacions comporten un increment de la despesa, caldrà l’autorització del Consell Social.

 

**Article 161**

En quedar vacant una plaça de la relació de llocs de treball, el Consell de Govern, d'acord amb els criteris generals que haja aprovat, després de l'informe del departament, o si s'escau, de l'institut universitari d'investigació, i de la Comissió de Professorat, acordarà la confirmació, la minoració o el canvi de denominació, de categoria o de naturalesa de la plaça.

Per garantir la renovació del seu personal docent i investigador, la Universitat de València, en la mesura de les seues possibilitats pressupostàries, ha d'afavorir l'existència de places d'ajudant i de professorat ajudant doctor.

El Consell de Govern, d'acord amb els criteris generals que haja aprovat, efectuarà periódicament la revisió de les places corresponents a professorat associat.

 

Secció tercera. De la provisió de places i de la selecció   
 del personal docent i investigador ****[67]****

 

**Article 162** ****[68]****

1. El Consell de Govern determinarà les places de plantilla, tant vacants com de nova creació, que s’han de proveir mitjançant els diversos procediments de selecció.

2. La provisió i la convocatória de les places de plantilla es realitzarà de la manera següent:

a) Les places de professorat amb vinculació permanent les acorda el rector o la rectora, a proposta del Consell de Govern, en els termes previstos en el Reglament de selecció del personal docent i investigador.

b) Les places de professorat sense vinculació permanent les acorda el rector o la rectora en els termes previstos en el Reglament de selecció del personal docent i investigador.

 

**Article 163** ****[69]****

Les convocatóries, aprovades pel rector o la rectora, han de contenir, com a mínim, les especificacions següents:

a) Les places objecte de concurs definides per la categoria, àrea de coneixement, règim de dedicació i activitats docents que hagen de realitzar els qui siguen proposats per ocupar-les. La convocatória ha d’especificar el departament o, si s’escau, l’institut universitari d’investigació a què està adscrita la plaça.

b) Els formularis de sol·licitud i indicació de bases i normes per al desenvolupament del concurs.

c) La composició de la comissió que ha de jutjar el concurs.

d) Els criteris objectius i generals per avaluar el procés d’adjudicació de places.

 

**Article 164** ****[70]****

1. Les comissions que han de resoldre els concursos d’accés a cossos docents universitaris es componen de cinc membres, amb veu i vot, i llurs suplents. Tots ells han de complir els requisits establerts en la legislació aplicable per poder ser membre d’aquestes comissions. Els presidents o les presidentes de les comissions, titulars i suplents, han de pertànyer al cos docent de catedràtics i catedràtiques d’universitat.

2. Els membres d’aquestes comissions són designats pel rector o la rectora a proposta del Consell de Govern entre els funcionaris i les funcionàries dels corresponents cossos docents pertanyents a l’àrea de coneixement de la plaça convocada o a àrees afins, si escau. Almenys tres membres de la comissió han de ser aliens al departament en què es troba adscrita la plaça convocada. La composició s’haurà d’ajustar als principis d’imparcialitat i professionalitat dels seus membres, i haurà de procurar una presència equilibrada entre dones i homes, tret que no siga possible per raons fundades i objectives degudament motivades. Reglamentàriament i, mitjançant la negociació col·lectiva, es determinaran les formes de participació de les organitzacions sindicals en els processos de selecció.

3. En les comissions encarregades de resoldre els concursos d’accés a places de cossos docents universitaris vinculades a places assistencials d’institucions sanitàries concertades, s’han d’afegir dos vocals més que han de ser doctors i estar en possessió del títol d’especialista que s’exigirà com a requisit per a concursar a la plaça. Són nomenats pel rector o la rectora i designats per la institució sanitària corresponent, d’acord amb el mecanisme establert legalment.

4. La condició de membre d’una comissió de selecció és irrenunciable, llevat dels casos de concurrència dels supósits legals d’abstenció o recusació, o de causa justificada que impossibilite l’actuació del membre de la comissió. Correspon al rector o la rectora la resolució dels incidents d’abstenció o recusació i l’acceptació, si escau, de les renúncies.

 

**Article 165** ****[71]****

1. El Consell de Govern, després de l’informe de la Comissió de Professorat, ha d’aprovar el Reglament de selecció del personal docent i investigador, en què cal determinar necessàriament la composició i el funcionament de les comissions encarregades de resoldre els concursos, com també els criteris i el procés de selecció.

2. Els criteris que hauran de ser aplicats en el procés de selecció podran ser diferents en funció de la categoria de la plaça convocada.

a) En el cas del professorat amb vinculació permanent, hauran de tenir en compte, entre altres mèrits, l’adequació de llur formació a les necessitats de la Universitat de València, l’historial acadèmic, docent i investigador del candidat o la candidata adequat al perfil de la plaça i tenint en compte la qualitat de llurs treballs en l’àmbit de la seua especialitat, el seu projecte docent i investigador, així com contrastar les seues capacitats per a l’exposició i el debat en la matèria o especialitat corresponent en sessió pública, tot aixó en els termes que establesca el Reglament de selecció del personal docent i investigador.

b) En el cas del professorat amb vinculació no permanent, hauran de tenir en compte, entre altres mèrits, l’expedient acadèmic o l’experiència professional, l’activitat docent i investigadora dels candidats i les candidates, adequada al perfil i a la naturalesa de la plaça, i la qualitat de llurs treballs en l’àmbit de la seua especialitat, tot aixó en els termes que establesca el Reglament de selecció del personal docent i investigador.

 

**Article 166** ****[72]****

1. Contra la proposta de la comissió d’accés en els concursos a cossos docents universitaris, els candidats o les candidates podran presentar una reclamació davant el rector o la rectora, dins el termini establert legalment. Una vegada admesa a tràmit la reclamació, se suspendran els nomenaments fins que es resolga.

2. Aquesta reclamació ha de ser valorada per una Comissió de Reclamacions, composta per set catedràtics o catedràtiques d’universitat, amb un reconeixement docent i investigador igual o superior al que és necessari per ser membre de les comissions d’accés i pertanyents a diferents àrees de coneixement, de manera que hi estiguen representades totes les grans àrees acadèmiques de la Universitat, dels quals:

a) Un membre serà designat i revocat lliurement pel rector o la rectora i cessarà quan cesse el rector o la rectora.

b) Sis membres seran elegits pel Claustre, a proposta del Consell de Govern o d’un 15 % del Claustre.

L’elecció pel Claustre requerirà l’obtenció de la majoria dels vots emesos, sempre que aquesta majoria supere 1/3 del nombre total dels seus membres. A aquest efecte, no serà d’aplicació alló previst a l’article 240.2.b).I.

El mandat tindrà una durada de quatre anys, prorrogable una única vegada. La renovació es realitzarà per meitats cada dos anys. Les vacants que s’hi produesquen seran cobertes pel temps que reste.

3. La resolució del rector o la rectora, després de la proposta vinculant prèvia de la Comissió de Reclamacions, exhaureix la via administrativa i es pot impugnar davant la jurisdicció contenciosa administrativa.

 

Secció quarta. ****[73]**** (Suprimida)

 

**Article 167** ****[74]****

La incorporació del professorat pertanyent als cossos docents universitaris que haja estat en excedència voluntària s’efectuarà d’acord amb el procediment d’adscripció provisional o de reingrés automàtic que aprove el Consell de Govern o per qualsevol altre sistema previst en la legislació vigent. El reingrés serà automàtic i definitiu sempre que hagueren transcorregut, almenys, dos anys en situació d’excedència, i no més de cinc, sempre que hi haja plaça vacant del mateix cos i àrea de coneixement. L’adscripció provisional requerirà l’informe del departament afectat i de la Comissió de Professorat, i serà aprovada pel Consell de Govern. L’antiguitat com a professorat de la Universitat de València serà un dels criteris que s’ha de valorar en cas que hi haja més d’una sol·licitud de reingrés.

 

**Article 168** ****[75]****

Sense contingut

 

**Article 169** ****[76]****

Sense contingut

 

CAPÍTOL SEGON. Dels estudiants i les estudiantes

 

**Article 170**

Tenen la condició d'estudiants o estudiantes de la Universitat de València els que cursen estudis conduents a l'obtenció de títols de grau i oficials de postgrau.

 

**Article 171**

1. Els estudiants i les estudiantes de la Universitat de València tenen els drets que tot seguit s'assenyalen, a més dels que reconeixen les lleis i aquests Estatuts:

a) A la lliure elecció dels estudis que vulguen cursar i de la llengua oficial per cursar-los.

b) A rebre un ensenyament adequat i a comptar amb els mitjans necessaris per a llur formació.

c) A participar de forma activa i crítica en les tasques docents, així com en llur programació i ordenació.

d) A participar en el control de la qualitat de l'ensenyament i de la tasca docent del professorat.

e) A participar en l'elaboració dels plans d'estudis i a decidir lliurement el propi currículum amb l'assessorament necessari i d'acord amb els plans d'estudis vigents.

f) A les assignacions pressupostàries i als mitjans materials necessaris per a l'exercici dels drets reconeguts en els apartats 1.d) i 1.e) de l'article 10 d'aquests Estatuts.

g) A la suspensió de la participació en les activitats acadèmiques, decidida col·lectivament.

h) A una valoració objectiva de llur rendiment acadèmic i que aquesta valoració siga justificada, així com a exercir les mesures d'impugnació corresponents contra qualsevol actuació que consideren injustificada o arbitrària.

i) A beneficiar-se de les beques, els ajuts i les exempcions que la Universitat de València establesca en llur favor i a participar en les comissions que els hagen d'atorgar, tot respectant sempre la igualtat d'oportunitats.

j) A rebre una informació adequada de llurs drets i deures com a membres de la comunitat universitària, així com del funcionament general de la Universitat de València.

k) A la protecció de la seguretat social, en els terminis i les condicions que estableixen les disposicions legals que la regulen.

Els estudiants i les estudiantes, a més dels deures que estableixen aquests Estatuts, tenen el deure de realitzar el treball intel·lectual propi de llur condició d'universitaris i, en particular, a cursar els estudis amb aprofitament.

Els drets i els deures dels estudiants i les estudiantes es desenvoluparan en un carta de drets i deures aprovada pel Consell de Govern a proposta de l'Assemblea General d'Estudiants.

2. El Consell de Govern regularà el règim de drets i deures de les persones que cursen ensenyaments no conduents a l'obtenció de títols de grau o oficials de postgrau. Aquesta regulació inclourà, com a mínim, el reconeixement dels drets a què es refereixen els apartats b) d) g) h) i) i j) del punt anterior.

 

**Article 172**

Els estudiants i les estudiantes de la Universitat de València poden participar en la presa de decisions sobre els assumptes que els concernesquen, a través de les assemblees d'estudiants de grup, centre i universitat, les quals són els órgans màxims de participació en l'àmbit respectiu.

 

**Article 173**

L'órgan màxim de representació dels estudiants d'un centre és l'assemblea de representants del centre. Aquesta assemblea de representants ha de disposar d'assignacions pressupostàries, llocs de reunió i mitjans de difusió i de participació suficients per poder dur a terme la seua tasca.

 

**Article 174** ****[77]****

L’assemblea de representants de centre està formada:

a) Per la representació elegida pels estudiantes i les estudiantes d’estudis de grau i per la representació elegida pels estudiants i les estudiantes matriculats en cadascun dels programes oficials de màster i doctorat del centre i dels departaments que té adscrits, d’acord amb un criteri proporcional i de manera que el nombre d’aquests representants siga major de 25 i menor de 100. Correspon al degà o la degana o al director o la directora la convocatória d’aquestes eleccions que s’ajustaran a alló que dispose el Reglament electoral general previst en aquests Estatuts.

b) Pels claustrals i per les claustrals elegits pels estudiants i les estudiantes del centre.

c) Pels estudiants i les estudiantes membres de la junta de centre.

Tots el membres de l’assemblea de representants de centre responen de llur actuació en els órgans de govern i de representació davant l’assemblea d’estudiants de centre.

 

**Article 175**

Són funcions de l'assemblea de representants de centre:

a) Acordar i proposar les mesures que considere oportunes per a la millor defensa dels drets i interessos dels estudiants i les estudiantes.

b) Acordar la convocatória de l'assemblea d'estudiants de centre amb la periodicitat establerta en el reglament.

c) Proposar al Consell de Govern, perquè l'aprove, un projecte de reglament que en regule la constitució i el funcionament.

d) Elegir la mesa de coordinació que, d'acord amb el reglament, ha de vetllar pel compliment dels acords presos per l'assemblea.

e) Coordinar les iniciatives que sorgesquen de les assemblees de grup.

f) Proposar la distribució de l'assignació pressupostària que, en l'àmbit del centre, es dedique a activitats esportives i culturals dels estudiants i les estudiantes.

g) Elegir i, si escau, revocar els representants en les comissions de centre i en aquelles d'universitat en què hi haja establert un sistema de representació per centre.

h) Elegir entre els seus membres i, si escau, revocar les persones que formaran part de l'Assemblea General d'Estudiants en representació de l'assemblea de representants de centre.

i) Ser oïda en els expedients disciplinaris oberts a estudiants del centre respectiu.

j) Elaborar i elevar propostes a la junta de centre i, mitjançant l'Assemblea General d'Estudiants, al Consell de Govern i al Claustre.

k) Dur a terme totes les tasques que li encomane la junta de centre i, en general, aquelles que deriven d'aquests Estatuts.

 

**Article 176**

L'órgan màxim de representació dels estudiants i les estudiantes de la Universitat de València és l'Assemblea General d'Estudiants. Aquesta Assemblea General ha de disposar de les assignacions pressupostàries, llocs de reunió i mitjans de difusió i de participació adequats per poder realitzar la seua tasca.

 

**Article 177**

Formen part de l'Assemblea General d'Estudiants un màxim de 200 representants distribuïts de la forma següent:

a) Una representació de cada centre, elegida per la seua assemblea de representants, d'acord amb el que dispose el reglament de l'Assemblea General d'Estudiants.

b) Els estudiants membres del Claustre.

 

**Article 178**

1. Són funcions de l'Assemblea General d'Estudiants:

a) Acordar i proposar les mesures que considere oportunes per a la millor defensa dels drets i interessos dels estudiants i les estudiantes.

b) Proposar al Consell de Govern, perquè l'aprove, un projecte de reglament que en regule la constitució i el funcionament.

c) Elegir la Mesa de Coordinació que, d'acord amb el reglament, ha de vetllar pel compliment dels acords presos per l'Assemblea.

d) Coordinar les iniciatives que sorgesquen de les assemblees de centre.

e) Proposar la distribució de l'assignació pressupostària que, en l'àmbit de la Universitat de València, es dedique a activitats esportives i culturals dels estudiants i les estudiantes.

f) Elegir i, si escau, revocar els representants d'estudiants en les comissions d'universitat.

g) Elaborar i elevar propostes al Consell de Govern i al Claustre.

h) Participar en les comissions encarregades de la distribució de beques, ajuts i crèdits destinats als estudiants i les estudiantes de la Universitat de València, com també en la fixació dels criteris per a llur concessió.

i) Dur a terme totes les tasques que li encomane el Claustre o el Consell de Govern i, en general, aquelles que deriven d'aquests Estatuts.

2. Són funcions de la Mesa de Coordinació:

a) Convocar i moderar les reunions d'acord amb el reglament de l'Assemblea.

b) Executar els acords adoptats per l'Assemblea General d'Estudiants.

c) Trametre les propostes de l'Assemblea General d'Estudiants al Consell de Govern i al Claustre.

d) Representar els estudiants i les estudiantes de la Universitat de València.

e) Exercir de portaveu de l'Assemblea General d'Estudiants.

f) Totes aquelles que li siguen atribuïdes per aquests Estatuts i pel reglament de l'Assemblea.

 

CAPÍTOL TERCER. Del personal d’administració i serveis

 

Secció primera. De la composició i del règim jurídic

 

**Article 179** ****[78]****

1. El personal d’administració i serveis de la Universitat de València està integrat pels funcionaris i les funcionàries de les escales corresponents, pel personal laboral propi i pels funcionaris i les funcionàries d’altres administracions públiques, aquests darrers mentre presten serveis a la Universitat de València en les situacions administratives que estableix la legislació vigent.

2. Correspon al personal d’administració i serveis en l’exercici de les seues activitats específiques, d’acord amb alló que disposa la legislació vigent:

a) El suport, l’assessorament i l’assistència als órgans de govern de la institució i a la resta de la comunitat universitària.

b) La gestió i administració i el suport tècnic per al desplegament de les funcions de la Universitat, d’acord amb les seues competències.

3. El personal d’administració i serveis funcionari es regeix per les disposicions de la legislació vigent que li siguen aplicables i per aquests Estatuts.

4. El personal d’administració i serveis laboral es regeix, a més de per la legislació laboral i la resta de normes convencionalment aplicables, pels preceptes de l’Estatut bàsic de l’empleat públic que així ho disposen, i per aquests Estatuts.

 

**Article 180**

1. Són drets del personal d'administració i serveis de la Universitat de València, a més dels que reconeixen les lleis i altres articles d'aquests Estatuts, els que segueixen:

a) El respecte i la preservació de la dignitat en el desenvolupament de les seues tasques i funcions.

b) La negociació col·lectiva de les condicions de treball, la vaga i la realització d'eleccions sindicals.

c) L'assistència a les activitats de formació, perfeccionament professional i reciclatge organitzades per la Universitat de València i altres organismes o institucions, i que la Universitat de València els facilite els mitjans oportuns.

d) L'audiència en l'avaluació del seu treball i, en general, en les decisions que els afecten de forma personal.

e) La participació en els órgans de govern i representació de la Universitat de València.

f) La carrera professional.

g) La mobilitat horitzontal, d'acord amb l'oferta d'ocupació pública.

h) La salut i la seguretat en el treball.

2. Són deures del personal d'administració i serveis de la Universitat de València, a més dels que estableixen les lleis i altres articles d'aquests Estatuts, els que segueixen:

a) Complir les obligacions que els corresponen en l'exercici del seu lloc de treball i les inherents al seu règim de dedicació.

b) Sotmetre's al règim d'incompatibilitats establert.

c) Perfeccionar la seua formació professional.

d) Conèixer les llengües oficials de la Universitat de València.

 

**Article 181**

La Universitat de València, en casos d'urgència i necessitat degudament justificats, pot contractar laboralment personal d'administració i serveis de caràcter temporal, en qualsevol de les modalitats que estableix la legislació vigent.

 

**Article 182**

Les decisions sobre les situacions administratives del personal d'administració i serveis funcionari i laboral, incloses les que deriven del règim d'incompatibilitats, corresponen al rector o la rectora.

 

**Article 183**

La Universitat de València pot establir convenis amb altres administracions públiques amb la finalitat d'aconseguir la mobilitat recíproca del personal d'administració i serveis respectiu, després de la negociació sindical i respectant els drets de promoció i de carrera professional del personal propi.

 

**Article 184** ****[79]****

1. El personal funcionari d’administració i serveis de la Universitat de València s’estructura en grups i subgrups d’acord amb la titulació exigida per ingressar-hi segons la legislació vigent.

2. El Consell de Govern, després de la negociació sindical i d’acord amb la legislació vigent, establirà les escales corresponents de personal d’administració i serveis que calguen per al bon funcionament de la Universitat de València.

3. Els nivells, les categories i les funcions del personal laboral d’administració i serveis seran definits pel conveni col·lectiu corresponent.

 

**Article 185**

La Universitat de València ha d'afavorir i incentivar l'aprenentatge i l'actualització permanent del coneixement de la seua llengua própia per part del personal d'administració i serveis, amb independència del nivell exigit en el seu lloc de treball. En aquest sentit, ha d'impulsar les mesures necessàries perquè l'oferta formativa incloga els diferents nivells existents.

 

Secció segona. De la relació de llocs de treball i de les formes   
 de selecció, provisió i promoció

 

**Article 186**

El Consell de Govern, després de la intervenció sindical segons els termes legals establerts, ha de proposar anualment al Consell Social, per a la seua aprovació, la relació de llocs de treball del personal d'administració i serveis que acompanyarà el pressupost de la Universitat. En la relació de llocs de treball s'ha d'establir l'escala o categoria del lloc, amb l'especificació de la seua denominació, les característiques essencials, les retribucions complementàries i els requisits exigits per a la seua ocupació i modalitat de provisió.

Correspon al Consell de Govern, després de la intervenció sindical segons els termes legals establerts, proposar al Consell Social les modificacions de la relació de llocs de treball.

 

**Article 187**

El personal d'administració i serveis de la Universitat de València depèn orgànicament de qui ostenta la direcció superior del personal, i funcionalment, de l'órgan unipersonal de govern o de la direcció de la unitat administrativa a què es trobe adscrit.

 

**Article 188**

D'acord amb la legislació vigent, per necessitats institucionals degudament justificades i motivades, oïdes les persones interessades i la Junta de Personal d'Administració i Serveis o el Comitè d'Empresa, el rector o la rectora pot traslladar el personal d'administració i serveis a llocs d'igual classificació i catalogació.

 

**Article 189**

D'acord amb el nivell lingüístic establert en la relació de llocs de treball per a cada plaça, tant en els concursos de trasllat com en les convocatóries d'accés a places de personal d'administració i serveis, s'ha de considerar com a mèrit el coneixement de la llengua própia en els nivells superiors al establert per a cada plaça en la relació de llocs de treball.

 

**Article 190** ****[80]****

1. La Universitat de València selecciona el seu personal d’administració i serveis d’acord amb la seua oferta d’ocupació pública anual, per mitjà de convocatória pública, segons els principis de publicitat, igualtat, capacitat i mèrit, mitjançant els sistemes de concurs, oposició o concurs-oposició, vigilant de forma especial la igualtat de tracte i la no-discriminació.

2. L’oferta d’ocupació pública serà objecte de negociació sindical i, abans de realitzar-la, la Universitat haurà de convocar concurs intern per cobrir les vacants.

3. Reglamentàriament i, mitjançant la negociació col·lectiva, es determinaran les formes de participació de les organitzacions sindicals en els processos de selecció.

4. La Universitat de València, d’acord amb la legislació vigent, ha de reservar una quota de la seua oferta d’ocupació pública per a les persones amb discapacitat.

 

**Article 191**

1. En produir-se vacants de llocs de treball, es procedirà a la provisió interna mitjançant el sistema normal de provisió, ço és, concurs de mèrits entre el personal.

2. Per a les places que en la relació de llocs de treball estiguen definides com de lliure designació, el rector o la rectora podrà procedir a llur provisió mitjançant lliure designació amb convocatória pública.

3. En cas que les vacants no siguen cobertes mitjançant els sistemes recollits en els punts 1 i 2, s'hauran d'incloure en l'oferta pública anual de la Universitat de València.

4. Hi podrà concórrer personal funcionari d'altres administracions públiques, en algun d'aquests supósits:

a) Quan es tracte de llocs de treball en què, excepcionalment, la relació de llocs de treball preveja aquesta possibilitat.

b) Quan hi haja conveni amb la institució pública a què pertanya el seu cos o escala, subscrit després de la negociació sindical que, atenent criteris de reciprocitat, admeta aquesta possibilitat, i que tindrà efectes a partir de la seua publicació oficial.

 

**Article 192**

1. La Universitat de València ha de reservar almenys un 50% de les places vacants de les escales i categories de la relació de llocs de treball de personal d'administració i serveis per a la promoció interna del seu propi personal. Si la vacant és única, primer s'oferirà a la promoció interna, i en cas que no siga coberta, passarà a formar part de l'oferta pública anual de la Universitat de València.

2. La promoció del personal funcionari es farà a través de la integració en escales iguals o superiors de la Universitat de València, de la mateixa o diferent especialitat, segons que es determine reglamentàriament. En cas de promoció a escales de diferent especialitat, el sistema serà de concurs-oposició.

3. Correspon al Consell de Govern, després de la negociació sindical, l'aprovació d'un reglament que regule les convocatóries d'accés i promoció interna del personal d'administració i serveis de la Universitat, d'acord amb la legislació vigent.

 

**Article 193**

En les convocatóries de trasllat, selecció o promoció del personal d'administració i serveis s'ha d'especificar:

a) El nombre de places o, si escau, de llocs de treball per cobrir i llurs característiques.

b) La titulació exigida en cada cas.

c) El sistema de provisió.

d) El barem mitjançant el qual es valoraran els mèrits acreditats pels aspirants.

e) La descripció del tipus d'exercicis i del programa de les proves que s'han de superar.

f) La composició dels tribunals.

g) Els terminis de realització de les proves.

 

**Article 194**

Els membres del personal d'administració i serveis que complesquen els requisits que fixe la normativa vigent podran responsabilitzar-se, totalment o parcial, de cursos de formació i perfeccionament de l'activitat administrativa, i el Rectorat podrà autoritzar dispenses de llur dedicació mentre realitzen aquestes tasques.

 

CAPÍTOL QUART. Dels órgans de representació i acció sindical   
 del personal funcionari i laboral de la Universitat

 

**Article 195**

1. La Junta de Personal Docent i Investigador és l'órgan de representació del personal funcionari docent i investigador. Les seues funcions i forma d'elecció són les que estableixen les disposicions vigents que li siguen aplicables i aquests Estatuts.

2. El Comitè d'Empresa és l'órgan de representació del personal laboral. Les seues funcions i la forma d'elecció són les que estableixen les disposicions vigents en matèria laboral i aquests Estatuts.

3. La Junta de Personal d'Administració i Serveis és l'órgan de representació del personal funcionari d'administració i serveis. Les seues funcions i forma d'elecció són les que estableixen les disposicions vigents que li siguen aplicables i aquests Estatuts.

4. La Universitat de València reconeix tots aquests órgans i els ha de facilitar els locals i els mitjans que calguen per a llurs activitats.

5. A l'efecte de l'elecció d'aquests órgans, la Universitat de València constitueix un únic centre de treball.

6. La Universitat de València reconeix les seccions sindicals, a les quals ha de facilitar els mitjans necessaris per a llur funcionament.

 

**Article 196** ****[81]****

1. La Mesa Negociadora és l’órgan de negociació col·lectiva i de participació en la determinació de les condicions de treball en el si de la Universitat de València.

2. En la Mesa Negociadora es troba representada l’administració de la Universitat de València i les organitzacions sindicals representatives.

3. Són objecte de negociació en l’àmbit de la Universitat de València i en relació amb les seues competències, les matèries establertes en la legislació vigent sobre negociació col·lectiva, órgans de representació, determinació de les condicions de treball i participació del personal al servei de les administracions públiques.

 

CAPÍTOL CINQUÈ. De les incompatibilitats

 

**Article 197**

El personal de la Universitat de València està subjecte al règim d'incompatibilitats establert per les lleis. La dedicació a temps complet és incompatible amb el desenvolupament de qualsevol altra ocupació remunerada de caràcter estable i amb l'exercici professional. Correspon al Consell de Govern adoptar les decisions sobre el compliment d'aquest precepte.

 

**Article 198**

Tots els càrrecs unipersonals que comporten un complement retributiu exigeixen la dedicació a temps complet. Ningú no pot tenir alhora dos d'aquests càrrecs.

El Consell de Govern ha d'establir, per als qui ocupen algun dels càrrecs anteriors, el règim de compliment de llurs obligacions en la Universitat de València.

 

**Article 199** ****[82]****

Durant un mateix curs acadèmic, cap membre de la comunitat universitària no pot formar part simultàniament de col·legis electorals pertanyents als grups de personal docent i investigador, personal investigador en formació, estudiants i personal d’administració i serveis.

 

**Article 200**

Sense contingut.

 

**Article 201** ****[83]****

La condició de síndic o síndica o de vicesíndic o vicesíndica de la Sindicatura Universitària de Greuges és incompatible, en tot cas, amb les que segueixen:

a) Rector o rectora, vicerector o vicerectora, secretari o secretària general, vicesecretari o vicesecretària general, gerent o gerenta i vicegerent o vicegerenta.

b) Degà o degana, director o directora, vicedegà o vicedegana, subdirector o subdirectora, secretari o secretària i vicesecretari o vicesecretària de centre o de servei.

c) Director o directora i secretari o secretària de departament o d’institut.

d) Membre del Consell de Govern.

e) Membre d’alguna comissió dels órgans centrals de la Universitat.

f) Membre de les juntes de personal o del Comitè d’Empresa.

g) Cap de servei, de secció, administrador o administradora de centre o equivalents.

 

**Article 202**

La condició de membre de la Junta Electoral de la Universitat i de qualssevol órgans de control de procediments electorals en la Universitat és incompatible amb la condició de candidat o candidata en les eleccions respecte de les quals exerceixen llurs funcions els órgans esmentats.

 

CAPÍTOL SISÈ. Del règim disciplinari

 

**Article 203**

El personal de la Universitat de València i els estudiants qui hi estan matriculats es troben subjectes al règim disciplinari que estableixen les lleis.

 

**Article 204**

1. La potestat disciplinària correspon al rector o la rectora, tret de la sanció de separació del servei del personal funcionari, que només la pot acordar l'órgan competent segons la legislació de funcionaris.

2. El rector o la rectora exerceix la potestat disciplinària d'acord amb els procediments establerts per les lleis.

3. El Consell de Govern ha de regular, mitjançant un reglament, la funció d'inspecció interna per a la vigilància del funcionament correcte dels centres, serveis i altres estructures de la Universitat, i del compliment dels deures dels membres de la comunitat universitària.

 

TÍTOL CINQUÈ. Del règim económic i financer

 

CAPÍTOL PRIMER. Del patrimoni i del pressupost

 

**Article 205** ****[84]****

1. La Universitat de València, per al compliment dels seus fins i per a la realització de les activitats que li són própies, ha de disposar del patrimoni i dels recursos financers que li calguen.

2. Per a la promoció i el desenvolupament dels seus fins, la Universitat de València, amb l’aprovació del Consell Social, podrà crear, per si sola o en col·laboració amb altres entitats públiques o privades, empreses, fundacions o altres persones jurídiques d’acord amb la legislació general aplicable, cosa que podrà fer directament o indirectament mitjançant persones jurídiques creades per ella.

3. La Universitat de València, directament o mitjançant alguna de les persones jurídiques a què es refereix el punt anterior, podrà crear empreses de base tecnológica o basades en el coneixement intel·lectual universitari en els termes prevists en la legislació vigent i en les normes de desplegament d’aquests Estatuts aprovades pel Consell de Govern.

 

**Article 206** ****[85]****

1. El patrimoni de la Universitat de València està constituït pel conjunt de béns, drets i obligacions de contingut económic de què és titular, i de tots aquells que puga rebre en el futur procedents de persones o entitats públiques o privades.

Així mateix, també formen part del patrimoni de la Universitat de València les participacions i els drets que de forma directa o indirecta puga tenir la Universitat en les empreses de base tecnológica a què es refereix l’article anterior.

La Universitat de València ha d’establir una política de manteniment del patrimoni i d’adequació permanent d’aquest als seus fins i activitats, d’acord amb criteris de racionalitat, eficàcia i suficiència.

2. Els drets de propietat industrial obtinguts per investigacions finançades amb fons a càrrec del pressupost de la Universitat de València, tret d’alló que, si s’escau, s’haja convingut en el contracte per a la realització de la investigació, són de l’exclusiva titularitat de la Universitat, que pot decidir sobre la seua explotació económica i sobre la seua transmissió, sense perjudici dels drets reconeguts als autors en aquests Estatuts i en la legislació vigent.

3. La Universitat de València pot apel·lar al crèdit oficial i al privat, d’acord amb la legislació vigent, i gaudeix d’exempció tributària i d’altres beneficis fiscals que la legislació atribueix a les entitats sense finalitat lucrativa.

 

**Article 207**

Correspon al Consell de Govern, amb l'aprovació del Consell Social, adoptar les resolucions que es refereixen a la disponibilitat dels béns immobles i dels béns mobles d'extraordinari valor.

Igualment, correspon al Consell de Govern demanar la desafectació de béns de domini públic.

La desafectació de béns de domini públic la titularitat dels quals siga assumida per la Universitat de València d'acord amb la legislació vigent implicarà llur consideració com a béns patrimonials de la Universitat de València o la que en cada cas corresponga.

Correspon a la Gerència l'actualització de l'inventari dels béns de la Universitat.

 

**Article 208**

La Universitat de València podrà elaborar un pla estratègic en què es prioritzen les seues necessitats a mitjà i llarg termini.

En el marc d'alló que estableix la Generalitat, la Universitat de València podrà elaborar una programació pluriennal d'acord amb el que disposen la legislació vigent i, si s'escau, el seu pla estratègic.

 

**Article 209**

L'activitat económica i financera de la Universitat de València es desenvolupa d'acord amb el pressupost d'ingressos i despeses, el qual té un caràcter anual, públic, únic i equilibrat.

El projecte de pressupost és elaborat pel gerent o la gerenta en funció dels objectius i les prioritats establerts pels órgans de la Universitat, tenint en compte les peticions dels departaments, instituts universitaris d'investigació, centres, serveis i altres estructures, d'acord amb llurs necessitats.

El projecte de pressupost ha d'incloure les previsions del pla pluriennal per a l'exercici.

El Consell de Govern ha de remetre al Consell Social l'acord sobre el projecte de pressupost, per a la seua aprovació. L'autorització efectiva dels crèdits es produeix mitjançant l'aprovació del pressupost, amb les excepcions que assenyala la llei.

Si el pressupost no s'aprova abans del primer dia de l'exercici económic corresponent, s'entendrà automàticament prorrogat el pressupost de l'exercici anterior fins a l'aprovació del nou.

 

**Article 210**

El pressupost d'ingressos ha de contenir el detall dels recursos de la Universitat de València per al compliment dels seus fins, d'acord amb el desglossament següent:

1. Transferències:

a) Les transferències per a despeses corrents i de capital fixades anualment per la Generalitat.

b) Les partides que, destinades a la Universitat de València, consignen en llurs pressuposts les corporacions locals i altres institucions públiques o privades.

2. Preus públics, taxes i drets:

a) Els preus públics per serveis acadèmics per a estudis conduents a l'obtenció de títols oficials, fixats per la Generalitat.

b) Els preus públics per serveis acadèmics per a estudis no compresos en l'apartat anterior, fixats pel Consell Social.

c) Les taxes i els drets relatius a certificats, títols i diplomes expedits per la Universitat de València, aprovats pel Consell Social.

3. Rendes per activitats universitàries:

a) El producte de les seues publicacions i d'altres activitats de caràcter onerós.

b) Els ingressos derivats dels contractes regulats pel capítol segon del títol cinquè.

c) Els ingressos derivats dels serveis prestats, segons el règim económic que fixe el Consell de Govern, d'acord amb la legislació vigent.

4. Altres ingressos:

a) Les rendes, permanents o no, que siguen produïdes pels béns, títols i altres drets de què siga titular la Universitat de València.

b) El producte de la venda de béns i les compensacions originades per l'alienació d'actius fixos.

c) Els ingressos procedents de les operacions de crèdit que realitze la Universitat de València per al compliment dels seus fins.

d) Les subvencions, les donacions, els llegats i els ajuts de tot tipus amb què la Universitat de València siga afavorida.

e) Qualsevol altre tipus d'ingrés no determinat específicament en els punts anteriors.

5. Els romanents de tresoreria i les compensacions per exempcions i deduccions en matèria de preus públics i altres drets.

 

**Article 211**

L'estat de despeses del pressupost s'ha de classificar atenent la separació entre despeses corrents i inversions. Hi ha de figurar:

a) L'import dels deutes exigibles.

b) Les càrregues del patrimoni.

c) Els interessos endeutats.

d) Les indemnitzacions i els costs que en deriven.

e) L'increment del patrimoni propi.

f) Les obres i les instal·lacions que s'han de realitzar amb càrrec a aquest pressupost.

g) L'adquisició de material científic i equipament en general.

h) El finançament dels serveis docents, d'investigació, generals, auxiliars i comunitaris.

i) Les despeses de personal. S'hi han d'incloure tots els costs del personal docent i investigador i del personal d'administració i serveis de la Universitat de València autoritzats per la Generalitat.

j) Les transferències i les ajudes de la institució a les fundacions, patronats i altres entitats jurídiques i mercantils en què la Universitat participe.

 

**Article 212**

El reglament del Consell de Govern ha d'establir una comissió de membres d'aquest encarregada de preparar els acords del ple del Consell sobre afers económics.

A les sessions d'aquesta comissió podran ser convocats els responsables de les unitats administratives encarregades de la gestió económica per informar i assessorar els membres de la comissió. Igualment hi poden assistir, amb veu, i sense vot tret que siguen membres de la comissió, els degans, les deganes, els directors i les directores de centre.

 

**Article 213**

1. Els crèdits tindran la consideració d'ampliables en els casos que estableix la llei.

2. Les transferències de despeses de capital a qualsevol altre capítol les ha d'acordar el Consell Social, a proposta del Consell de Govern.

 

**Article 214**

L'autorització de la despesa, el reconeixement de l'obligació i l'ordenació del pagament corresponen al rector o la rectora.

Els degans, les deganes, els directors i les directores de centre, de departament, d'institut universitari d'investigació i de servei poden disposar d'una quantitat en concepte d'anticipació a justificar, per gestionar-la d'acord amb les normes administratives corresponents.

 

**Article 215**

1. El sistema comptable de la Universitat de València s'ha d'adaptar, a l'efecte de la normalització comptable establerta per la legislació, a les normes dictades per la Generalitat i, si no n'hi ha, a les normes establertes amb caràcter general per al sector públic. El sistema comptable s'ha d'organitzar d'acord amb els principis d'una comptabilitat pressupostària, patrimonial i analítica. ****[86]****

2. El sistema comptable ha de permetre:

a) La diferenciació de les despeses generals i dels costs directes de docència, investigació i serveis comuns.

b) La determinació del cost global de cada departament, institut universitari d'investigació, centre, servei i altres estructures, tractant-los separadament com a unitats d'imputació de despeses.

3. La Universitat ha d'establir per a cada exercici pressupostari les normes d'execució del pressupost d'acord amb alló que disposa la Generalitat.

 

**Article 216**

1. L'informe que el rector o la rectora ha de presentar al Claustre, segons el que disposa l'article 83.h) d'aquests Estatuts, ha d'incloure una anàlisi detallada sobre l'execució del pressupost de la Universitat i de les entitats en què significativament participe.

2. La Universitat de València es dotarà d'un sistema de supervisió i control dels actes de contingut económic. El control intern de les despeses i inversions correspondrà a un órgan tècnic, que exercirà les seues funcions amb independència, emprant tècniques d'auditoria, d'acord amb alló que dispose un reglament aprovat pel Consell de Govern.

 

**Article 217**

La Universitat de València pot subscriure contractes de les modalitats previstes en la legislació de contractes de les administracions públiques. Així mateix, amb l'autorització prèvia del Consell Social, pot emprar el procediment negociat sense publicitat en l'adquisició de béns d'equipament necessaris per al desenvolupament dels seus programes d'investigació.

 

CAPÍTOL SEGON. De la contractació de treballs i cursos

 

**Article 218**

Els departaments, els instituts universitaris d'investigació, les altres estructures creades per la Universitat, els grups d'investigació i els professors i les professores poden signar contractes per a la prestació de serveis i la realització de treballs científics, tècnics i artístics i de cursos d'especialització o altres activitats formatives, d'acord amb el que disposen aquests Estatuts i la legislació vigent.

 

**Article 219**

1. Requereixen autorització del Consell de Govern els contractes en què es pacte la transferència a entitats públiques o privades dels drets sobre la titularitat o la llicència d'ús sobre invencions, dibuixos o models, programes informàtics i altres resultats susceptibles d'apropiació derivats d'investigacions desenvolupades amb mitjans de la Universitat.

2. Requereixen l'autorització del rector o la rectora els contractes que:

a) Tinguen com a contractants, per part de la Universitat, més d'un departament o institut universitari d'investigació o personal docent i investigador adscrit a més d'un departament o institut.

b) Necessiten, per a la prestació del servei contractat, la utilització d'equips o d'instal·lacions de la Universitat que, per l'entitat dels primers o pel tipus d'ús de les segones, aconsellen la imposició d'aquest requisit.

c) Tinguen una quantia que supere la suma de 60.000 euros. Aquesta xifra la modificarà anualment el Consell de Govern d'acord amb les variacions de l'IPC.

d) Prevegen la contractació de personal no vinculat funcionarialment o laboralment amb la Universitat.

3. Els contractes no inclosos en els dos apartats anteriors, els ha d'autoritzar el consell del departament o de l'institut universitari d'investigació que formalitze el contracte corresponent o el consell d'aquells als quals estiguen adscrits els grups d'investigació o els professors o les professores contractants. Aquesta autorització s'ha de comunicar als serveis centrals de la Universitat i només pot ser denegada per algun dels supósits fixats en la legislació vigent.

 

**Article 220**

1. El director o la directora del departament, de l'institut universitari d'investigació i de les estructures esmentades en l'article 218, el responsable del grup d'investigació i els professors o les professores que es proposen formalitzar un contracte, han de sol·licitar i obtenir, amb caràcter previ a la signatura d'aquest, l'autorització a què es refereix l'article anterior.

2. La sol·licitud ha d'anar acompanyada d'una memória explicativa i dels documents que permeten apreciar els elements del contracte que puguen ser rellevants per a l'autorització. El reglament del Consell de Govern ha de regular el contingut de la memória i els documents que cal aportar. Així mateix, ha d'establir les condicions de confidencialitat que escaiguen en relació amb el procediment per a l'obtenció de l'autorització, la formalització i l'execució de determinats contractes, i un règim simplificat de la memória i els documents per als casos en què siga oportú per la menor quantia del contracte o per una altra justificació.

 

**Article 221**

1. La quantitat a la percepció de la qual es tinga dret per raó dels contractes regulats en aquest capítol s'ha d'incorporar en la seua totalitat al pressupost de la Universitat de València.

2. De la quantitat total del contracte esmentat en l'apartat anterior, es deduirà un percentatge que no podrà excedir el 20%, tret que el mateix contracte o conveni especifique una deducció superior. La quantitat deduïda es destinarà a despeses generals, al departament, institut universitari d'investigació o estructura corresponent, si escau, a què es troben adscrits els signants del contracte, i als departaments o instituts que no hagen signat cap contracte l'any anterior.

3. La quantitat resultant després de la deducció assenyalada en l'apartat anterior s'ha de destinar a les despeses d'execució del contracte, incloses les retribucions del personal de la Universitat que participe en el seu acompliment.

4. El professor o la professora que ha de dur a terme l'activitat contractada per la Universitat està autoritzat per complir els requisits que per a la realització de treballs i la prestació de serveis determinats imposen les disposicions vigents.

 

CAPÍTOL TERCER. De les retribucions addicionals

 

**Article 222**

1. La Universitat de València, en les condicions que estableix la legislació general aplicable, pot concedir al seu personal gratificacions individuals de caràcter extraordinari atenent exigències docents, investigadores, administratives, de participació universitària o altres mèrits rellevants. Correspon al Consell de Govern proposar al Consell Social l'aprovació d'aquestes gratificacions, després de l'informe de l'órgan proponent.

2. La Universitat de València pot establir, si no ho impedeix la legislació vigent, altres conceptes retributius diferents de caràcter general, atenent exigències docents, investigadores o administratives, de participació universitària o altres mèrits rellevants. Correspon al Consell Social, a proposta del Consell de Govern, l'aprovació d'aquestes retribucions.

3. La Universitat de València pot retribuir la col·laboració del personal d'administració i serveis en projectes, programes, convenis o contractes d'investigació amb càrrec al seu finançament específic i a proposta de llurs responsables, sempre que es complesquen les normes generals sobre incompatibilitats en matèria de retribucions i horaris.

 

**Article 223**

Els membres de la comunitat universitària que, amb llurs treballs d'investigació, hagen contribuït a l'obtenció de drets de propietat industrial, dels quals resulte titular la Universitat de València, tindran dret a participar en els resultats obtinguts en la forma que estableix l'article 145.3 d'aquests Estatuts.

 

TÍTOL SISÈ. Del règim jurídic de la Universitat i de les garanties internes   
 dels drets i interessos

 

CAPÍTOL PRIMER. De les prerrogatives de la Universitat   
 com a administració pública

 

**Article 224**

1. La Universitat està investida de les prerrogatives i potestats següents, sense perjudici d'altres que les lleis li atribuesquen:

a) La potestat reglamentària relativa a la seua activitat, funcionament propi i organització.

b) La potestat de programació i planificació.

c) La potestat d'investigació, delimitació i recuperació d'ofici dels seus béns.

d) La presumpció de legalitat i l'executivitat dels seus actes.

e) La potestat sancionadora.

f) Les potestats de revisió d'ofici dels seus actes i acords i de declaració de llur lesivitat.

g) La inembargabilitat dels seus béns i drets en els termes que fixen les lleis, les prelacions i preferències reconegudes a la hisenda pública per als seus crèdits, sense perjudici de les que corresponguen a les hisendes de l'Estat i de la Generalitat.

2. La Universitat té plena capacitat jurídica per adquirir, posseir, reivindicar, permutar, gravar o alienar tota classe de béns, fer contractes, establir i explotar obres i serveis, obligar-se, interposar els recursos establerts i exercitar les accions previstes en les lleis.

 

CAPÍTOL SEGON. Dels reglaments, actes, recursos i conflictes d’atribucions

 

**Article 225**

1. Les resolucions dels órgans unipersonals i els acords dels órgans col·legiats pels quals s'aproven normes internes d'organització i funcionament de la Universitat s'anomenen reglaments, van precedits d'una exposició de les raons que en justifiquen el contingut i s'han de fer públics per a coneixement general de la comunitat universitària.

2. Els actes d'aplicació dels reglaments no poden vulnerar el que aquests disposen, encara que la competència per dictar l'acte i per aprovar el reglament corresponga al mateix órgan.

 

**Article 226**

Els actes administratius dels órgans de la Universitat s'han de formalitzar per escrit i ser motivats en els termes que estableix la llei.

Els órgans de la Universitat poden dirigir les activitats dels órgans dependents jeràrquicament mitjançant instruccions i ordres de servei.

Totes les resolucions i els acords dels órgans col·legiats i de les comissions prevists en aquests Estatuts podran ser consultats pels membres de la comunitat universitària que hi tinguen un interès legítim.

 

**Article 227**

Els membres de la comunitat universitària tenen dret a conèixer el contingut dels arxius i registres de la Universitat en els casos i en la forma que estableix la llei, respectant el dret a la intimitat de les persones i garantint la seguretat quan s'empren processos informàtics.

 

**Article 228**

1. El Registre General de la Universitat romandrà obert a la comunitat universitària i al públic en general tots els dies hàbils al llarg de les hores previstes en la legislació aplicable.

2. L'existència d'un únic Registre General s'entén sense perjudici de la seua organització desconcentrada mitjançant registres en les facultats i escoles o en altres unitats, els quals estan subjectes al règim que establirà el Consell de Govern, a proposta del secretari o la secretària general.

3. La Universitat pot formalitzar convenis amb l'administració de l'Estat, amb les administracions autonómiques i amb altres universitats, amb la finalitat de facilitar la presentació recíproca i eficaç d'escrits en els registres respectius.

 

**Article 229**

1. Tret que la llei, aquests Estatuts o els reglaments de règim intern no disposen altra cosa, en els órgans col·legiats cal procedir de la manera següent:

a) A sol·licitud d'un 10% dels seus membres, la presidència ha d'incloure en l'ordre del dia els assumptes que aquells li proposen.

b) La convocatória de l'órgan, acompanyada de l'ordre del dia i d'un annex documental suficient, s'ha de cursar amb 48 hores d'antelació. La convocatória s'entendrà feta en tot cas tant en primera com en segona convocatória. Entre la primera i la segona convocatória hi ha d'haver un termini de 30 minuts.

Si per causa d'urgència l'antelació fos menor, per a la validesa de la convocatória caldrà que l'estimació de la urgència siga ratificada per la majoria absoluta dels membres de l'órgan.

c) Per a la constitució vàlida de l'órgan es requereix la presència dels titulars de la presidència i de la secretaria, o de qui haja de substituir-los, i també la concurrència en primera convocatória d'almenys la meitat dels seus membres, i serà suficient en segona convocatória la d'un terç d'aquests.

d) Per determinar el règim de majories cal tenir en compte els membres de l'órgan presents en el moment de la votació, sempre que no s'exigesca majoria absoluta dels membres de l'órgan.

e) S'entén que hi ha majoria de vots a favor d'una proposta si s'han emès més vots a favor seu que en contra.

f) Si, respecte d'un mateix assumpte, resulten aprovades diverses propostes contradictóries, s'haurà de fer una votació en què els membres de l'órgan només podran optar entre una de les propostes aprovades en primera votació o per cap d'elles.

2. El rector o la rectora en tot cas, els vicerectors i les vicerectores, el secretari o la secretària general i el gerent o la gerenta, quan es tracte d'assumptes relacionats amb llurs competències, poden assistir a les reunions de tots els órgans col·legiats de la Universitat de què no siguen membres.

3. Els membres dels órgans de govern i de representació prevists en aquests Estatuts poden sol·licitar per escrit, abans de la reunió de l'órgan, els informes o aclariments que estimen necessaris sobre els assumptes compresos en l'ordre del dia.

4. S'admetrà el vot anticipat en eleccions a candidatures prèviament presentades en els termes que estableix el reglament corresponent. En cap cas no s'admetrà la delegació de vot ni la seua emissió anticipada, tret del supósit previst en aquest apartat.

 

**Article 230**

1. Les notificacions i les convocatóries adreçades al personal de la Universitat es poden fer a un lloc predeterminat en què habitualment desenvolupa el seu treball, amb les garanties que estableix la llei.

2. Les notificacions i les convocatóries adreçades als estudiants per raó de llur condició de membres d'órgans col·legiats de la Universitat, s'han de fer per dipósit dels documents corresponents al lloc habilitat en el centre en què cursen els estudis, amb les garanties que estableix la llei.

3. Les notificacions, convocatóries i altres comunicacions es poden practicar en forma electrónica, d'acord amb alló que estableix la llei.

 

**Article 231**

Tret del que disposen la llei i aquests Estatuts:

1. Contra les resolucions i els acords dels órgans de la Universitat es poden interposar el recurs d'alçada i el potestatiu de reposició.

2. Els actes i les resolucions del Claustre, del rector o la rectora, del Consell de Govern i del Consell Social, com també els que dicten altres órgans per delegació d'aquests, exhaureixen la via administrativa. Contra aquests actes, tret que resolguen recursos d'alçada, es pot interposar recurs potestatiu de reposició davant el mateix órgan que els ha dictat o, directament, interposar recurs contenciós administratiu.

3. Contra els actes i els acords de la resta dels órgans, que no exhaureixen la via administrativa, es pot interposar recurs d'alçada davant el rector o la rectora.

4. En la notificació o publicació de la resolució o de l'acord s'ha de fer constar si pot ser o no objecte de recurs en via administrativa i, si escau, mitjançant quin recurs i davant quin órgan i en quin termini s'ha d'interposar.

 

**Article 232**

Sense contingut.

 

CAPÍTOL TERCER. Dels serveis jurídics

 

**Article 233**

1. Els serveis jurídics de la Universitat tenen atribuïdes funcions d'assessorament als seus órgans i de representació i defensa en judici d'aquesta.

2. Els lletrats i les lletrades dels serveis jurídics de la Universitat exerceixen la seua representació i defensa en judici, tret que el rector o la rectora designe advocat o advocada col·legiat que la represente i defense en casos determinats.

3. Mitjançant un reglament del Consell de Govern, es regularà el funcionament dels serveis jurídics i la col·laboració del professorat dels departaments d'àrees jurídiques.

 

CAPÍTOL QUART. De la Sindicatura Universitària de Greuges

 

**Article 234**

1. La Sindicatura Universitària de Greuges és l'órgan de la Universitat de València constituït per a l'exercici de les funcions legalment atribuïdes a la figura del defensor universitari. Són funcions de la Sindicatura vetllar pel respecte als drets i les llibertats dels membres de la comunitat universitària, davant les actuacions dels diferents órgans i serveis universitaris, encara que no hi haja infracció de la legalitat.

2. La seua organització i funcionament els regularà un reglament del Claustre d'acord amb la llei i aquests Estatuts, aprovat per majoria dels vots emesos, sempre que aquesta majoria supere un terç del nombre total dels seus membres.

 

**Article 235**

1. El síndic o la síndica és elegit entre els membres de la comunitat universitària pel Claustre per majoria, sempre que aquesta supere un terç del nombre total dels seus membres.

2. El síndic o la síndica és assistit per dos vicesíndics o vicesíndiques, que necessàriament han de pertànyer als altres dos grups de la comunitat universitària diferents del que pertany el síndic, i són elegits pel Claustre a proposta d'aquell i per la mateixa majoria.

3. El mandat d'aquest càrrec és únic i té una durada de quatre anys.

 

**Article 236**

1. El síndic o la síndica exerceix la seua funció amb independència, sense subjecció a cap mandat imperatiu ni a ordres o instruccions de cap mena.

2. Per garantir llur independència, tant el síndic o la síndica com els vicesíndics o les vicesíndiques estan subjectes a les incompatibilitats que especialment estableixen aquests Estatuts.

3. Tant el síndic o la síndica com els vicesíndics o les vicesíndiques han de tenir dedicació a temps complet o exclusiva si tenen la condició de personal docent i investigador o d'administració i serveis, respectivament. En tots dos casos, gaudiran d'una reducció, si més no, de la tercera part de llurs obligacions com a personal docent i investigdor o personal d'administració i serveis.

4. La Sindicatura Universitària de Greuges ha de ser dotada de mitjans materials i se li ha d'adscriure el personal adient per a l'acompliment de la seua funció.

 

**Article 237**

1. En el funcionament de la Sindicatura Universitària de Greuges cal tenir presents les regles següents:

a) Pot actuar per iniciativa própia o a instància de les persones interessades, expressada individualment o col·lectivament.

b) Abans de l'admissió a tràmit de la queixa o en l'acte d'admetre-la, el síndic o la síndica ha de sol·licitar informe a l'órgan o a la persona a qui s'atribueix la causa de la queixa. Si en el termini de 15 dies des de la recepció d'aquesta sol·licitud l'informe no és emès, continuarà el procediment.

c) Si el síndic o la síndica estima la queixa, s'adreçarà a l'órgan competent o a la persona responsable per establir la manera de satisfer la reclamació.

d) Si el síndic o la síndica estima, atenent el contingut d'una o diverses queixes, que la causa d'aquestes es troba en una organització defectuosa dels serveis, adreçarà un informe raonat al secretari o la secretària general i al gerent o la gerenta a l'efecte que l'órgan competent adopte o inste a l'adopció de les mesures necessàries per a la millora del servei.

e) La Sindicatura ha de presentar al Claustre, cada curs acadèmic, un informe de la seua activitat.

f) La Sindicatura pot proposar al Claustre una moció de reprovació contra el titular o els titulars de l'órgan o les persones responsables que, de forma reiterada, desatenguen requeriments que, d'acord amb la llei, es podrien complir.

2. Les autoritats i els órgans universitaris, i qualsevol membre de la comunitat universitària, resten subjectes al deure de col·laborar amb la Sindicatura Universitària de Greuges i estan obligats a proporcionar, a requeriment d'aquesta, tota classe de dades i informacions relacionades amb la queixa.

 

CAPÍTOL CINQUÈ. De les garanties i altres normes generals   
 dels procediments electorals i de la igualtat ****[87]****

 

Secció primera. De les garanties i altres normes generals   
 dels procediments electorals ****[88]****

 

**Article 238**

1. La Junta Electoral de la Universitat de València està composta per representants de tots els sectors de la comunitat universitària elegits pel Claustre, en el nombre que establesca un reglament aprovat per aquest, que també regularà la forma d'elecció i la durada de llur mandat.

2. La Junta Electoral de la Universitat de València exerceix funcions d'administració electoral en els procediments d'elecció de rector o rectora i de representants en Claustre, d'acord amb el que estableixen la llei, aquests Estatuts i el reglament aprovat pel Claustre.

3. Els acords de la Junta Electoral de la Universitat en els procediments esmentats en l'apartat anterior exhaureixen la via administrativa i contra aquests es pot interposar recurs potestatiu de reposició.

 

**Article 239**

1. La Junta Electoral de la Universitat supervisa els procediments electorals relatius a órgans de la Universitat l'administració dels quals no li haja estat atribuïda per aquests Estatuts.

2. Els actes dels órgans de direcció relatius als procediments electorals esmentats en l'apartat anterior poden ser objecte de recurs d'alçada davant la Junta Electoral de la Universitat. La seua resolució exhaureix la via administrativa i contra aquesta es pot interposar recurs potestatiu de reposició.

 

**Article 240** ****[89]****

1. Tret que la llei o els Estatuts no disposen altra cosa, en les eleccions als órgans prevists en aquests Estatuts cal observar les normes següents:

a) Les eleccions són de caràcter lliure i el vot és personal, directe i secret.

b) Cal afavorir la presència equilibrada entre dones i homes en els termes establerts en la legislació vigent.

2. Els procediments electorals quedaran regulats en un Reglament electoral general aprovat pel Claustre a proposta de la Junta Electoral, després de l’informe de la Comissió d’Estatuts.

Aquest Reglament ha de garantir, almenys, els següents criteris generals, que han de regir en tots els processos electorals:

a) L’aplicació del càlcul dels percentatges s’ha de fer al nombre natural més proper.

b) Cal garantir que en les eleccions s’utilitze un d’aquests dos sistemes:

I. Llista oberta en la qual figuren totes les candidatures. En aquest cas, l’electorat podrà votar un màxim de 2/3 o el natural més próxim del total de representats que s’hagen d’elegir. Aquest sistema s’aplicarà necessàriament a les eleccions de personal docent i investigador i a les de personal d’administració i serveis, en les quals aquests 2/3 s’han de distribuir proporcionalment al nombre de representants dels sectors d’aquest personal que s’establesquen per a cada elecció.

II. Llista tancada en la qual figure un nombre de persones igual, almenys, al 50 % dels llocs per cobrir. En aquest cas, l’electorat podrà votar tant sols una candidatura i el repartiment de llocs tenint en compte els resultats es farà pel sistema proporcional del residu major.

c) Cal garantir que cap persona puga aparèixer en una llista electoral sense que hi haja constància de la seua acceptació personal i directa del tal circumstància.

d) Cal garantir la presència equilibrada entre dones i homes en les candidatures electorals que es presenten mitjançant el sistema de llista tancada.

e) S’han de regular tots els aspectes relatius a l’emissió del vot anticipat.

f) S’han de regular els aspectes generals que hauran de regir en les campanyes electorals.

g) S’ha de determinar el règim d’infraccions i les sancions en matèria electoral.

h) S’ha de determinar la periodicitat de les eleccions dels representants dels estudiants i les estudiantes en els diferents órgans en els quals està prevista aquesta representació sense que, en cap cas, aquesta periodicitat siga inferior a l’anual.

i) Els col·legis electorals es fixaran per col·lectius de personal docent i investigador, personal investigador en formació, estudiants i personal d’administració i serveis, i per centres, departaments, instituts universitaris d’investigació i serveis, d’acord amb les característiques de cada procés electoral.

 

**Article 241**

1. A l'efecte de llur participació electoral en els órgans prevists en aquests Estatuts, per a cada procés electoral, la Junta Electoral de la Universitat ha de censar cada membre de la comunitat universitària en un únic col·legi electoral, segons els preceptes següents:

a) Els membres del personal docent i investigador han de ser censats, d'acord amb les dades que els Serveis Centrals Administratius i Económics proporcionen a la Junta Electoral, en els col·legis electorals corresponents. El personal d'institucions sanitàries concertades amb la Universitat de València que exerceix funcions com a professorat associat ha de ser censat en els col·legis electorals específics corresponents.

La Junta Electoral ha de comunicar anualment a cada membre del personal docent i investigador les seues dades censals. S'hi podran presentar reclamacions, amb la justificació pertinent, que en el cas de canvi de centre consistirà a acreditar la vinculació docent i investigadora amb el nou centre.

b) Els estudiants i les estudiantes han de ser censats, d'acord amb les dades de matrícula, en els col·legis electorals corresponents a l'especificitat de cada procés electoral. S'hi podran presentar reclamacions, amb la justificació pertinent.

c) Els becaris i les becàries d'investigació han de ser censats, d'acord amb les dades que els Serveis Centrals Administratius i Económics proporcionen a la Junta Electoral, en els col·legis electorals corresponents.

La Junta Electoral ha de comunicar anualment a cada becari i becària d'investigació les seues dades censals. S'hi podran presentar reclamacions, amb la justificació pertinent.

d) Els membres del personal d'administració i serveis han de ser censats, d'acord amb les dades que els Serveis Centrals Administratius i Económics proporcionen a la Junta Electoral, en els col·legis electorals corresponents. Els membres del personal d'administració i serveis d'un departament han de ser censats en el centre al qual estiga adscrit el departament o, si s'escau, la secció departamental corresponent.

La Junta Electoral ha de comunicar anualment a cada membre del personal d'administració i serveis les seues dades censals. S'hi podran presentar reclamacions, amb la justificació pertinent.

2. La Junta Electoral, per a cada procés electoral, ha de facilitar als responsables de cada col·legi electoral els censos corresponents, per a la seua exposició pública i la formulació d'eventuals reclamacions.

3. El personal i els estudiants dels centres adscrits no tenen participació en els processos electorals de la Universitat de València.

4. El personal contractat per obra o servei, per desenvolupar projectes concrets d'investigació científica o tècnica, només pot participar en el procés d'elecció a rector o rectora.

 

Secció segona. De la igualtat ****[90]****

 

**Article 241 bis** ****[91]****

La Universitat de València té entre els seus objectius fonamentals el desenvolupament de totes les polítiques d’igualtat entre dones i homes, la promoció de polítiques actives que afavorisquen la conciliació de la vida laboral, personal i familiar, com també la lluita contra la violència de gènere.

D’igual manera, vetllarà per la utilització d’un llenguatge no sexista tant en l’àmbit administratiu com en el docent, d’investigació, cultural i de comunicació.

 

**Article 241 ter** ****[92]****

1. La Universitat comptarà amb una Unitat d’Igualtat per al desenvolupament de les funcions relacionades amb el principi d’igualtat entre dones i homes.

2. Al capdavant de la Unitat hi estarà una directora o un director que nomenarà el rector o la rectora.

3. La Unitat d’Igualtat assumirà les competències següents:

a) Elaborar i desenvolupar els programes necessaris per impulsar les polítiques d’igualtat en la Universitat de València.

b) Implantar, fer el seguiment i avaluar els Plans d’Igualtat.

c) Coordinar les accions específiques que, en aquest sentit, puguen engegar els distints órgans, centres i serveis.

d) Assessorar els órgans de govern i les comissions de la Universitat en matèria de polítiques d’igualtat.

e) Donar suport a la realització d’estudis amb la finalitat de promoure el principi d’igualtat.

f) Fomentar el coneixement en la comunitat universitària de l’abast i significat del principi d’igualtat mitjançant accions formatives.

g) Totes aquelles competències que li atribuisquen els órgans de govern de la Universitat.

 

TÍTOL SETÈ. De la reforma dels Estatuts

 

**Article 242**

La reforma total o parcial d'aquests Estatuts requereix l'acord del Claustre i ha de seguir el procediment que assenyalen els articles següents, sense perjudici del seu desenvolupament en el reglament de règim intern del Claustre.

 

**Article 243**

1. Poden proposar una reforma d'aquests Estatuts:

a) El rector o la rectora.

b) El Consell de Govern.

c) El 10% dels membres del Claustre, si és una reforma parcial.

d) La majoria absoluta dels membres d'un dels grups de claustrals de l'article 81, si és una reforma parcial.

e) Un terç dels membres del Claustre, si és una reforma total.

2. Les propostes de reforma han de ser presentades mitjançant un escrit motivat adreçat a la Mesa del Claustre, juntament amb el text de la reforma que es propose.

3. Si el Claustre rebutja la proposta de reforma, els proponents no podran exercir novament aquesta iniciativa al llarg del mateix curs acadèmic.

 

**Article 244**

1. Si la reforma proposada és total, la Comissió d'Estatuts haurà de dictaminar sobre la seua procedència. El dictamen s'haurà de remetre al Claustre perquè, per majoria absoluta, decidesca sobre la procedència de la reforma.

2. Si l'acord del Claustre és favorable, la proposta es convertirà en avantprojecte de reforma.

3. Publicat l'avantprojecte, tots els membres de la comunitat universitària hi podran presentar esmenes. En la Comissió d'Estatuts es constituirà una ponència per emetre informe sobre les esmentades esmenes, que seran debatudes i votades en aquesta comissió amb la finalitat d'elaborar el projecte que ha de presentar-se al Claustre.

4. Una vegada presentat el projecte al Claustre s'obrirà un termini perquè els claustrals formulen esmenes.

5. La primera sessió del Claustre per al debat del projecte s'haurà de convocar amb una antelació mínima de 15 dies.

6. L'aprovació de la reforma requereix majoria absoluta dels membres del Claustre en una votació final sobre el conjunt del projecte.

7. Si l'acord del Claustre és desfavorable a la procedència de la reforma acabarà el procediment.

 

**Article 245**

1. Si la proposta de reforma és parcial, s'haurà de publicar per a coneixement de la comunitat universitària. Des de la publicació, s'obrirà un termini de 20 dies perquè tots els membres de la comunitat universitària hi puguen presentar esmenes per al debat en la Comissió d'Estatuts.

2. El text proposat s'haurà de sotmetre al dictamen de la Comissió d'Estatuts, la qual decidirà per majoria sobre la proposta i les esmenes formulades. El dictamen de la Comissió haurà de contenir, si escau, un text alternatiu. Aquest dictamen haurà de ser emès en el termini que fixe el Consell de Govern en funció de l'extensió de la reforma proposada.

3. El Claustre s'haurà de convocar amb una antelació mínima de 15 dies a la data en què s'haja de celebrar.

4. Per a l'aprovació de la reforma parcial dels Estatuts es requereix el vot favorable de la majoria absoluta dels membres del Claustre.

 

DISPOSICIONS ADDICIONALS

 

**Primera**

El rector o la rectora pot presidir, quan ho considere oportú, les comissions dels órgans centrals de la Universitat, i en aquest cas, el vicerector o la vicerectora que la presideix o la persona en qui haja delegat la presidència, podrà assistir-hi amb veu peró sense vot.

 

**Segona**

En el moment de l'aprovació d'aquests Estatuts pel Claustre, són serveis generals de la Universitat de València:

a) Servei d'Informació Bibliogràfica.

b) Servei d'Informàtica.

c) Servei de Formació Permanent.

d) Servei de Normalització Lingüística.

e) Servei de Publicacions.

f) Servei d'Extensió Universitària.

g) Servei d'Educació Física i Esports.

h) Servei Tècnic i de Manteniment.

i) Servei d'Anàlisi i Programació.

j) Servei Col·lecció Espanyola de Cultius Tipus.

k) Servei Central de Suport a la Investigació Experimental.

l) Serveis Jurídics.

m) Servei de Seguretat, Salut i Qualitat Ambiental. ****[93]****

 

**Tercera**

En els casos en què la creació, modificació o supressió d'unitats administratives, docents o de gestió implique una nova adscripció de personal docent i investigador o de personal d'administració i serveis, la decisió del Consell de Govern s'haurà de prendre oïts els afectats i després de l'informe dels órgans de representació del personal.

 

**Quarta**

El personal que ocupe càrrecs de lliure disposició quedarà en funcions quan es produesca el cessament de la persona que els ha nomenat, fins a la seua ratificació o la presa de possessió de qui haja de substituir-los o, si escau, fins a la supressió del càrrec.

 

**Cinquena** ****[94]****

D’acord amb el principi d’igualtat entre dones i homes en el govern i la gestió de la Universitat de València, el rector o la rectora tindrà en compte, pel que fa a la designació de càrrecs la presència equilibrada entre dones i homes en els termes fixats per la legislació vigent, tant en la configuració del Consell de Direcció com en el conjunt dels diferents càrrecs de designació de caràcter unipersonal.

El degans, les deganes, els directors i les directores hauran de tenir en compte el mateix criteri en la proposta de llurs equips respectius.

Se seguirà també el mateix criteri en la composició de les distintes comissions existents a la Universitat de València.

 

**Sisena**

En l'accés a places pertanyents a àrees de coneixement que no satisfacen les previsions relatives a la docència en valencià establertes en l'oferta del curs acadèmic, i especialment en els concursos de contractació, el Consell de Govern acordarà la modificació de la relació de llocs de treball per a incloure l'exigència de la capacitació lingüística pertinent .

 

**Setena**

1. Per garantir el dret a la informació interna, la Universitat de València es dotarà d'un butlletí informatiu en suport informàtic a fi de difondre aquells reglaments, acords i resolucions que han de ser publicats, com també tot alló que es considere d'interès per a la comunitat universitària. L'organització, el contingut i el funcionament d'aquest butlletí es determinarà reglamentàriament.

2. A través de la pàgina institucional electrónica s'oferirà, igualment, informació acadèmica, cultural i d'altra mena que afecte les activitats i el funcionament de la Universitat de València. Així mateix, s'hi publicarà la composició dels órgans de govern i de les comissions assessores del órgans centrals de la Universitat.

 

**Vuitena** ****[95]****

En les votacions que hagen de fer-se en els consells de departament i d’instituts universitaris d’investigació i en les juntes de centre, per formular les propostes de membres de les comissions d’accés i de contractació previstes en aquests Estatuts, serà aplicable el que disposa l’article 240.2.b)I.

 

**Novena** ****[96]****

La Universitat de València i el Consell Superior d'Investigacions Científiques mantenen conjuntament centres d'investigació mixts en àrees d'interès mutu, en virtut d'un acord marc de col·laboració. El Consell de Govern ha de regular, als efectes d'aquests Estatuts, el règim de funcionament d'aquests centres.

Sempre que el director o la directora del centre siga un investigador o una investigadora pertanyent a les plantilles del Consell Superior d'Investigacions Científiques i el subdirector o la subdirectora siga un professor o una professora de la Universitat de València amb dedicació a temps complet, la Universitat li atorgarà, a efectes interns, el mateix tractament que als directors i les directores d'instituts universitaris.

 

**Desena** ****[97]****

1. Als efectes prevists en aquests Estatuts, el personal contractat a l’empara de programes d’incorporació de doctors és personal docent i investigador durant la vigència d’aquest contracte.

2. En els barems que s’han d’aplicar per resoldre els concursos de contractació per ocupar places amb dedicació preferentment investigadora els mèrits d’investigació seran preponderants.

 

**Onzena** ****[98]****

El personal d’institucions sanitàries concertades amb la Universitat de València que exerceix funcions com a professor o professora associat d’acord amb la Llei 14/1986, de 25 d’abril, general de sanitat, i les disposicions que la desenvolupen, no s’ha de comptabilitzar a l’efecte de la constitució de departament, ni de la distribució del nombre de claustrals per centres.

Llur participació en els órgans de govern i representació és la següent:

a) En els consells de departament, una presència equivalent al 10 % del nombre de membres del personal docent i investigador, segons el procediment que determine el Reglament electoral general.

b) En les juntes de centre, una presència equivalent al 15 % del nombre de representants del personal docent i investigador no permanent, i segons el procediment que determine el Reglament electoral general.

c) En el Claustre, una presència equivalent al 10 % del nombre de representants del personal docent i investigador del centre corresponent, i segons el procediment que determine el Reglament electoral general.

A l’efecte d’elegir llurs representants, l’esmentat personal formarà els corresponents col·legis electorals específics.

 

**Dotzena**

Per donar compliment a l'objectiu d'assolir un ús normalitzat de la llengua própia en el si de la Universitat, d'acord amb el que estableix l'article 6.3 d'aquests Estatuts, el Consell de Govern ha d'aprovar un pla d'increment de la docència en valencià que incloga mesures d'acció positiva tant per al personal docent i investigador com per als departaments i centres.

 

**Tretzena.**

Sense contingut.

 

**Catorzena** ****[99]****

Tenen la consideració de professorat amb vinculació permanent a la Universitat els funcionaris i les funcionàries dels cossos docents universitaris i el professorat contractat doctor.

També tenen la consideració, a tots els efectes, de professorat amb vinculació permanent a la Universitat el professorat funcionari dels cossos de catedràtics d’escola universitària i de professors titulars d’escola universitària a extingir, i també el professorat col·laborador.

 

**Quinzena** ****[100]****

En el termini d’un any, el Claustre aprovarà el Reglament electoral general. El Consell de Govern, d’ofici, adaptarà tots els reglaments de règim intern dels diferents órgans a les disposicions establertes en el Reglament electoral general esmentat.

 

DISPOSICIONS TRANSITÒRIES

 

**Primera**

1. Es mantenen en vigor tots els reglaments actualment vigents, tret d'alló en què expressament contravinguen la legislació vigent i aquests Estatuts, i en aquest cas caldrà ajustar-se al que disposa el paràgraf següent d'aquesta disposició.

2. Mentre no s'adapten aquests reglaments, el Consell de Govern serà competent per establir, en cas necessari, les normes que siguen aplicables quan aquells s'oposen a la legislació vigent i a aquests Estatuts.

 

**Segona**

El Claustre de la Universitat de València continuarà constituït d'acord amb les normes que en van regir l'elecció fins a la renovació dels seus membres, que tindrà lloc:

a) Per als representants del personal docent i investigador i del personal d'administració i serveis, en una data compresa en el darrer trimestre de l'any 2005.

b) Per als representants dels estudiants i les estudiantes, en una data compresa en el darrer trimestre de cada any a partir de l'any 2003.

 

**Tercera**

El període de mandat de l'actual rector acabarà als quatre anys, comptats des de la presa de possessió del càrrec.

 

**Quarta** ****[101]****

En el termini d’un mes des de l’entrada en vigor d’aquests Estatuts, el Consell de Govern haurà de proposar al Claustre els projectes de reglament d’organització i funcionament de l’esmentat Consell.

 

**Cinquena**

En el termini d'un mes des de l'entrada en vigor d'aquests Estatuts, el Consell de Govern haurà d'aprovar el reglament d'organització de la Junta Consultiva.

 

**Sisena**

1. En el termini de tres mesos des de l'entrada en vigor d'aquests Estatuts, el Consell de Govern haurà d'aprovar els reglaments marc de règim intern de departaments, instituts universitaris d'investigació i centres.

2. Els órgans col·legiats de departaments, instituts universitaris d'investigació i centres s'han de constituir d'acord amb alló que disposen aquests Estatuts i els seus reglaments marc.

3. En el termini de tres mesos des de la constitució dels órgans col·legiats corresponents, els departaments, els instituts universitaris d'investigació i els centres hauran de proposar al Consell de Govern llurs reglaments de règim intern.

4. Els órgans unipersonals de departaments, instituts universitaris d'investigació i centres s'hauran de renovar una vegada que el Consell de Govern n'aprove els reglaments de règim intern.

5. Si qualsevol órgan de govern acaba el mandat per al qual va ser elegit abans que es donen els supósits dels apartats anteriors, s'entendrà prorrogat. En tot cas, el mandat dels órgans unipersonals que no haja superat dos anys en el moment de la convocatória de renovació, no es tindrà en compte a l'efecte de la limitació de mandat establerta en aquests Estatuts.

 

**Setena**

En el termini de tres mesos des de l'entrada en vigor d'aquests Estatuts, s'haurà de procedir a l'elecció dels membres de la Comissió de Reclamacions. Mentrestant, romandran en funcions els actuals titulars.

 

**Vuitena**

En el termini de tres mesos des de l'entrada en vigor d'aquests Estatuts, el rector o la rectora o la persona que delegue haurà de convocar l'Assemblea General d'Estudiants. A aquest efecte, el Consell de Govern haurà d'aprovar un reglament provisional que regule, en alló que siga necessari, el procediment d'elecció i el funcionament de l'Assemblea.

En el termini de tres mesos des de la constitució, l'Assemblea haurà de proposar al Consell de Govern el reglament definitiu d'organització i funcionament.

 

**Novena**

En el termini d'un any des de l'entrada en vigor d'aquests Estatuts, el Consell de Govern haurà d'aprovar el reglament d'estructura orgànica i funcional dels serveis centrals, generals i de les altres unitats de gestió de la Universitat de València. En aquest reglament es desenvoluparà el contingut de l'article 45 d'aquests Estatuts.

A aquest fi, i amb caràcter previ, s'haurà d'elaborar un informe en què s'analitze el funcionament de les diferents unitats administratives existents en la Universitat de València i es proposen les mesures convenients per millorar-ne l'estructura organitzativa i de gestió.

 

**Desena**

En el termini d'un any des de l'entrada en vigor d'aquests Estatuts, el Consell de Govern haurà de presentar al Claustre el reglament que regularà l'agrupació de centres.

En el termini d'un any, el Consell de Govern haurà d'aprovar el reglament que regularà la coordinació de centres.

Fins que s'adopten aquestes mesures, continuaran constituïdes les meses de coordinació de campus, amb les funcions següents:

a) Organitzar materialment la docència de les matèries d'universitat no pertanyents a cap titulació i orientades a la lliure elecció que s'imparteixen al campus.

b) Organitzar l'ús de mitjans docents comuns del campus.

c) Representar els interessos dels usuaris en els serveis del campus.

d) Coordinar el calendari d'actes extraacadèmics.

 

**Onzena**

1. Les places de personal docent i investigador de la Universitat de València que, en el moment de l'entrada en vigor d'aquests Estatuts, estiguen ocupades per ajudants contractats d'acord amb la Llei de reforma universitària i per professorat associat a temps complet, es transformaran en places de professorat contractat o funcionari de les categories previstes en la llei, en acabar els contractes corresponents i llur renovació eventual. S'exceptuen del que disposa aquest apartat les places ocupades per professorat que, d'acord amb alló previst en la normativa de carrera docent de la Universitat de València, ja haguessen donat lloc a la creació i convocatória d'una plaça de titular d'universitat o de titular d'escola universitària.

2. Quan qui ocupe la plaça tinga el títol de doctor o doctora, complesca cinc anys d'experiència docent i investigadora, dels quals tres amb posterioritat al doctorat, i obtinga la corresponent avaluació positiva de l'agència d'avaluació legalment competent, la plaça es transformarà en plaça de professorat contractat doctor o, si escau, en plaça de professorat funcionari.

3. Si, en acabar el contracte, qui ocupe la plaça no tingués el requisit dels tres anys d'experiència docent i investigadora postdoctoral o no hagués obtingut l'avaluació positiva per a professorat contractat doctor, la plaça es transformarà en plaça de professorat ajudant doctor, sempre que haja obtingut l'avaluació positiva per a aquesta categoria. Si durant la vigència d'aquest contracte, qui ocupe la plaça obtingués les condicions previstes en el paràgraf anterior, li serà aplicable el règim allí establert.

4. Si la plaça correspongués a una àrea de coneixement de les que legalment possibiliten la contractació en qualitat de professorat col·laborador o professorat titular d'escola universitària i, en acabar el contracte corresponent, qui l'ocupe tingués quatre anys d'experiència docent i disposés de l'avaluació positiva de l'agència d'avaluació legalment competent, la plaça es transformarà en plaça de professorat col·laborador o, si escau, en plaça de titular d'escola universitària.

5. Una vegada transformades les places d'acord amb alló que es disposa en els punts 2 i 4 anteriors, les places de professorat contractat doctor i col·laborador seran proveïdes interinament fins a la seua ocupació definitiva mitjançant el procediment de selecció corresponent.

6. En els procediments de selecció per a cobrir de manera definitiva aquestes places, el professorat inclós en aquesta disposició gaudirà del mèrit preferent al·ludit en la disposició transitória tercera del Decret 174/2002, de 15 d'octubre, del Govern Valencià. També es considerarà com a mèrit rellevant els serveis prestats a la Universitat a temps complet.

7.Sense contingut.

 

**Dotzena**

Els departaments que, com a conseqüència del règim que estableixen aquests Estatuts, hagen deixat de complir els requisits mínims exigits per a llur constitució, continuaran constituïts per un termini màxim de dos anys des de l'entrada en vigor d'aquests Estatuts. Transcorregut aquest termini sense que es complesquen els esmentats requisits, el Consell de Govern, després de l'informe de la Junta Consultiva i oïts els afectats, en decidirà la fusió amb un altre o uns altres departaments.

 

**Tretzena**

1. Des de l'entrada en vigor d'aquests Estatuts, el Servei de Normalització Lingüística passarà a anomenar-se Servei de Política Lingüística.

2. En el termini d'un any des de l'entrada en vigor d'aquests Estatuts, el Consell de Govern haurà d'aprovar un reglament d'usos lingüístics.

 

**Catorzena**

En el moment en què es puguen denunciar els convenis d'adscripció de centres, inclosos els col·legis majors, i de creació d'instituts d'investigació interuniversitaris o concertats, la Universitat de València exercitarà la facultat de denúncia, si cal, per ajustar el règim dels esmentats centres a alló que disposen aquests Estatuts.

 

**Quinzena**

Tret que aquests Estatuts no disposen altra cosa, en el termini d'un any s'hauran d'aprovar els reglaments i les altres normes que hi són prevists

 

**Disposició transitória setzena** ****[102]****

Mentre existesca la figura del professorat col·laborador, la contractació s’haurà d’ajustar al que estableix la disposició transitória segona de la Llei orgànica 4/2007 i el Reglament de selecció del personal docent i investigador de la Universitat de València.

 

**Disposició transitória dissetena** ****[103]****

Fins a l’aprovació del Reglament electoral general, es mantenen en vigor les disposicions dels reglaments que regulen les eleccions als órgans prevists en aquests Estatuts.

El Consell de Govern serà competent per establir, en cas necessari, les normes que siguen aplicables quan aquelles disposicions s’oposen a la legislació vigent i a aquests Estatuts.

 

DISPOSICIÓ DEROGATÒRIA

 

Resten derogats els Estatuts de la Universitat de València aprovats pel Decret 172/1985, de 28 d'octubre, del Consell de Govern de la Generalitat i les modificacions aprovades pel Decret 165/1989, de 13 de novembre; pel Decret 71/1990, de 26 d'abril; pel Decret 43/1993, de 22 de març; pel Decret 75/1994, de 12 d'abril; pel Decret 167/1996, de 10 de setembre; pel Decret 48/2000, de 17 d'abril, i pel Decret 45/2001, de 27 de febrer, així com tots els reglaments i altres normes dictats en el seu desenvolupament en tot alló que siga contrari a aquests Estatuts.

 

DISPOSICIÓ FINAL ****[104]****

 

Aquests Estatuts entraran en vigor l’endemà de llur publicació en el Diari Oficial de la Comunitat Valenciana.

 

 

---

****[1]****Article 11.1.c) rectificat per la [**Correcció d’errades**](http://www.dogv.gva.es/va/disposicio?sig=1169/2005) a aquest Decret publicada en el DOGV núm. 4958 de 03.03.2005 (Ref. Base Dades 1169/2005)

****[2]****Article 11.3.c) rectificat per la [**Correcció d’errades**](http://www.dogv.gva.es/va/disposicio?sig=1169/2005) a aquest Decret.

****[3]****Article 14 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013), pel qual es modifiquen els Estatuts de la Universitat de València-Estudi General, aprovats pel Decret 128/2004, de 30 de juliol, del Consell (DOGV núm. 6994 de 02.04.2013 - Ref. Base de dades 003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013) publicada en el DOGV núm. 7013 de 29.04.2013 (Ref. Base Dades 004038/2013)

****[4]****Article 15 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[5]****Article 16 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[6]****Article 17 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[7]****Article 19 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[8]****Article 21 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[9]****Article 25 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[10]****Article 28 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[11]****Article 30 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[12]****Rúbrica del capítol segon del títol primer modificada pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[13]****Rúbrica de la secció primera del capítol segon del títol primer modificada pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[14]****Article 31 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[15]****Article 32 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[16]****Article 36 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[17]****Article 38 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[18]****Article 39.1 rectificat per la [**Correcció d’errades**](http://www.dogv.gva.es/va/disposicio?sig=1169/2005) a aquest Decret.

****[19]****Article 43 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[20]****Rúbrica de la secció quarta del capítol segon del títol primer modificada pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[21]****Article 47 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[22]****Article 48 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[23]****Article 53 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[24]****Article 58 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[25]****Article 59 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[26]****Article 60 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[27]****Article 61 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[28]****Article 65 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[29]****Article 69 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[30]****Article 81 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[31]****Article 82 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[32]****Article 83 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[33]****Article 88 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[34]****Article 89.5 rectificat per la [**Correcció d’errades**](http://www.dogv.gva.es/va/disposicio?sig=1169/2005) a aquest Decret.

****[35]****Article 101 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[36]****Article 103.1.b) rectificat per la [**Correcció d’errades**](http://www.dogv.gva.es/va/disposicio?sig=1169/2005) a aquest Decret.

****[37]****Article 106 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[38]****Rúbrica del capítol cinqué del títol segon modificada pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[39]****Article 108 resta sense contingut pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[40]****Article 109 resta sense contingut pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[41]****Article 110 resta sense contingut pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[42]****Article 111 resta sense contingut pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[43]****Article 114 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[44]****Article 121 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[45]****Article 123 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[46]****Article 124 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[47]****Article 126 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[48]****Article 131 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[49]****Rúbrica de la secció segona del capítol primer del títol tercer modificada pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[50]****Article 134 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[51]****Article 135.2 rectificat per la [**Correcció d’errades**](http://www.dogv.gva.es/va/disposicio?sig=1169/2005) a aquest Decret.

****[52]****Article 137 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[53]****Article 138 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[54]****Article 140 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[55]****Article 141 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[56]****Article 143 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[57]****Article 149 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[58]****Article 151 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[59]****Article 152 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[60]****Article 153 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[61]****Article 154 resta sense contingut pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[62]****Article 155 resta sense contingut pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[63]****Article 156 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[64]****Article 157 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[65]****Rúbrica de la secció segona del capítol primer del títol quart modificada pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[66]****Article 160 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[67]****Rúbrica de la secció tercera del capítol primer del títol quart modificada pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[68]****Article 162 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[69]****Article 163 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[70]****Article 164 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[71]****Article 165 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[72]****Article 166 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[73]****Rúbrica de la secció quarta del capítol primer del títol quart suprimida pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[74]****Article 167 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[75]****Article 168 resta sense contingut pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[76]****Article 169 resta sense contingut pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[77]****Article 174 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[78]****Article 179 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[79]****Article 184 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[80]****Article 190 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[81]****Article 196 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[82]****Article 199 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[83]****Article 201 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[84]****Article 205 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[85]****Article 206 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[86]****Article 215.1 rectificat per la [**Correcció d’errades**](http://www.dogv.gva.es/va/disposicio?sig=1169/2005) a aquest Decret.

****[87]****Rúbrica del capítol cinquè del títol sisè modificada pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[88]****Secció primera del capítol cinquè del títol sisè introduïda pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[89]****Article 240 modificat pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[90]****Secció segona del capítol cinquè del títol sisè introduïda pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[91]****Article 241 bis introduït pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[92]****Article 241 ter introduït pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[93]****Apartat m) de la disposició addicional segona afegit per la [**Correcció d’errades**](http://www.dogv.gva.es/va/disposicio?sig=1169/2005) a aquest Decret.

****[94]****Disposició addicional cinquena modificada pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[95]****Disposició addicional vuitena modificada pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[96]****Disposició addicional novena rectificada per la [**Correcció d’errades**](http://www.dogv.gva.es/va/disposicio?sig=1169/2005) a aquest Decret.

****[97]****Disposició addicional desena modificada pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[98]****Disposició addicional onzena modificada pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[99]****Disposició addicional catorzena introduïda pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[100]****Disposició addicional quinzena introduïda pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[101]****Disposició transitória quarta introduïda pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[102]****Disposició transitória setzena introduïda pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[103]****Disposició transitória dissetena introduïda pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).

****[104]****Disposició final modificada pel [**Decret 45/2013, de 28 de març, del Consell**](http://www.dogv.gva.es/va/disposicio?sig=003053/2013) i la seua [**Correcció d’errades**](http://www.dogv.gva.es/va/disposicio?sig=004038/2013).


Còpia Permalink ELI